އިސްޓޭޖު ޑުރާމާ | ފަންނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ފަންނު އިސްޓޭޖު ޑުރާމާ\nޑުރާމާއެއް ގައި ދެކެވޭވާހަކަ (ޑައެލޮގު) އާއި ޙަރަކާތް ހިމެނެނީ މި ސަބަބަށް ޓަކައެވެ. މޫނު މައްޗަށް ގެންނަ ތަފާތު އަސަރުތައްވެސް ހިމެނެނީ ޙަރަކާތުގެ ތެރޭގައެވެ.\nޑުރާމާގެ އަދަބިއްޔާތަކީ ވަރަށް ދޮށީ އަދަބިއްޔާތެކެވެ. ދުނިޔޭގެ އަދަބިއްޔާތުގެ ތަރިކައިގެ ތެރޭގައި ހިމެނޭ އެންމެ ޤަދަރު ލިބިފައިވާ މަޝްހޫރު، މަޤުބޫލު އުފެއްދުންތަކުގެ ތެރޭގައި ވަރަށް ގިނަ ޢަދައެއްގެ ޑުރާމާ ހިމެނެއެވެ.\nޑުރާމާގެ ފަންނަކީ ވަރަށް ބޮޑަށް އެހެން މީހުންނަށް ބަރޯސާކުރަން ޖެހޭ ފަންނެކެވެ. މިގޮތުން މޮޅު ޑުރާމާއެއް އުފަންވުމުގައި ތަމުސީލުކުރާމީހުންނާއި ތަމުސީލުކުރުވާމީހާ އަދި ފަރުމާކުރުންތެރިންގެ ދައުރު ވަރަށް ބޮޑުވާނެއެވެ. ލިޔުންތެރިޔާ ކިތަންމެ މޮޅަށް ޑުރާމާ ލިޔުނުކަމުގައި ވިޔަސް ބެލުންތެރިންނާއި ހަމައަށް މޮޅު ޑުރާމާއެއް ގެނެސް ދެވޭނީ ޑުރާމާ ކުޅުމުގައި ބައިވެރިވާ ހުރިހާ ފަރާތްތަކެއްގެ ހުނަރުންނެވެ.\nޢާއްމު ގޮތެއްގައި ޑުރާމާ ބެހެނީ މައިގަނޑު ދެ ބަޔަކަށެވެ. އެއީ ހިތާމަވެރި ޑުރާމާ (ޓުރެޖެޑީ) އާއި ހެއްވާ ޑުރާމާ (ކޮމެޑީ) އެވެ. ޑުރާމާ މި ދެބަޔަށް ބެހި ބަޔަކީ ބޯދާ ޔޫނާނީންނެވެ.\nމީލާދީން ސާދަވަނަ ޤަރުނުން ފެށިގެން ޔޫރަޕަށް އައި ހޭލައިގަތުމުގެ ޒަމާނުގައި ޑުރާމާގެ ތަފާތު ވައްތަރުތައް އުފެދިގެން އައެވެ. މިގޮތުން އިނގިރޭސި އަދީބު ވިލިއަމް ޝެކްސްޕިއަރ ތިން ބަޔަކަށް ޑުރާމާ ބަހާލިއެވެ. އެއީ ހިތާމަވެރި ޑުރާމާ އާއި ހެއްވާ ޑުރާމާ އަދި ތާރީޚީ ޑުރާމާ (ހިސްޓްރީޒް) އެވެ. ހަމަ މިދުވަސްވަރު އިޓަލީވިލާތުގެ ޑުރާމާ ލިޔުން ތެރީން، ހިތާމަވެރި ޑުރާމާ އާއި ހެއްވާ ޑުރާމާގެ ބައިތައް މަސްހުނިކޮށްގެން ހިތާމައާއި މަޖާ އެކުލެވޭ ޑުރާމާ (ޓުރެޖިކޮމެޑީ) އުފެއްދިއެވެ.\n1 ހިތާމަވެރި ޑުރާމާ\nމިއީ މުހިންމު އިޖުތިމާޢީ، ދީނީ ނުވަތަ މީހެއްގެ ދިރިއުޅުމުގެ މައްސަލައަކަށް ބިނާކޮށް ފައި ހުންނަ ސީރިޔަސް ޑުރާމާއެވެ. މި ވައްތަރުގެ ޑުރާމާގައި އޮންނަނީ ހިތާމަވެރި ނިމުމެކެވެ.\nބޯދާ ޔޫނާނީންގެ ހިތާމަވެރި ޑުރާމާތަކުގައި ބަތަލު ނުވަތަ ބަތަލާ ވާން ޖެހޭނީ ނަސަބާއި ހަސަބުގެ ގޮތުން އަރާހުރި ނުވަތަ މުޖުތަމަޢު ގައި ކަމުވޮށި މީހަކަށެވެ. ޢާންމު ގޮތެއްގައި ބަތަލު ނުވަތަ ބަތަލާ އަކީ ޚުލުޤު ރަނގަޅު މީހެކެވެ. އަދި ރަނގަޅު ކަންތައްކުރާ، ކުރަން ބޭނުންވާ މީހެކެވެ. ނަމަވެސް ޑުރާމާ ނިމިގެން ދާނީ ކުރެވޭ ކުށަކުން ނުވަތަ ތަޤުދީރު ނިޔާކުރާ ގޮތަކުން ބަތަލު ނުވަތަ ބަތަލާ މަރުވެގެންނެވެ. ނުވަތަ އޭނާއަށް މުޖުތަމަޢުގައި ލިބިހުރި ދަރަޖަ ބީވެގެންނެވެ.\nބޯދާ ޔޫނާނީންގެ ހިތާމަ ވެރި ޑުރާމާތަކާއި ޚިލާފަށް މި ޒަމާނުގެ ޑުރާމާ ތަކުގައި ބަތަލު ނުވަތަ ބަތަލާ އަކީ އާދައިގެ ޢާންމު މީހެކެވެ. ވަރަށް ގިނަ ފަހަރަށް އެއީ މެދުފަންތީގެ މީހެކެވެ. ޑުރާމާއިން ދައްކުވައި ދޭނީ އިޖުތިމާޢީ، ނުވަތަ ދިރިއުޅުމުގެ މައްސަލައެކެވެ.\n2. ހެއްވާ ޑުރާމާ\nމިއީ މާ ބޮޑު ސީރިޔަސްކަމެއް ނެތް ''ލުއި'' ޑުރާމާއެވެ. ހިތާމަ ވެރި ޑުރާމާ އާއި ޚިލާފަށް މިވައްތަރުގެ ޑުރާމާގައި ނިމުން އުފާވެރި ވާނެއެވެ. ބޯދާ ޔޫނާނީން މި ވައްތަރުގެ ޑުރާމާ ކުޅުނީ މައްސަލައެއްގެ ހައްލު ހޯދުމުގައި ބަޔަކު ނުވަތަ މީހަކު ކުރާ ކަންތައް ތަކެއްގައި ދިމާވާ މަޖާކަންތައްތައް ދައްކުވައި ދިނުމަށެވެ.\nހެއްވާ ޑުރާމާގެ އަދަބުގެ ތެރެއަށް ތަފާތު ވައްތަރުގެ ޑުރާމާ ވަނީ އުފަންވެފައެވެ. އޭގެ ތެރޭގައި ލޯބީގެ ޑުރާމާ(ރޮމެންޓިކް)، އުޅުމާއިގުޅުން ދައްކުވައިދޭ ޑުރާމާ(ޑުރާމާ އޮފް މެނަޒް)، މަލާމާތުގެ ޑުރާމާ (ސަޓަޔާރޒް) ހިމެނެއެވެ.\nލޯބީގެ ޑުރާމާގައި ތަފާތު މައްސަލަތައް ކުރިމަތި ވަމުންދާ ލޯބީގެ ގުޅުމެއް ދައްކައިދެއެވެ. ނަމަވެސް އެންމެ ފަހުގެ ނިމުން އަންނާނީ އުފާވެރި ކޮށެވެ.\nއުޅުމާއި ގުޅުން ދައްކުވައިދޭ ޑުރާމާގައިި ދައްކުވައި ދެނީ މުޖުތަމަޢުގެ މަތީ ފަންތީގެ މީހުންގެ މެދުގައި އޮންނަ ގުޅުމާއި އުޅުމުގެ ހަމަތަކެވެ. އަދި އެގުޅުން ތަކާއި ހަމަތަކަށް ސަމާލު ކަން ނުދިނުމުން ދިމާވާ މައްސަލަ ތަކެއެވެ. ނަމަވެސް ޑުރާމާގައި ހެއްވާ ގޮތް ހުންނާނެއެވެ.\nމަލާމާތުގެ ޑުރާމާގައި ހުންނާނީ ކޮންމެވެސް ބަޔަކަށް ހަޖޫ ކިޔާފައެވެ. ބޭނުމަކީ ކަމެއް ރަނގަޅު ކުރުމެވެ. ނުވަތަ ލާބައަށްޓަކައި ކަމެއް ވިޔަނުދިނުމެވެ.\nޑުރާމާއެއްގެ މާނަ ދެނެގަތުމަށާއި ޑުރާމާއާއި ދޭތެރޭ ބެލުންތެރިޔާ ގަޔާވުމުގައި ޑުރާމާގައި ހިމެނޭ ބައެއް ކަންތައްތައް އެހީތެރިވެދީ ނުފޫޒު ފޯރުވައެވެ. މިގޮތުން ޑުރާމާގައި ދައްކުވައި ދޭ ތަނާއި (ސެޓިން) ވިޔުންގަނޑުގެ އިތުރުން މުމައްޘިލުން ޝަހުޞިއްޔަތުންނަށް ދިރުން ގެންނަ ގޮތާއި ޑުރާމާގެ މަޢުޟޫޢު އަދި ''ޑުރެމެޓިކް އައިރޮނީ'' އަކީ ފާހަގަ ކުރެވޭ ކަންތައްތަކެއެވެ.\nޑުރާމާގެ ވެށި (އެންވައިރޮންމެންޓް ނުވަތަ ސެޓިން) ގެ ތެރޭގައި ހިމެނެނީ ޑުރާމާގެ ޙާދިސާތައް ހިނގާތަނާއި ޒަމާނެވެ. އިސްޓޭޖު މަތީގައި ޑުރާމާގެ ވެށި ދައްކުވައިދޭނީ ޑުރާމާއަށް ޚާއްސަކޮށްގެން ފަރުމާކޮށް ފައިވާ އިސްޓޭޖުންނާއި، މުމައްސިލުންގެ ހެދުމާއި ހަރަކާތާއި ބޭނުންކުރާ ތަކެތިންނެވެ. ޑުރާމާގެ ވެށި ހުށަހަޅާ ގޮތުގެ ފުރިހަމަކަމުގެ ސަބަބުން ބެލުންތެރިންނަށް ޑުރާމާ ދޭހަ ވުމަށް އެހީ އަކަށް ވެއެވެ.\nޑުރާމާގެ ވިޔުންގަނޑަކީ ޙާދިސާތައްގުޅެމުން ދާދިޔުމެވެ. ގިނަފަހަރަށް ޑުރާމާގެ ވިޔުންގަނޑު އޮންނާނީ ކުރުވާހަކައެއްގެ ނުވަތަ ނާވިލެއްގެ ވިޔުންގަނޑާއި ދާދި އެއް ގޮތަށެވެ. ވިޔުންގަނޑުގައި ހިމެނެނީ ތަޢާރަފާއި މައްސަލަޖެހުން މައްސަލައިގެ ކުންނު އަދި މައްސަލަ ހައްލުވުމެެވެ. ޑުރާމާ ރާވާފައި އޮންނާނީ ކުރެހުމުގައި ވާގޮތަށް މަންޒަރުތައް ކުރިއަށް ދިޔަވަރަކަށް ޑުރާމާފެށޭ އިރު އުފައްދާ ޝައުޤުވެރިކަން މައްޗަށް ދާގޮތަށެވެ. އުފެދުނު މައްސަލަ އޭގެ ކުންނަށް ދިޔުމަށް ފަހު މަޑުމަޑުން ޝައުޤގުވެރިކަން ދަށަށް ދާން ފަށައެވެ. އިސާހިތަކު މައްސަލަ ޙައްލުވެ ޑުރާމާ ނިމިދެއެވެ.\nހޫލަ: ޑުރާމާގެ ވިޔުންގަނޑު\nޝަޚުސިއްޔަތުންނަށް ދިރުންގެނައުމަކީ މުމައްޘިލުންގެ ތަމުސީލުކުރުމުން ޝަހުޞިއްޔަތުންގެ ސިފަތައް ދައްކުވައި ދިނުމެވެ. ލިޔުންތެރިޔާ ކަރުދާހުގައި ގެނެސްދީފައިވާ ޝަޚުޞިއްޔަތު އިސްޓޭޖުމަތީގައި ބެލުންތެރިންނަށް ހުށައަޅާގޮތް ޑުރާމާއެއް ތަހުލީލު ކުރާއިރު ބެލުން ވަރަށް މުހިންމެވެ. ޝަޚުޞިއްޔަތުގެ ސިފަތައް ދައްކުވައިދިނުމުގައި ބޭރުގެ ސިފަތަކާއި އެތެރޭގެ ސިފަތައް ދައްކުވައިދެއެވެ. ބޭރުގެ ސިފަތަކުގެ ތެރޭގައި ހިމެނެނީ ޖިސްމާނީ ސިފަތަކެވެ. އެތެރޭގެ ސިފަ ތަކުގެ ތެރޭގައި ހިމެނެނީ ނަފުސާނީ، ރޫޙީ ސިފަތަކެވެ. ވިސްނުމާއި އިޙްސާސްއާއި ޖަޒުބާތެވެ.\nޑްރާމާގައި އަދާކުރާ ދައުރުގެ ގޮތުން ޝަޚްސިއްޔަތުން ތަފާތު ވެއެވެ. ޝަޚުސިއްޔަތުންގެ ތެރެއިން އިސް ކޮށް ރަނގަޅަށް ހުންނާނީ ބަތަލު ނުވަތަ ބަތަލާއެވެ. ބަތަލު ނުވަތަ ބަތަލާއަށް މައްސަލަތައް ކުރިމަތިކުރުވާނީ ނުބައި ޝަޚްސިއްޔަތެވެ. މީގެ އިތުރުން ''އެހީތެރިވާ ޝަޚުޞިއްޔަތުން'' (ނުވަތަ ސްޓޮކް ކަރެކްޓާޒް) އުޅެއެވެ. އެއީ ބަތަލު ނުވަތަ ބަތަލާގެ އެކުވެރިންނާއި ނުބައި ޝަޚުސިއްޔަތުންގެ ބައިވެރިންނެވެ. އަދި މިނޫނަސް މައިގަނޑު ދައުރެއް އަދާނުކުރާ ޝަޚުސިއްޔަތުންނަކީ އެހީތެރިވާ ޝަޚުސިއްޔަތުންނެވެ.\nޑުރާމާގެ މަޢުޟޫއު އަކީ ބެލުންތެރިނަށް ދޭ މެސެޖެވެ. ''ޑުރެމެޓިކް އައިރޮނީ'' އަކީ ބެލުންތެރިންނަށް އެނގޭ ޙަޤީޤަތެއް ޑުރާމާގެ ޝަޚްޞިއްޔަތަކަށް ނޭނގި އޮތުމެވެ. ނުވަތަ ބެލުންތެރިންނަށް އެނގިފައި އޮތްގޮތާއި ދިމާއިދިކޮޅަށް ޑުރާމާގެ ޝަޚްޞިއްޔަތަކަށް އެނގިފައި އޮތުމެވެ.\nމިސާލަކަށް: އިޑިޕަސް ޑުރާމާގައި، ލައިއޯސްގެ ޤާތިލަށް އިޑިޕަސް ބަދުދުޢާ ކުރެއެވެ. ޙަޤީޤަތަކީ ލައިއޯސްގެ ޤާތިލަކީ ޚުދު އިޑިޕަސްއަށް ވާކަމެވެ. ނޭނގި ހުރެ އަމިއްލަ ނަފުސަށް ބަދު ދުޢާކުރެވުނީއެވެ.\nރޫމީންގެ ލިޔުންތެރިޔާ ހޮރޭސް އަދަބިއްޔާތާއި މެދު ޚާއްޞަ ކޮށް ޑުރާމާއާއި މެދު ބުނެފައިވަނީ ޑުރާމާގެ ބޭނުމަކީ ހިތްހަމަޖައްސައިދިނުމާއި އިރުޝާދު ދިނުންކަމަށެވެ. މިއަދާހަމައަށްވެސް ޑުރާމާއާއި ދޭތެރޭ ބެލެވެނީ ހޮރޭސް ބުނެފައިވާ ގޮތަށެވެ.\nޑުރާމާ ބިނާވާ ބައިތައް\nޑުރާމާއެއް ބިނާވަނީ ވިޔުންގަނޑު (ޕުލޮޓް)، ޝަޚްޞިއްޔަތުން (ކަރެކްޓާޒް)، ޙަރަކާތް (އެކްޝަން) އަދި ދެކެވޭ ވާހަކަ (ޑައެލޮގު) ގެ މައްޗަށެވެ.\n1. ވިޔުންގަނޑު: ވާހަކައިގެ ވިޔުންގަނޑެކޭ އެއްގޮތަށް ޑުރާމާގެ ވިޔުންގަނޑުވެސް އެކުލެވެނީ މައްސަލަޖެހުމާއި މައްސަލަ ހައްލުވުމުގެ މައްޗަށެވެ. ޑުރާމާގެ ވާހަކައިގައި އޮންނަ މައްސަލަ އޮންނާނީ ކުރިއަށް ދިޔަވަރަކަށް ބެލުންތެރިންގެ ޝައުޤުވެރިކަން މައްޗަށްދާ ގޮތަށެވެ. ވިޔުންގަނޑުގައި ހިމެނޭ ޙާދިސާތައް ކުރިއަށް ދާނީ އެއް ހާދިސާއާއި އަނެއް ޙާދިސާ ގުޅެމުންނެވެ.\nޑުރާމާގެ ވާހަކަ އޮންނާނީ ފަޞްލަށާއި(އެކްޓް) މަންޒަރަށް (ސީން އަށް) ބަހާފައެވެ. ޑުރާމާގައި އޮންނާނީ ކިތައް ފަސްލު ނުވަތަ މަންޒަރުކަން ކަނޑައަޅަނީ ޑުރާމާލިޔުންތެރިޔާއެވެ.\n2. ޝަޚްޞިއްޔަތުން: ބެލުންތެރިންނަށް އިސްޓޭޖުމަތީގައި ޑުރާމާ ހުށައަޅައިދޭ ބަޔަކީ ޝަޚްޞިއްޔަތުންނެވެ. ފުންކޮށް ތަރައްޤީ ކޮށް ފައިވާ ފުރިހަމަ ޝަޚްޞިއްޔަތުން ޑުރާމާގައި ހިމަނަން ޖެހޭނެއެވެ. ޝަޚްޞިއްޔަތުންގެ ހަރަކާތްތައް ވާން ޖެހޭނީ ބުއްދިއަށް ޤަބޫލު ކުރެވޭ ފަދަ ޙަޤީޤަތާއި އެއްގޮތް ހަރަކާތް ތަކަށެވެ.\n3. ހަރަކާތް: ޝަޚްޞިއްޔަތުންގެ ޙަރަކާތުން އެއީ ކޮންކަހަލަ ބައެއްކަން ބެލުންތެރިންނަށް ހާމަވާން ޖެހޭނެއެވެ. ހަރަކާތުގެ ތެރޭގައި ހަރަކާތެއް ނުކޮށް ހުންނަހުރުންވެސް ހިމެނެއެވެ. އެހެނީ ހަނުހުރުމުން ބެލުންތެރިންނަށް ތަފާތު ވާހަކަތައް ބުނެދޭނެއެވެ.\n4. ދެކެވޭ ވާހަކަ: ޑުރާމާގެ ވާހަކަ ކުރިއަށް ގެންދިއުމުގައި ދެކެވޭ ވާހަކައަކީ އެންމެ މުހިންމު ބަޔެވެ. ދެކެވޭ ވާހަކައިން ޑުރާމާގައި ހިމެނޭ މީހުންގެ އެތެރެއާއި ބޭރުފުށުގެ ސިފަތައް ހާމަ ވާނެއެވެ. ޝަޚްޞިއްޔަތުންނާއި ގުޅޭ ގޮތަށް ޝަޚްޞިއްޔަތުންގައި ހުންނަ ސިފަތައް ދައްކުވައިދޭ ގޮތަށް ދެކެވޭވާހަކަ ލިޔުން މުހިންމެވެ.\nއަދަބިއްޔާތަކީ އެއަށް ޒަމާނުގެ އަސަރުކުރާ ބަދަލު ވަމުންދާ އެއްޗެއް ކަމުން ޑުރާމާ ފަންނަން ވެސް ބަދަލު އަން ނަމުން ދެއެވެ. މިގޮތުން މުޖުތަމަޢުގެ މއްސަލަތަކާއި ދިރިއުޅުން ވީހާވެސް ޙަޤީޤަތާއި އެއްގޮތަށް ތެދުވެރި ކަމާއި އެކު ހުށައެޅުމުގެ ޝައުޤުވެރިކަން ޔޫރަޕްގެ ޑުރާމާލިޔުންތެރިންގެ ހިތުގައި މީލާދީން ނަވާރަ ވަނަ ޤަރުނުގެ މެދު ތެރޭގައި އުފެދުނެވެ. މި ޝައުގުވެރިކަމުގެ ނަތީޖާއަކަށްވީ ''ރިއަލިޒަމް'' އުފެދިގެން އައުމެވެ. އަދަބާއި ފަންނުގައި ރިއަލިޒަމޭ ބުނެވެނީ އިންސާނާގެ ދިރިއުޅުމާއި މުޖުތަމައު އުނި އިތުރުކުރުމެއް ނެތި ހަޤީޤަތާއި އެއްގޮތަށް ގެނެސް ދިނުމަށެވެ. ރިއަލިޒަމާއި އެކު މުޖުތަމައުގެ މައްސަލަތައް ދައްކުވައިދޭ، އިޖުތިމާއީ ޑުރާމާ (ސޯޝަލް ޑުރާމާ) އުފެދިގެން އައެވެ.\nމުޖުތަމައުގެ މައްސަލަތައް ދައްކުވައިދޭ، އިޖުތިމާއީ ޑުރާމާގެ އެންމެ އަރާހުރި ޑުރާމާލިޔުންތެރންގެ ތެރޭގައި ހެންރިކް އިބްސެން ހިމެނެއެވެ. ގެ ޑުރާމާތަކާއި އެކު މިޒަމާނުގެ ތިއޭޓަރ ނުވަތަ ޑުރާމާގެ ފަންނު އުފެދިގެން އައި ކަމަށް ބެލިދާނެއެވެ. އެހެނީ ޙަޤީޤަތާއި އެއްގޮތް އިޖުތިމާޢީ ޑުރާމާ ތަކުގެ މަގުބޫލުކަން އިތުރުވެ، ޑުރާމާގެ މި އުސްލޫބުގެ ޑުރާމާލިޔުން ތެރީންގެ އައު ޖީލެއް ޔޫރަޕުގައި އުފެދުނެވެ.\nހެންރިކް އިބްސެންގެ ''އަ ޑޯލްސް ހައުސް '' އަދި ''ގޯސްޓް'' މި ދެ ޑުރާމާ ފާހަގަ ކުރެވިފައި ވަނީ ކުރީން ޑުރާމާތަކުގައި ބޭނުންކުރުން އެކަށީގެން ނުވާކަމަށް ބެލެވުނު މަޢުޟޫޢު ތައް ބޭނުންކޮށްފައި ވާތީއެވެ. މި ދެ ޑުރާމާއިންވެސް ދައްކުވައިދެނީމުޖުތަމައުގެ މައްސަލައެކެވެ. ''އަ ޑޯލްސް ހައުސް'' ގައި ޖިންސީ ހަމަހަމަ ކަމުގެ ވާހަކަ ގެނެސްފައިވާއިރު ''ގޯސްޓް''ގެ މަޢުޟޫޢު އަކީ ޖިންސީގުޅުމުގެ ސަބަބުންޖެހޭ ބަލިބައްޔެވެ.\nޙަޤީޤަތާއި އެއް ގޮތް އަދަބިއްޔާތުގެ ޙަރަކާތަށް (ނުވަތަ ރިއަލިޒަމަށް) ފަހުވެސް އަދަބިއްޔާތުގެ ތަފާތު ޙަރަކާތްތައް ތަޢާރަފްވަމުން ދިޔައެވެ. ނަތީޖާއެއްގެ ގޮތުން ޑުރާމާގެ އަދަބުވެސް ތަފާތުވަމުން ދިޔައެވެ.\nދިވެހިބަހުން އެންމެ ފުރަތަމަ ޑުރާމާއެއް ލިޔުއްވައި ތަމްސީލު ކުރެއްވީ މުޙައްމަދު އަމީން ދީދީ ކަމަށް ވެއެވެ. ދިވެހި ފުރަތަމަ ޑުރާމާއަކީ ''ފުރިފައި ހުރި އެއްޗެއް ގުޑުގުޑެއް ނާޅާނެ'' އެވެ. މި ޑުރާމާ ތަމްސީލު ކުރީ ދާރުލްޢިޤާމާގައި ކިޔަވަން ތިބި ދަރިވަރުންނެެވެ. މުޙައްމަދު އަމީން ހައެއްކަ ޑުރާމާ ލިޔުއްވާފައިވެއެވެ. އޭގެ ތެރޭގައި ''މަދަރުސާ ބެޖު'' އަދި ''އަބަދަށްފެހި އޯކިޑުމަލެއްގެ މަންޒަރެއް'' ހިމެނެއެވެ. މުޙައްމަދު އަމީން ދީދީ އަށް ފަހު މުޙައްމަދު ޖަމީލް ދީދީ އާއި ''ސިނަފް'' އަކީ ދިވެހި އަދަބުގައި ފާހަގަކޮށް ލެވޭ ޑުރާމާ ލިޔުންތެރި އަދީބުންނެވެ.\nއަމީނީ ދައުރަށް ފަހު ދިވެހި އަދަބަށް އައި ޚަރީފު ދުވަސް ތަކަކަށް ފަހު، ފަސްދޮޅަހުގެ އަހަރުތަކުގައި ދިވެހި ޑުރާމާގެ އެންމެ ފާހަގަކުރެވޭ ޑުރާމާލިޔުން ތެރިޔަކީ ''ސިނަފް'' އެވެ. ފަހަކަށް އައިސް ފާހަގަކުރެވުނު ދިވެހި ޑުރާމާއެއްގެ ގޮތުގައި މުންކޮގެ ''މިއާއޯ'' ޑުރާމާ ހިމެނޭނެއެވެ.\nޑުރާމާއެއްގެ ތަޢާރަފެއް(ރިވިއުއެއް) ލިޔުން\nޑުރާމާގެ ތަޙްލީލެއް ހުށަހަޅާނަމަ، ޑުރާމާގެ ތަފާތު ބައިތަކަށް ތަފްސީލުކޮށް އަލިއަޅުވާލައި ހެއްކާއެކު ލިޔެއެވެ. ޑުރާމާއެއް ކިޔުމަށްފަހު، ކިޔުންތެރިންނަށް ކުރުކޮށް ތަޢާރަފެއް (ރިވިއުއެއް) ހުށަހަޅާއިރު މި ބަޔާންކުރާ ސުވާލުތަކަށް ޖަވާބު ލިބޭނޭހެން ލިޔެވިދާނެއެވެ.\nހ. ޑުރާމާގެ މައިގަނޑު މަޢުޟޫޢުއަކީ ކޮބައި ހެއްޔެވެ؟ މުޅި ޑުރާމާގައި މަޢުޟޫޢު ކުރިއަށް ގެންގޮސްފައިވާގޮތް ބަޔާންކުރާށެވެ. ޑުރާމާއިން ހުށަހަޅާ މެސެޖްގެ ރަނގަޅު ނުރަނގަޅަށް ބެލުމަށްވުރެ، މެސެޖް ހުށަހަޅާފައިވާ ގޮތުގެ ފުރިހަމަކަން ހުރީ ކިހާވަރަކަށްތޯ ބަލާށެވެ.ޑުރާމާގެ ވާހަކަ ކުރުކޮށް ޚުލާޞާކުރާށެވެ.\nށ. ޑުރާމާއަކީ ކޮންވައްތަރެއްގެ ޑުރާމާއެއްކަން ބަޔާންކުރާށެވެ. އެއީ ހިތާމަވެރި ޑުރާމާއެއްހެއްޔެވެ؟ ހެއްވާ ޑުރާމާއެއްހެއްޔެވެ؟ ނޫނީ ތާރީޚީ ޑުރާމާއެއްހެއްޔެވެ؟\nނ. ޑުރާމާގައި ހިނގާކަންކަން ޤަބޫލުކުރަން ފަސޭހަހެއްޔެވެ؟ ނޫނީ ޑުރާމާގައި ބުއްދި އަށް ޤަބޫލްކުރަން އުނދަގޫ ކަންކަން ވޭހެއްޔެވެ؟\nރ. ޑުރާމާގައި ވަނީ މައްސަލައެއް އާދައިގެ ގޮތަކަށް ހުށަހަޅާލާފައި ހެއްޔެވެ؟ ނޫނީ ޑުރާމާގައި ހިނގާކަންކަމުގައި ފުންމާނަ އެކުލެވޭހެއްޔެވެ؟\nބ. ޑުރާމާގައި ސީރިޔަސް މައްސަލައެއް (ކޮންފްލިކްޓް) އުފައްދާފައިވޭ ހެއްޔެވެ؟ އެހެންކަމަށްވާނަމަ ކިޔުންތެރިޔާއަށް މައްސަލައިގައި ވަކިއަތަކަށް ޖެހުމަށް ފަސޭހަކޮށްދީފައިވޭ ހެއްޔެވެ؟މައްސަލަ ތިންގޮތަކަށް އުފައްދާފައި ހުރެއެވެ. އެއީ (1) ދެމީހެއްގެ ނުވަތަ ދެބަޔެއްގެ މެދުގައި އުފެދޭ މައްސަލައާއި (2) މީހަކާއި ޠަބީޢަތާއި މެދު އުފެދޭ މައްސަލަ ( ޤުދުރަތީ ޙާދިޘާއަކުން އުފެދޭ މައްސަލަ) ނުވަތަ (3) އަމިއްލަ ނަފުސާއި މެދު އުފެދޭ މައްސަލައެވެ. ޑުރާމާގައި ވަނީ ކޮންކަހަލަ މައްސަލައެއް ހެއްޔެވެ؟\nޅ. ޝަޚްޞިއްޔަތުން އަސްލާއި އެއްގޮތް ހެއްޔެވެ؟މުހިންމު ޝަޚްޞިއްޔަތުންނާއި އެމީހުންގެ މެދުގައި އޮންނަ ގުޅުން ފާހަގަކުރާށެވެ. އަދި އޭގެތެރެއިން ބަޠަލަކީ (ޕްރޮޓެގޮނިސްޓްއަކީ) ކާކުކަމާއި ބަޠަލާއި ދެކޮޅު ޝަޚްޞިއްޔަތު ނުވަތަ ބަހާއަކީ ކޮބައިކަން (އެންޓަގޮނިސްޓް) ފާހަގަކުރާށެވެ. ޝަޚްޞިއްޔަތުންނާއި ބެހޭގޮތުން ލިޔެލާށެވެ.\n(ނޯޓް: ވާހަކައެއް ނުވަތަ ޑުރާމާއެއްގައި ''އެންޓަގޮނިސްޓު'' އެއީ ކޮންމެހެން މީހަކަށް ވާކަށް މަޖުބޫރެއްނޫނެވެ. ބަޠަލުގެ ދިރިއުޅުމަށް ހުރަސްއަޅާ ކޮންމެ މައިގަނޑު ކަމެއް އެއީ ''އެންޓަގޮނިސްޓް'' ގެ ގޮތުގައި ބެލިދާނެއެވެ.)\nކ. ޑުރާމާގައި ޙާދިސާތައް ކުރިއަށް ދަނީ އޮމާންކޮށް ހެއްޔެވެ؟ ޙާދިސާތައްހުރީ ފިޠުރީގޮތަށް ގުޅިފައިހެއްޔެވެ؟\nޚިޔާލު އުފައްދައި ލިޔަންފެށުމަށް އެހީއެއް:\nލިޔަން ފެށުމުގެ ކުރީން ލިޔާނެ ގޮތް ރާވާށެވެ. ލިޔާނެގޮތް ރާވައި ޚިޔާލު އުފެއްދުމަށްޓަކައި ތިރީގައި މިވާ ސުވާލުތައް އުފައްދައި އެއަށް ޖަވާބު ހޯދާށެވެ.\nހ. މައިގަނޑު ޝަޙުޞިއްޔަތަކީ ކާކުހެއްޔެވެ؟\nށ. އޭނާ ބޭނުންވަނީ ކޮންކަމެއް ހެއްޔެވެ؟\nނ. އޭނާ ބޭނުންވާ ކަންތައް ހޯދައި ގަތުމުގައި ދިމާވި ތުރާލަކީ ކޮބައިހެއްޔެވެ؟\nރ. އޭނާ ބޭނުންވާ ކަންތައް ހޯދައިގަތުމަށް ބޭނުންކުރާ އުކުޅަކީ ނުވަތަ ވަސީލަތަކީ ކޮބާ؟\nބ. ބޭނުންވާ ކަންތައް ހޯދައި ގަތުމުގައި އޭނާ ކާމިޔާބު ހޯދާހެއްޔެވެ؟\nޅ. ދިމާވި ތުރާތައް ހައްލުކުރުމުގައި ދިމާވި މައްސަލަތަކުގެ ސަބަބުން އޭނާގެ ދިރިއުޅުން ބަދަލުވީ ކިހިނެއްހެއްޔެވެ؟\nދެން ލިޔަން ފަށާށެވެ. ތިރީގައި މިވަނީ ލިޔުން ކުރިއަށް ގެންދިޔުމަށް އެޅިދާނެ ވަރަށް ހަލުވި ފަސް ފިޔަވަޅެވެ.\nލިޔަން ގަސްތުކުރާ ޑުރާމާގެ އަމާޒަކީ ކޮބައިހެއްޔެވެ؟ ކޮންމެ ވާހަކައެއްވެސް ކިޔައި ދޭންޖެހޭ ސަބަބެއް އޮންނާނެއެވެ. ކަލޭގެ ވާހަކަ ކިޔައިދޭންޖެހޭ ސަބަބަކީ ކޮބައިހެއްޔެވެ؟\nމިސާލަކަށް: ކަލޭ ލިޔަން ގަސްތުކުރާ ޑުރާމާއިން ދައްކުވައިދޭން ބޭނުންވަނީ ފުރާޢުމުރުގެ ޔަތީމު ދެކުދިންގެ ދިރިއުޅުމުގައި ދިމާވާ ދަތި އުނދަގޫ ތަކެވެ.\nފިޔަވަޅު 1 ގައި ދީފައިވާ މިސާލުގައި އެވާ ޚިޔާލު އިތުރަށް ފާޅުކުރާށެވެ. މިފަހަރު ވިޔުންގަނޑުގެ ޚުލާސާއެއް ލިޔެލާށެވެ. ޚުލާޞާގައި ފެށުމެއް، މައިގަނޑެއް، އަދި ނިމުމެއް ގެންނަން ވާނެއެވެ.\nމިސާލަކަށް: ކަލޭ ލިޔަން ގަސްތުކުރީ ފުރާޢުމުރުގެ ޔަތީމުކުއްޖެއްގެ ޙަޔާތުން ދުވަހެކެވެ. އެދުވަހަކީ އޭނާގެ ބަލި ކޮއްކޮއަށް ބޭނުންވާ މުހިންމު ބޭހެއް ހޯދުމަށް މަޖުބޫރުވެގެން ވައްކަންކުރި ދުވަހެކެވެ. ފިހާރައިން ވައްކަން ކޮށްގެން ނުކުންނަނިކޮށް ފިހާރައިގެ ފާރަވެރިން އޭނާ ހިފަހައްޓައި ފުލުހުންނާއި ހަވާލު ކުރެއެވެ.\nތިޔަލިޔުނު ލިޔުމުން މިބުނާ ބައިތައް ފާހަގަކުރާށެވެ.\n2. ޙާދިސާ ހިނގާތަން (ޑުރާމާގެ ވެށި)\nމިސާލަކަށް: ކަލޭ ލިޔަން ތި ފެށި ޑުރާމާއިން ދައްކުވައިދެނީ ފުރާ އުމުރުގެ ޔަތީމު ދެކުދިންގެ ދަތި ދިރިއުޅުމެވެ. (ޔަތީމު ދެކުދިންގެ ދަތި ދިރިއުޅުން :މިއީ މަޢުޟޫޢު އެވެ.) ކަލޭ އެ ދެބެން ދައްކުވައިދެނީ ދޮށީ ކުއްޖާގެ ޙަޔާތުން އެއް ދުވަސް ހުށައަޅައިގެންނެވެ. (ދޮށީ ކުއްޖާއަކީ މައި ޝަޚުޞިއްޔަތެވެ.) ވާހަކައިގައި އުޅޭ އިތުރު މީހުންނަކީ، ކޮއްކޮ، ޑަކުޓަރު، ފިހާރައިގެ ފާރަވެރިން އަދި ފުލުހުންނެވެ. (މިއީ އެހީތެރިވާ ޝަޚުޞިއްޔަތުންނެވެ.) ހާދިސާތައް ހިގަނީ ކުލިނިކެއްގެ ތެރޭގައާއި ފިހާރައެއްގައި އަދި ފުލުސް އޮފީހެއްގެތެރޭގައެެވެ.( މިއީ ޑުރާމާވެށްޓެވެ.) ޙާދިސާތައް ގުޅެމުން ދިޔުމަކީ ވިޔުންގަނޑެވެ.\nކަލެޔަށް މިހާރު ތިޔައޮތީ ރަނގަޅަށް ލިޔަން ފަށައި ގަނެވިފައެވެ. ވިޔުންގަނޑުގައި ހިމެނޭ ޙާދިސާތައް ހިނގާނެ ގޮތް ތަރުތީބު ކުރާށެވެ. މިގޮތުން ހިނގާނީ ކޮން ޙާދިސާތަކެއްކަން ކަނޑައަޅާށެވެ. އެ ޙާދިސާތައް ހިނގާނީ ކިހިނެއް ކަމާއި ކޮން އިރަކުކަންވެސް ކަނޑައަޅާށެވެ.\nޝަޚްޞިއްޔަތުންތައް ތަރައްޤީކުރާށެވެ. ޝަޚްޞިއްޔަތުން ބޭނުން ކޮށްގެން، ދެކެވޭ ވާހަކައިން ވާހަކަ ކުރިއަށް ގެންދާށެވެ. ޑުރާމާ ކިޔާމީހާއަށް އެއީ ކޮންބައެއްކަން އެނގޭވަރަށް އެމީހުންގެ މިޒާޖާއި އިތުރު ސިފަތައް ހުށައަޅާށެވެ. ލިޔަމުން ދާއިރު ދެކެވޭ ވާހަކައަށް ސަމާލުކަން ދޭށެވެ. މޮޅު، ފިޠުރީގޮތްހުރި ދެކެވޭ ވާހަކައެއް ލިޔުން އެއީ ޑުރާމާލިޔުންތެރީންނަށް ކުރިމަތިވާ އެންމެ ބޮޑު ގޮންޖެހުމެވެ.\nލިޔުނު ޑުރާމާ ފާޑުކިޔުމުގެ ނަޒަރަކުން ކިޔާށެވެ. އެއަށް ފަހު ތިރީގައިމިވާ ސުވާލުތައް ކުރާށެވެ.\n1. ޑުރާމާގެ ފެށުން އޮތީ ބެލުންތެރިން ޝައުޤުވެރިވާގޮތަށް ހެއްޔެވެ؟\n2. ވާހަކަ ރަނގަޅަށް ކިޔައިދެވުނުހެއްޔެވެ؟ ބެލުންތެރިންނަށް ވާހަކަ ރަނގަޅަށް ދޭހަވާނެހެއްޔެވެ؟\n3. މަންޒަރުތައް ރަނގަޅަށް ގެނެސް ދެވިފައިވޭ ހެއްޔެވެ؟ ޝަޙްޞިއްޔަތުން ރަނގަޅަށް ހުށައެޅިފައިވޭހެއްޔެވެ؟\n4. ނިމެންދެން ޝައުޤުވެރިކަން ހިފެހެއްޓިފައި ވޭހެއްޔެވެ؟\n5. ޑުރާމާގައިވާ މައްސަލަ ކޮޅެއްގައި ޖައްސާ ނިންމުނު ހެއްޔެވެ؟


Pawandeep aai Arunita ge haasa fenilumeh\nއަރުނީތާ އާއި ޕަވަންދީޕް (ކ) އަދި "ބަޅޭ އައްޗޭ ލަގްތޭ ހޭ" ގެ ޕޯސްޓަރެއްގައި ޝޯގެ ލީޑް އެކްޓަރުން ކަމަށްވާ ނަކުލް މެހެތާ އާއި ދިޝާ ޕަރްމާރް\n"އިންޑިއަން އައިޑަލް 12" އިގެ އެއްވަނަ ޕަވަންދީޕް ރާޖަން އާއި ރަނަރަޕް އަރުނީތާ ސޮނީ ޓީވީގެ "ބަޅޭ އައްޗޭ ލަގް ތޭ ހޭ 2" ގެ ޚާއްސަ އެޕިސޯޑެއްގައި ބައިވެރިވާ ގޮތަށް ހަމަޖެހިއްޖެ އެވެ. ނަކުލް މެހެތާ އާއި ދިޝާ ޕަރްމާރް ލީޑް ރޯލް ކުޅޭ މި ސިލްސިލާގައި ޕަވަންދީޕް އާއި އަރުނީތާ ބައިވެރިވަނީ ރާމް އާއި ޕްރިޔާގެ ކައިވެނީގެ ރަސްމިއްޔާތުތަކުގެ ތެރެއިން ސަންގީތުގަ އެވެ. މިއީ ލަވަކިޔުމާއި ނެށުމުގެ ހަފުލާ އެކެވެ.\nގިނަ ބައެއްގެ މަގްބޫލުކަން މިހާރު ލިބެން ފަށާފައިވާ މި ޝޯއަކީ 2011 ގައި ސޮނީ ޓީވީން ދެއްކި "ބަޅޭ އައްޗޭ ލަގްތޭ ހޭ" ގެ އާ ސީޒަން އެކެވެ. ފުރަތަމަ ސީޒަންގައި ލީޑް ރޯލު ކުޅުނީ ރާމް ކަޕޫރާއި ސާކްޝީ ތާންވަރް އެވެ.\nފުރަތަމަ ސީޒަންގައި ރާމް އާއި ސާކްޝީ ކުޅުނީ މެދު އުމުރުގެ ދެ މީހަކު ލޯބިނުވެ ކައިވެނިކޮށްގެން އެމީހުންގެ ކައިވެނީގެ ހަޔާތުގައި ދިމާވާ ކަންތައްތަކެވެ. އަދި މަޑުމަޑުން ދެ މީހުންނަށް އެކަކު އަނެކަކު ދެކެ އިންތިހާއަށް ލޯބި ވެވޭ ގޮތާއި އާއިލާގެ ފަރާތުން އެ ލޯތްބަށް ކުރިމަތިވާ ހުރަސް ތަކެވެ.\nމި ޝޯގެ ފުރަތަމަ ސީޒަން ވަރަށް ކާމިޔާބެވެ. ޖުމްލަ 600 އެޕިސޯޑު ދެއްކި ފުރަތަމަ ސީޒަން ނިންމާލީ ޖުލައި 2014 ގައެވެ. ބާލާޖީ ޓެލެފިލްމްސް އިން އެކްތާ ކަޕޫރު ޕްރޮޑިއުސްކުރާ މި ޝޯގެ ދެ ވަނަ ސީޒަނެއް ފަށަމުން އެކްތާ ބުނެފައި ވަނީ މިހާރުގެ ޖެނެރޭޝަންގެ ގިނަ ބަޔަކަށް ފުރަތަމަ ސީޒަން ފެނިފައި ނުވާ ކަމަށެވެ. އެހެންވެ ދެ ވަނަ ސީޒަނެއްގައި މުޅިން އާ ވާހަކައެއް ހަމަ ކުރީގެ ވެސް ރަހަތަކާއެކު ތައްޔާރުކުރަން އޭނާ ގަސްތުކުރީ އެވެ.\nމިފަހަރުގެ ޝޯގައި ވެސް ދައްކަނީ ރާމް އާއި ޕްރިޔާ ކިޔާ ދެ މީހެއްގެ ވާހަކަ އެވެ. ރާމް އާއި ޕްރިޔާގެ ވެސް މާޒީއެއް އޮވެ އެވެ. ރާމް ވެސް ކުރިން ވަރަށް ގަދަޔަށް މީހަކު ދެކެ ލޯބިވެގެން އުޅެ އެމީހާ ލަނޑު ދިނުމުން ކައިވެނި ކުރާ ހިތް ނެތިފައި ހުރެ އެވެ. އަދި ޕްރިޔާ އަށް ވެސް ޖެހިފައިވަނީ ހަމަ މިފަދަ ހާލެކެވެ.\nމި ސީރީޒްގައި ވެސް ދައްކާނީ ކުރީގެ ސީރީޒްގައި ދެއްކި ގޮތަށް ލޯބިނުވާ ދެމީހަކު ކައިވެނިކޮށްގެން އެކުގައި ކުރާ ދަތުރެވެ. އަދި އެ ދަތުރުގައި ދެ މީހުންނަށް މަޑުމަޑުން ނޭނގި ތިބެ ލޯބި ވެވޭ ގޮތާއި އޭގެ ފަހުން އެމީހުންގެ ހަޔާތަށް ކުރިމަތިވާ އެކި ކަހަލަ އިމްތިހާނު ތަކެވެ.\nއިންޑިއާ ޓީވީ ސީރީޒް އިންޑިއަން އައިޑޮލް + ޕަވަންދީޕް ރާޖަން


5 goal jahaa United fenvaru dahkaalaifi\n5 ގޯލް ޖަހާ ޔުނައިޓެޑް ފެންވަރު ދައްކާލައިފި\n- 1 year ago0- އަމީން\nޔޫރޯޕާ ލީގުގައި އޮސްޓްރިއާގެ ލާސްކް ކޮޅަށް ފަސް ގޯލު ޖަހާ ޔުނައިޓެޑް ފެންވަރު ދައްކާލައިފިއެވެ. ދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮރޯނާ ވައިރަހައި ގުޅިގެން 500 ސަޕޯޓަރުން ދަނޑަށް ވަނުމަށް ހުއްދަދީގެން ކުޅުނު މި މެޗު ޑޮމިނޭޓް ކޮށްފައިވަނީ ޔުނައިޓެޑުންނެވެ.\nގިނަ ވަގުތު ބޯޅަ ކޮންޓްރޯލްކޮށް ރަނގަޅު ހަމަލާތަކެއް އުފައްދަމުންދިޔަ ޔުނައިޓެޑަށް ފުރަތަމަ ގޯލު ކާމިޔާބުކޮށްދިނީ ނިމިދިޔަ ޖެނުއަރީ ޓްރާންސްފާގައި އެޓީމައި ގުޅުނު ނައިޖީރިއާގެ ފޯވަޑް އިގާލޯއެވެ. މިއާއެކު އިގާލޯ ވަނީ ޔުނައިޓެޑުގެ ފުރަތަމަ އެގާރައިގަ ހިމެނިގެން ކުޅުނު ހުރިހާ މެޗެއްގައި ގޯލު ޖަހަމުންއައި ރެކޯޑް ދަމަހައްޓާފައެވެ. އިގާލޯގެ ގޯލާއެކު ފުރަތަމަ ހާފުގެ ކުޅުން ނިމުނީ 1-0 ކުން ޔުނައިޓެޑް ކުރީގަ އޮވެގެންނެވެ.\nފުރަތަމަ ހާފެކޭ އެއްފަދައިން ދެވަނަ ހާފުގައިވެސް އެޓޭކިން ގޭމެއް ކުޅެމުންދިޔަ ޔުނައިޓެޑުގެ ދެވަނަ ގޯލް ޑެނިއެލް ޖޭމްސް ކާމިޔާބު ކޮށްދިންއިރު އެޓީމް އިތުރަށް ހަމަޖެހިލީ މެޗުގެ ފަހު ދިހަ މިނެޓުތެރޭގައި މަޓާ ޖެހި ގޯލާއެކީގައެވެ. ޖޭމްސް ޖެހި ގޯލަކީ އޮގްސްޓް 2019 ގެ ފަހުން އޭނާ ޔުނައިޓެޑަށް ޖަހައިދިން ފުރަތަމަ ގޯލެވެ.\nޔުނައިޓެޑުގެ ލީޑް އިތުރަށް ފުޅާކޮށްދިނީ ބަދަލު ކުޅުންތެރިންގެ ގޮތުގައި ކުޅެން ނުކުތް ގްރީންވުޑް އަދި ޕެރެއިރާ ޖަހައިދިން ގޯލުތަކުންނެވެ.\nލީގުގައި އެންމެ ފަހުން ސިޓީއައި ދެކޮޅަށް ނެރުނު ފުރަތަމަ އެގާރައަށް ޖުމްލަ ފަސް ބަދަލު ގެނެސްގެން މިމެޗަށް ނުކުތް ޔުނައިޓެޑުގެ ފަރާތުން ފެނުނީ މޮޅު ކުޅުމެއްކަން ފާހަގަކޮށްލަން ޖެހެއެވެ. އެގޮތުން ޔުނައިޓެޑް ކާމިޔާބުކުރި ގޯލުތަކުގެ އިތުރުންވެސް އިތުރު ގޯލްތަކެއް ޖަހާނެ ރަނގަޅު ފުރުސަތުތަކެއް އެޓީމަށް ލިބުނެވެ.\nމެޗުގެ މޮޅު ކުޅުންތެރިޔަކަށް ހޮވުނީ ޖަނަވަރީ ޓްރާންސްފާގައި ޕޯޗުގަލްގެ ސްޕޯޓިންގ ލިސްބަންއިން ޔުނައިޓެޑައި ގުޅުނު ބްރޫނޯ ފެނާންޑޭސްއެވެ. ޔުނައިޓެޑައި ގުޅުނުފަހުން ބްރޫނޯ ކުޅުނު ހުރިހާ މެޗެއްގައިވެސް އޭނާ ވަނީ މޮޅު ކުޅުމެއް ދައްކާފައެވެ.\nމެޗާ ބެހޭގޮތުން ވާހަކަ ދައްކަމުން ޔުނައިޓެޑުގެ ކޯޗް ޝޯލްޝާ ބުނީ މެޗާ ދޭތެރޭ ކުޅުންތެރިންގެ ފޯކަސް ވަރަށް ރަނގަޅު ކަމަށައި ކުޅުންތެރިންނަށް ތައުރީފް ހައްގު ކަމަށެވެ.\nލާސްކްގެ ކޯޗް ބުނީ ފެނިގެންދިޔައީ ޔުނައިޓެޑުގެ ކޮލެޓީ ކަމަށެވެ. ތަފާތު ބޮޑުކޮށް ބަލިވުމުން އޭގެން ދަސްކުރަންޖެހޭ ކަންތައްތަކެއް ހުންނާނެކަމަށްވެސް އޭނާވަނީ ފާހަގަކޮށްފައެވެ. އޭގެ އިތުރުން އޭނާ ވަނީ މި މެޗަށް ފަހު ލާސްކްއަށް ޔޫރޯޕާ ލީގް ނިމިއްޖެކަމަށްވެސް ބުނެފައެވެ.\nޔޫރޯޕާ ލީގުގެ ގަދަ 16ގެ ފުރަތަމަ ލެގުގައި ރަށުން ބޭރުގައި ޔުނައިޓެޑް ނުރުނު މިނަތީޖާއާއެކު އެޓީމް ދެވަނަ ލެގަށް ނުކުންނާނީ ހަމަޖެހިލައިގެންކަމަށް ގަބޫލުކުރެވެއެވެ.\nކުރިއަށް އޮތް މެޗުގައި ޔުނައިޓެޑް ކުޅުމަށް ހަމަޖެހިފައިވަނީ ލީގުގައި ޓޮޓެންހަމްއާއެވެ. މި ދެޓީމަކީވެސް އަންނަ ސީޒަނުގެ ޗެންޕިއަންސް ލީގުގެ ސްޕޮޓަކަށް ވާދަކުރަމުންދާ ދެޓީމެވެ.\nއޭއެފްސީ މެޗުތަކަށް ޚާއްޞަ ހުއްދައެއް ދޭން ނިންމައިފި01 day ago\nއެލްއެފް ފުޓްސަލް ކަޕް 2021 ހުއްޓުމުން ޑީޖީ މައިމޫނާގެ ގޭގެ ކުރިމަތީގައި ޒުވާނުން އިހުތިޖާޖުކުރަނީ01 week ago\nއެލްއެފް ފުޓްސަލް ކަޕް 2021: މެޗް ޑޭ30 1 week ago\nއެލްއެފް ފުޓްސަލް ކަޕް 2021: މެޗް ޑޭ2ފޯރިއާއެކު ނިންމާލައިފި!01 week ago\nকরোনাভাইরাসের ব্যাপক বিস্তারসহ সামাজিক সংক্রমনের মুখোমুখি মাফুশি01 week ago\nއެލްއެފް ފުޓްސަލް ކަޕް 2021: މެޗް ޑޭ 1 ވަރަށްވެސް ފޯރިގަދަ!01 week ago\nއެލްއެފް ފުޓްސަލް ކަޕް 2021 ފަށައިފި01 week ago\nއިނގިރޭސި ކްލަބްތަކުން ޔޫރަޕިއަން ސުޕަރ ލީގުން ވަކިވާން ނިންމައިފި02 weeks ago


އެސްޓީއޯއިން އަތޮޅުތެރޭގައި ހުޅުވި ފުރަތަމަ އެގްރިސެންޓަރު ތޮއްޑޫގައި – Haftha\nތޮއްޑޫގައި އެގްރިސެންޓަރު ހުޅުވުން -- ފޮޓޯ: އެސްޓީއޯ\nއެސްޓީއޯއިން އަތޮޅުތެރޭގައި ހުޅުވި ފުރަތަމަ އެގްރިސެންޓަރު ތޮއްޑޫގައި\nސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އިން އއ. ތޮއްޑޫގައި އެގްރިސެންޓަރެއް ހުޅުވައިފިއެވެ.\nތޮއްޑޫގައި އެގްރިސެންޓަރު ހުޅުވާފައި ވަނީ އިއްޔެއެވެ. މިއީ އަތޮޅުތެރޭގައި ހުޅިވި ފުރަތަމަ އެގްރިސެންޓަރެވެ.\nއެސްޓީއޯއިން ބުނީ އެ ރަށުގައި އެގްރިސެންޓަރު ހުޅުވުމުން ދަނޑުވެރިން ވިއްކާ ތަކެތި ހިފައިގެން މާލެ ދިއުމުގެ ބަދަލުގައި އެ ސެންޓަރަށް އެރަކެތި ވިއްކޭނެ ކަމަށެވެ. އަދި އޭގެ ސަބަބުން ދަނޑުވެރިންނަށް އެންމެ ރަނގަޅު އަގު ލިބިގެން ދާނެ ކަމަށް ބުންޏެވެ.\nއެ ސެންޓަރުގައި 500 އެއްހާ ދަނޑުވެރިން މިހާރުވެސް ވަނީ ރަޖިސްޓާ ވެފައެވެ. އަދި ތޮއްޑޫގެ އިތުރުން، އެހެން ރަށްރަށުންވެސް ބޭނުންވާ ފަރާތްތަކުން އެ އެގްރިސެންޓަރުގައި ރަޖިސްޓާ ވެވޭނެ ކަމަށް އެސޓީއޯއިން މައުލޫމާތު ދެއެވެ.\nއެސްޓީއޯގެ އެގްރިސެންޓަރުން ދަނޑުވެރިންގެ އަތުން ގަންނަ ބާވަތްތައް ހޯލްސޭލްކޮށް އެކި ވިޔަފާރިތަކަށް ވިއްކައެވެ. އެ ކުންފުނީގެ އެގްރިސެންޓަރުން ދަނޑުވެރިންގެ އަތުން މިހާރު ގަންނަނީ 17 ބާވަތެކެވެ.\nއެ ކުންފުނިން ބުނީ، އެގްރިސެންްޓަރު ހުޅުވުމުގެ އެންމެ މުހިންމު ސަބަބަކީ ދަނޑުވެރިން ވިއްކާ ތަކެތީގެ ފުރިހަމަ އަގު ލިއްބައިދީ، ދެމެހެއްޓެނިވި ގޮތެއްގައި ދަނޑުވެރިކަން ކުރުމަށް މަގުފަހިކޮށްދިނުން ކަމަށެވެ.\nފާހަގަ: އއ. ތޮއްޑޫ, އެސްޓީއޯ


In Pictures: Roadha furathama dhuvahu Male\nރޯދައިގެ ފުރަތަމަ ދުވަހު މާލެ\nމާލެ، 24 އެޕްރީލް 2020 -- ރޯދަމަހުގެ ފުރަތަމަ ދުވަސް އައިސް ބައްދަލު ކުރީ ކުރިން ރޯދަމަސް އަންނަ އާދަތަކާއި ކުރީގެ ސަގާފަތްތަކުގެ ތެރެއަކުން ނޫނެވެ. ރޯދަ މަސް އާއިރި ކޮވިޑް-19 އާ ގުޅިގެން މާލެ އާއި މުޅި ރާއްޖެ ވަނީ ލޮކްޑައުން ކޮށްފަ އެވެ. އެހެންވެ މީގެ ކުރީ ރޯދަމަހު މާލޭގެ މަގު ތަކާއި ބާޒާރު މަތިން ފެންނަ ހަލަބޮލި މިއަދަކު ނެތެވެ. ހަވީރު ގަޑީ މަގު ތަކުގައި ފިނިބުރު ޖަހަން ނުކުންނަ މީހުނާއި މަޑި އަރުވަން ދާ މީހެއް މިއަދަކު ނުފެނެ އެވެ. -- އަހުމަދު އަޝްހާދު އަބްދުﷲ (ޖެރީ) އަވަސް


Sanjana Sanghi ves ufan dhuvas faahagakuree raajeyga - vNews.mv\nސަންޖަނާ ސާންގީވެސް އުފަންދުވަސް ފާހަގަކުރީ ރާއްޖޭގައި\nއައިޝަތު އިބްރާހީމް 05 September 2021, 13:32\nމިދިޔަ އަހަރު ރިލީޒްކުރި ދިލްބޭޗާރާއިން އާންމުންގެ މަގްބޫލުކަން ހޯދާފައިވާ ސަންޖަނާ ސާންގީ އުފަން ދުވަސް ފާހަގަކުރުމަށް މިދިޔަ ހޮނިހިރު ވަނީ ރާއްޖެ އައިސްފައެވެ.\nމިމަހުގެ ދެވަނަ ދުވަހު އޭނާގެ 25 ވަނަ އުފަން ދުވަސް ފާހަގަކޮށްފައިވަނީ ރާއްޖޭގެ ޖޭޑަބްލިއު މެރިއަޓް މޯލްޑިވްސް ރިސޯޓް އެންޑް ސްޕާގައެވެ.\nސަންޖަނާ ވަނީ ރިސޯޓުގައި އޭނަ ނަގާފައިވާ ފޮޓޯތަކެއް ވެސް އިންސްޓަގްރާމްގައި ޕޯސްޓްކޮށްފައިވެ އެވެ.\nއެކްޓަރ ސުޝާންތް ސިންގ ރާޖްޕުތް އާއިއެކު ސަންޖަނާ ކުޅުނު "ދިލް ބޭޗާރާ" އަކީ ހޮލީވުޑްގެ 2014 ގެ މަޝްހޫރު ފިލްމު "ފޯލްޓް އިން އަވާ ސްޓާޒް" ގެ ރިމޭކެކެވެ. އެ ފިލްމު މިދިޔަ އަހަރު ގެނެސްދިނީ ޑިޒްނީ ޕްލަސް ހޮޓްސްޓާ އިންނެވެ. އަދި މިއީ ސުޝާންތްގެ މަރަށްފަހު ބެލުންތެރިންނަށް ފެނިގެންދިޔަ އޭނާގެ ފަހު ފިލްމެވެ.\nސަންޖަނާގެ ކުރިއަށް އޮތް ފިލްމަކީ އަދިތިޔާ ރޯއި ކަޕޫރާ އެކު ކުޅެފައިވާ އެކްޝަން ފިލްމު "އޯމް: ދަ ބެޓްލް ވިތިން" އެވެ. އޭނާ ބޮލީވުޑަށް ނުކުތީ ރަންބީރް ކަޕޫރްގެ 2011 ގެ "ރޮކްސްޓާ" ގެ ސަޕޯޓިން ރޯލެކެވެ. އަދި އޭގެ ފަހުން އިރުފާން ޚާންގެ 2017 ގެ "ހިންދީ މީޑިއަމް" ގެ ރޯލެއް ވެސް ސަންޖަނާ ކުޅުނެވެ.\nސަންޖާނާ އުފަން ދުވަސް ފާހަގަ ކުރުމަށް ރާއްޖެ އައިސްފައިވާއިރު ބޮލީވުޑްގެ ގިނަ ތަރިންތަކެއް އުފަންދުވަސް ފާހަގަކުރުމަށް އިޚްތިޔާރުކުރާ މަންޒިލަކީ ރާއްޖެކަން ފާހަގަކޮށްލެވެއެވެ. އޭގެ ތެރޭގައި ސައިފް އަލީޚާން އަދި ގޯހަރު ޚާން ހިމެނެއެވެ.


SunOnline: ODPL: fahathun arai TC in Victory hifahattaifi\nފަހަތުން އަރައި ޓީސީން ވިކްޓަރީ ހިފަހައްޓައިފި\nމުއާވިޔަތު އަންވަރު 30 Oct 2015, 19:00\nމީގެ ކުރިން އުރީދޫ ދިވެހި ޕްރިމިއަ ލީގުގައި ވިކްޓަރީއާ ދެކޮޅަށް ޓީސީ ކުޅުނު މެޗެއްގެ ތެރެއިން. މިއަދު ގެ މެޗް ނިމުނީ 1-1 އިން ދެ ޓީމް އެއްވަރު ވެގެންނެވެ.-- ސަން ފައިލް ފޮޓޯ\nއުރީދޫ ދިވެހި ޕްރިމިއާ ލީގްގައި މިއަދު ވިކްޓަރީ ސްޕޯޓްސް ކްލަބާއި ޓީސީ ސްޕޯޓްސް ކުޅުނު މެޗްގައި ވިކްޓަރީ ކުރި ހޯދާފައި ވަނިކޮށް ފަހުވަގުތު ޓީސީ އިން ކާމިޔާބް ކުރި ލަނޑާއި އެކު 1-1 އިން ދެ ޓީމް އެއްވަރު ވެއްޖެއެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު އެ މެޗްގައި ފުރަތަމަ ލަނޑެއްޖަހައި ލީޑް ނެގީ ވިކްޓަރީންނެވެ. ފުރަތަމަ ހާފްގެ 37 ވަނަ މިނިޓްގައި ޕެނަލްޓީ އޭރިއާ ރޮގުމަތީ ހުރެ ގޯލްގެ ކަނަށް ބޯޅަފޮނުވާލައިގެން އެޓީމަށް އެ ލަނޑު ޖަހައިދިނީ ހުސެން ތަސްމީން އެވެ.\nއެ ނަތީޖާއާ އެކު ފުރަތަމަ ހާފް ނިމިނު އިރު މި ސީޒަނުގައި ރަނގަޅު ކުޅުމެއް ދައްކަމުން އެއްވަނަ ޑިވިޝަންގައި އަލަށް ވާދަކުރަމުން އަންނަ ޓިސީއަށް ވަނީ ފުރަތަމަ ހާފްގައި ރަނގަޅު ހަމަލާއެއް ވިކްޓަރީގެ ގޯލަށް ފޮނުވާލެވޭ ގޮތް ނުވެފައެވެ.\nދެވަނަ ހާފްގައި ވެސް ވިކްޓްރީން އައީ ޓީސީގެ ގޯލަށް ނުރައްކާ ކުރަމުންނެވެ. އެ ގޮތުން ވިކްޓްރީގެ އަހްމަދު މުހައްމަދަށް ވަނީ ޕެނަލްޓީ އޭރިއާގެ ތެރެއިން ޓިސީގެ ގޯލަށް ފޮނުވާލަން ރަނގަޅު ބޯޅައެއް ލިބިފައެވެ. ނަމަވެސް ގޯލަށް ފޮނުވާލުމުގެ ކުރިން ވިކްޓަރީގެ ޑިފެންޑަރުން ވަނީ އެ ބޯޅަ ސާފްކޮށްލާފައެވެ.\nއެ މެޗުން ޓީސީ މޮޅުވެގެން، ތާވަލުގެ އެއްވަނައިގައި އޮތް ނިއުރޭޑިއަންޓާއި ދެމެދުގައި އޮތް ފަރަގު ތިން ޕޮއިންޓަށް ކުޑަކުރަން އެ ޓީމަށް ލިބުނު ފުރުސަތު ގެއްލި ވިކްޓްރީ އަތުން ބަލިނުވެ ސަލާމަތް ވެވުނީ ހަމަކިރިޔާއެވެ.\nމެޗް ނިމެން ދަނިކޮށް 82 ވަނަ މިނެޓްގައި ސަލާމަތް ވީ ނާއިޒް ހުސެއިން ކާމިޔާބް ކޮށްދިން ރީތި ގޯލުންނެވެ. އެ ލަނޑު ނާއިޒް ޖެހީ ޓީސީގެ އަހްމަދު ނިޒާމް ގޯލަށް ފޮނުވާލި ބޯޅަ ވިކްޓްރީގެ ކީޕަރު ތޮލާލް ހަސަންގެ އަތުގައި ޖެހި ރީބައުންސައް ނިކުތުމުން ގޯލުގެ ތެރެއަށް ފޮނުވާލައިގެންނެވެ.\nއެ މެޗައް ފަހު ޓީސީ ދެވަނައިގައި 18 ޕޮއިންޓާއިއެކު އޮތްއިރު އެއްވަނައިގައި ނިއުރޭޑިއަންޓް އޮތީ ނުވަ މެޗުން 23 ޕޮއިންޓް ލިބިގެންނެވެ. މިއަދުގެ މެޗު އެއްވަރުވުމުން ވިކްޓަރީ އަށް ލިބިފައިވަނީ 13 ޕޮއިންޓާއެކު ތިން ވަނަ އެވެ. 12 ޕޮއިންޓާއި އެކު މާޒިޔާ އޮތީ ހަތަރުވަނައިގައެވެ.\nލީގުގައި މިރޭ ވާދަކުރާނީ އަށް ޕޮއިންޓާއި އެކު ހަތް ވަނައިގައި އޮތް ބީޖީ އާއި މާޒިޔާ އެވެ.


ތޫނުއެއްޗަކުން ޙަމަލާދީ ވަރަށް އަނިޔާވެރި ގޮތަކަށް ބަޔަކުމީހުން ގަސްތުގައި މަރާލާފައިވާ ޔާމީން ރަޝީދު އަށް ދިން ޙަމަލާ ކުށްވެރި ކުރުން.\nނަންބަރު : JP-NB/2017/04/010\nރޭގެ ދަންވަރުގެ ވަގުތެއްގައި، ސޯޝަލްމީޑިއާ އެކްޓިވިސްޓް އަދި ބްލޮގަރ ޔާމީން ރަޝީދު އަށް ބަޔަކު ގަސްދުގައި ޙަމަލާދީ ތޫނު އެއްޗަކުން ޒަޚަމްކޮށްލާ މަރާލާފައި ވަނީ ވަރަށް އަނިޔާވެރިކަމާއި، އިންސާނީ ކަރާމާތް ގެއްލިދާ ގޮތަށެވެ.\nމާލޭގެ ގެދޮރުގެ އަމާންކަންވެސް މިވަނީ ރައްޔިތުންނަށް ބިރުވެރި ހާލަތަކަށް ބަދަލުވެފައެވެ.\nދިވެހިން އެމީހުންގެ އަމިއްލަ ވަޠަނުގައި މިނިވަންކަމާއެކު ދިރިއުޅުމުގެ ޔަޤީންކަން ގެއްލި ލޯބިވާ އާއިލާއާއި، ދަރިން އަދި އެއްވެސް ކުށެއް ނެތް މަޢުޞޫމު ފަރާތްތަކަށް ޤަސްދުގައި މިފަދަ ޙަމަލާތަށްދީ އަނިޔާވެރި މިފަދަ ޢަމަލުތަށް ކުރާފަރާތްތައް އިންޞާފުގެ ކުރިމައްޗައް ނުގެނެވޭ ކަމީ، މިއަދު މުޖުތަމަޢުގެ ކަންބޮޑުވުން އިންތިޙާއަށް އޮތްކަމެއް ކަމުގައި ދެކެމެވެ.\nޚިޔާލު ފާޅުކޮށް، މިނިވަންކަމާއެކު ބަސްބުނުމަކީ މިއަދު ބަޔަކަށް އެހާ ހިތްހަމަޖެހޭ ކަމަކަށް ނުވުމަކީ، އެކަކު އަނެކަކާ މެދު ނަފްރަތު އުފެދި އެނަފްރަތު މިފަދަ ބިރުވެރި ކަމަކަށް ބަދަލުވެ އަނިޔާވެރި ޤަތުލުކުރުމަކަށް ވުމަކީ ނުހަނު ހިތާމަކުރާކަމެކެވެ.\nއިންސާނިއްޔަތާ ޚިލާފު އަނިޔާވެރި މިފަދަ ޢަމަލުތައް އެންމެ ހަރުކަށި އިބާރާތުން ކުށްވެރި ކޮށް، މި ޢަމަލު ހިންގި ޤާތިލުން އިންޞާފުގެ ކުރިމައްޗަށް ގެނައުމަށް މަސައްކަތް ކުރުމަށް ކަމާބެހޭ ދަޢުލަތުގެ އެންމެހާ މުއަޢްޞަސާ ތަކަށް މި ޕާޓީން އިލްތިމާޞް ކުރަމެވެ.


SunOnline: Mahmoodhuge maru: Shareeaiy nimendhen Saalim bandhugai bahattan nimmaifi\nމަހުމޫދުގެ މަރު: ޝަރީއަތް ނިމެންދެން ސާލިމް ބަންދުގައި ބަހައްޓަން ނިންމައިފި\nޢާލިމް އަބްދުއްލަތީފް 16 Nov 2021, 15:14\nމަހުމޫދުގެ މަރުގެ މައްސަލައިގައި ހައްޔަރުކުރި ސާލިމް -- ސަން ފޮޓޯ\nއދ. ދަނގެތީގައި މަރައިލައިފައި އޮއްވާ ފެނުނު މަހުމޫދު އަބޫބަކުރު މަރާލިކަމުގެ ތުހުމަތުކުރެވޭ ޝާ އަލޮމް މިއާ (ސާލިމް) ޝަރީއަތް ނިމެންދެން ބަންދުގައި ބަހައްޓަން ނިންމައިފިއެވެ.\nމިދިޔަ މަހުގެ 13ވަނަ ދުވަހު އަނިޔާވެރިގޮތަކަށް މަރާލުމަަށްފަހު މަހުމޫދު އެއްލައިލައިފައި އޮއްވާ ފެނުނީ ވަޅެއްގެ ތެރެއިންނެވެ. އަދި ފެނުނުއިރު އޭނާގެ ފަޔަށާއި ބޮލަށް ގޯންޏެއް މަހައިފައިވާއިރު ވަޅަށް ވައްޓައިލައިފައި އޮތީ ބޯކޮޅު ވަތަށެވެ.\nމި މައްސަލައިގައި ފުލުހުން މިހާތަނަށް ހައްޔަރު ކޮށްފައިވަނީ ސާލިމް އެކަންޏެވެ. އޭނާއަކީ އެ ރަށުގައި އުމުރުން ދުވަސްވީ މީހަކު ބަލަހައްޓަން ހުންނަ ބިދޭސީއެކެވެ. ފުލުހުން މީގެ ކުރިން ބުނެފައިވަނީ މި މައްސަލައިގައި އެހެން މީހެއްގެ ބައިވެެރިވުން އޮތްކަމަށް ނުބެލެވޭ ކަމަށެވެ.\nފުލުހުން މިއަދު ބުނީ މި މައްސަލައިގެ ތަހުގީގުގައި ފުލުހުން މިހާރު ކުރަމުންދަނީ ތަހުގީގު ފުރިހަމަކުރުމަށްޓަކއި ކުރަން ޖެހޭ ފަހުގެ މަސައްކަތްތައް ކަމަށެވެ. އަދި ތަހުގީގު ފުރިހަމަކޮށް އަންނަ ހަފްތާގައި ޕީޖީއަށް ދައުވާކުރަން ފޮނުވުމަށް މަސައްކަތް ކުރާކަމަށް ވެސް ފުލުހުން ބުނެއެވެ.\nމިހާތަނަށް މަހުމޫދުގެ މަރުގެ މައްސަލައާ ގުޅިގެން ފުލުހުން ނެރިފައިވަނީ އެންމެ ނޫސް ބަޔާނެކެވެ. ފުލުހުން ބުނީ ޕީޖީއަށް މައްސަލަ ފޮނުވުމަށްފަހު މި މައްސަލައާ ގުޅޭ އިތުރު މައުލޫމާތު ހިއްސާކުރުމަށް ނޫސްވެރިންގެ ބައްދަލުވުމެއް ބާއްވާނެ ކަމަށެވެ.\nމަހުމޫދު މަރާލީ އޭނާގެ އަތުން ފައިސާ ހޯދުމުގެ ބޭނުމުގައެވެ. ސާލިމް، މަހުމޫދު މަރާލީ އޭނާ ދިރިއުޅޭ "ނެދުންގެ"އަށް ގެންދިއުމަށް ފަހުގައެވެ. އޭނާ ވަނީ މަހުމޫދު އެގެއަށް ގެންގޮސް ފައިސާއަށް އެދިފައެވެ. އަދި ފައިސާ ނުދިނުމުން ހިނގި ހަމަނުޖެހުމެއްގައި މަހުމޫދު މަރާލީ ކަމަށް ފުލުހުންގެ ތަހުގީގަށް އެނގިފައިވެއެވެ.\nމަހުމޫދުގެ ގައިގެ އެތަން މިތަނަށް ސާލިމް ވަނީ ވަޅި ހަރާފައެވެ. އަދި މަހުމޫދު މަރާލުމަށްފަހު ސާލިމް ވަނީ މަހުމޫދުގެ ބޮލަށާއި ފަޔަށް ގޯންޏެއް އަރުވާފައެވެ. އަދި އޭނާ ދިރިއުޅޭ ނެދުންގޭގެ ބިއްދޮށުގައި ހުންނަ ފަޅުގޭގެ ވަޅުތެރެއަށް މަހުމޫދު ވައްޓާލީ ފާރުމަތިން މަހުމޫދު ބޭރަށް ވައްޓާލުމަށްފަހު ނަގައިގަނެގެން ގެންގޮހެވެ. މި ހުރިހާ ކަމެއްގައި ވެސް ސާލިމް ފިޔަވާ އިތުރު މީހަކު ޝާމިލު ނުވާކަން ތަހުގީގަށް އެނގިފައިވެއެވެ.\nމަހުމޫދު ގެއްލުނު ރޭ އޭނާގެ ވޮލެޓުގައި ފަންސަވީސް ހާހާއި ތިރީސްހާހާ ދެމެދުގެ އަދަދެއްގެ ފައިސާ ހުންނާނެކަމަަށް އާއިލާއިން ލަފާ ކުރެއެވެ.\nފުލުހުން ނެރުނު ބަޔާނުގައި ވެސް ބުނެފައިވަނީ މަހުމޫދުގެ ފޯނާއި މަހުމޫދުގެ އައިޑީކާޑު ފުލުހުންގެ ތަހުގީގަށް ހޯދިފައިވާ ކަމަށެވެ. އަދި އެތަކެތި ހުރީ ނެދުންގޭ ތެރޭގައި ވަޅުލައިފައި ކަމަށް ވެސް ފުލުހުންގެ ބަޔާނުގައި ވެއެވެ.\nއެކަންކަމާ ގުޅިގެން މީހަކު ސާލިމަށް ގުޅާ ވަނީ ސުވާލު ވެސް ކޮށްފައެވެ. އޭނާ ބުނީ ބުޅަލެއް މަރާލީ ކަމަށެވެ.\nލަމްހާގެ ބަންދަށް 10 ދުވަސް އިތުރުކޮށްފި\nމާވިންގެ ބަންދަށް އިތުރު ދިހަ ދުވަސް ޖަހައިފި\nލަމްހާގެ އަމަލާ ގުޅިގެން އައިޖީއެމްއެޗުން ފިޔަވަޅު އަޅަނީ


ފެރީޓަރމިނަލް ހިޔާކޮށްދޭނޭ ފަރާތެއް ހޯދަން\nމި ރަށުގައި ތަރައްޤީކުރަމުންދާ ފެރީޓަރމިނަލް ހިޔާކޮށްދޭނޭ ފަރާތެއް ހޯދަން ބޭނުންވެއްޖެއެވެ.\nވީމާ، މިކަމަށް ޝައުޤުވެރިވެވަޑައިގަންނަވާ ފަރާތްތަކުން މި ދަންނަވާ ތާރީޚަށް މާޅޮސްމަޑުލު ދެކުނުބުރީ އޭދަފުށީ ކައުންސިލް އިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީހިސާބު ހުށަހެޅުއްވުމަށް މާޅޮސްމަޑުލު ދެކުނުބުރީ އޭދަފުށީ ކައުންސިލް އިދާރާއަށް ވަޑައިގެން ދެއްވުން އެދެމެވެ.\nމަޢުލޫމާތު ސާފުކުރުން އޮންނާނީ މި އިދާރާގައެވެ. އަދި މަޢުލޫމާތު ސާފުކުރެއްވުމަށް ވަޑައިގަންނަވަންވާނީ، އެމީހަކާބެހޭ ފުރިހަމަ މަޢުލޫމާތު އެނގޭފަދަ ލިޔުމަކާ އެކުގައެވެ. ކުންފުންޏަކުން ނަމަ، އެމީހަކީ އެކުންފުނީގެ ފަރާތުން ފޮނުވާ ފަރާތެއްކަން އަންގައިދޭ ލިޔުމެއް ހުށަހަޅަންޖެހޭނެއެވެ. އަދި ފޯނުން މަޢުލޫމާތު ދިނުމަށް ހަމަޖެހިފައިނުވާވާހަކަ ދަންނަވަމެވެ.\n20 ޑިސެންބަރު 15 ވާ ބުރާސްފަތިދުވަހުގެ 11:00 އަށް\n2016 ޑިސެންބަރު 22 ވާ ބުރާސްފަތިދުވަހުގެ 11:00 އަށް\nއަންދާސީހިސާބު ހުށަހަޅުއްވާއިރު ބަދަލުގައި މީހަކު ފޮނުއްވާނަމަ، އެމީހަކީ އެފަރާތުން ފޮނުއްވާ މީހެއްކަން އަންގައިދޭ ލިޔުމެއް ހުށަހަޅުއްވަންޖެހޭނެއެވެ. މިފަދަ ލިޔުމެއްނެތި ހުށަހަޅުއްވާ އަންދާސީހިސާބުތައް ބަލައިނުގަންނާނެވާހަކަ މަޢުލޫމާތަށްޓަކައި ދެންނެވީމެވެ. ގަޑިޖެހުމަށްފަހު ހުށަހަޅުއްވާ އަންދާސީހިސާބުތަކާއި، އީމެއިލާއި ފެކްސްގެ ޒަރީޢާއިން ފޮނުއްވާ އަންދާސީހިސާބުތައް ބަލައިނުގަންނާނެކަމާއި، އަދި މަޢުލޫމާތު ފުރިހަމަނުވާ އަންދާސީހިސާބުތައް ބާޠިލުވާނެވާހަކަވެސް މަޢުލޫމާތަށްޓަކައި ދެންނެވީމެވެ.\n8 ރަބީޢުލްއައްވަލް 1438\n07 ޑިސެންބަރު 2016\nޕަބްލިޝްކުރި ތާރީޚު: 12 ޑިސެންބަރު 2016\nސުންގަޑި: 15 ޑިސެންބަރު 2016 1100


vnews - Lhenveriyaa\nއަހަރެންނަށް ޅެން ހަދަން ފަސޭހައީ ދަންވަރުގެ ވަގުތުގައެވެ. މީހުންގެ ހިލަމެއް ނެތް އެކަނިވެރި ހިމޭން މާހައުލުގައެވެ. ނަމަވެސް ދަންވަރުގެ މި ވަގުތު މި ރޭ ޅެން ހަދާކަށް ފަސޭހައެއް ނުވިއެވެ. ހަދަން ޖެހުނު ޅެމުގެ ސަބަބުންނެވެ. މާޒީގެ ހަނދާންތަކުން ސިކުނޑީގައި އެނބުރެން ފެށި ޚިޔާލުތަކުންނެވެ.\nއަހަރެންނަކަށް ނުއިނދެވުނެވެ. ގޮނޑިން ތެދުވެ ހަރުގަނޑުގައި ހުރި ފޮޓޯ އަލްބަމު ނެގީމެވެ. އެއަށްފަހު ފޮޓޯތައް ހާވާން ފެށީމެވެ. ފަހަރަކު ފޮޓޯއެކެވެ. ކޮންމެ ފޮޓޯއަކުން އެތައް ވާހަކައެއް ބުނެދެމުން ދިޔައެވެ.\nލޮލުގައި އަޅައިގަތީ މާޒީގެ މި ދުވަހެވެ. ސްކޫލު ދައުރުގައި ބޭއްވުނު އަދަބީ ޢީދުގެ ޅެން މުބާރާތުން ލިބުނު ތަށްޓާއެކު އަހަރެން ނަގާފައިވާ ފޮޓޯއެވެ. ފޮޓޯގަނޑު ފެނުމާއެކު އަހަރެންގެ ހަނދާންތައް ބޭއިޚްތިޔާރުގައި އުދުއްސައި ގަތީ އެ އުފާވެރި ޢީދަށެވެ.\nއެއީ 2017 ވަނަ އަހަރުގެ އޮކްޓޯބަރު މަހެވެ. މުޅި ރަށް ތައްޔާރުވެފައި އޮތީ ދިވެހިރާއްޖޭގެ އަޑުން ބޭއްވި އަދަބީ ޢީދަށެވެ. ރަށުގެ ކުދި ބޮޑު އެންމެން ތިބީ އެ ޢީދުގެ އުފަލުގައި ބައިވެރިވާށެވެ. އަތޮޅު ތަޢުލީމީ މަރުކަޒުގެ ގޯތިތެރެއިން ދެވެނީ 1960ގެ އަހަރުތަކަށެވެ. އެ ދުވަސްވަރުގެ ދިވެހީންގެ ސަގާފަތާއި އާދަކާދައިގެ ތެރެއަށެވެ. އެ ކަންކަން އަހަރެންނަށް ވީ ވަރަށް ޚާއްޞަ ކަމަށެވެ. ޚާއްޞަވީ އަހަރެން ވެސް އެ އުފާވެރި ޢީދުގެ ބައިވެރިއަކަށް ވީތީއެވެ.\nއަހަރެން ބައިވެރިވީ ޅެން ހެދުމުގެ މުބާރާތުގައެވެ. އެކަމަށް ޝައުގުވެރިކަން ހުންނާތީއެވެ. އެކަން ކުރެވިދާނެ ކަމަށް ހިތް ބުނާތީއެވެ. އެއަށް ވުރެ ބޮޑަށް ޅެމަކީ، ލޯބިވެރިންގެ ހިތްތަކާ ކުޅެލާ ހަތިޔާރެއްކަން އަހަރެންނަށް އެނގިފައި ވާތީއެވެ. އެންމެ ބޮޑު ބޭނުމަކީ އަހަރެންގެ ހިތުގައި ހިނގަމުން ދިޔަ ލޯބީގެ ޝުޢޫރުތައް ޅެންބަހުން ބަންޑުން ކޮށްލުމެވެ. އަހަރެންނާ އަޅުވާކިޔާ އަންހެން ކުއްޖާއަށް އަހަރެންގެ ހިތުގެ ޝުޢޫރުތައް ހާމަކޮށްދިނުމެވެ. ޅެންބަހުން ލޯބި ހުށަހެޅުމެވެ. އެއީ މި ފަގީރު ހިތުގައި ހިތުގައި އޮތް މާ ވަރުގަދަ ޢަޒުމެކެވެ. ހަގީގަތަކަށް ހަދަން ބޭނުންވި ކަމެކެވެ.\nޅެން މުބާރާތް އޮތް ދުވަހު ޅެން ހަދަން އޮތް ހޯލަށް އަހަރެން ވަނީމެވެ. އަހަރެންނާއެކު މުބާރާތުގެ އެހެން ބައިވެރީން ވެސް ވަދެ ތިއްބެވެ. މާ ގިނައިރެއް ނުވެ ޅެން ހަދަންވީ ދާއިރާ ގުރުއަތު ލިއެވެ. އެ ދާއިރާއިން ބޭނުން މައުޟޫއަކަށް ޅެން ހެދުމުގެ ފުރުޞަތު ލިބޭތީ އަހަރެން އިނީ ހިތްހަމަ ޖެހިފައެވެ. ނަޞީބު ލައްވާލައިފި ނަމަ ހަދާނެ ގޮތް އަހަރެން އޮތީ މާ ކުރިންވެސް ނިންމާފައެވެ.\nނަމަވެސް ނަޞީބެއް އަތަކު ނުހިފިއެވެ. ބޭނުންވި ދާއިރާއެއް ނުލިބުނެވެ. އެހިސާބުން ކޮންމެ ވެސް ވަރެއްގެ މާޔޫސްކަމެއް ވެރިވިއެވެ. ހިތަށް އެރިއެވެ. ލޯބީގެ ޅެމެއް ހަދާފައި ނިންމާލަންވީއެވެ. އެއްޗަކަށް އެއްޗެއް ލިޔެލަންވީއެވެ. އެއަށް އިންސާފުކުރާނީ މި ރަށުގެ ޓީޗަރުންނެއް ނޫނެވެ. އެކަމަށް ރަށުން ބޭރުން ފަނޑިޔާރުންތަކެއް އައިސް އެބަ ތިއްބެވެ. އެ މީހުންނަށް އަހަރެންނަކީ ކާކުކެމެއް ނޭނގޭނެއެވެ. އެނގުނަސް ވާނީ ކީއް ހެއްޔެވެ؟\nވަރަށް ވިސްނުމަށް ފަހު އަހަރެން ނިންމީ ލޯބީގެ ޚިޔާލު ދޫކޮށްލާށެވެ. ފަހުން ވެދާނެ ގޮތެއް ހިތަށް އަރާފައެވެ. އެންމެ ފަހުން ޓެކްނޮލޮޖީގެ ދާއިރާއިން ފޯނާ ގުޅޭ ޅެމެއް ހަދަން ފެށީމެވެ. ނަމަވެސް މާގިނައިރުތަކެއް ނުވަނީސް އެކި ޚިޔާލުތައް އެކި ދިމާލުން އައިސް އަހަރެން ވަށާލިއެވެ. ވަޒަނަށް ފައްތައިގެން ލަފުޒުތަކެއް އެތުރުމަކީ ބައެއް ފަހަރު ވަރަށް ފަސޭހަކަމެކޭ އެދުވަހު އަހަރެންގެ ހިތަށް އެރިއެވެ.\nގަޑި ޖެހުމާއެކު އަހަރެން އަތުގައި އޮތް ގަނޑު އަތުލައިފިއެވެ. ކަޅު ދެލިން ލިޔެފައިވާ އަހަރެން އަވަސް ލިޔުން ކިތަންމެ ހުތުރު ނަމަވެސް ޅެމުގައި ދެއްކުނު ވާހަކަތަކާ މެދު އަހަރެން ހިތްހަމަޖެހުނެވެ. އެ ހިތްހަމަޖެހުމާއެކު ޅެން މުބާރާތް ބޭއްވުނު މާލަމުން ނުކުމެ އެހެން ދަރިވަރުންގެ ޅެންތަކާމެދު އަހަރެން މަޝްވަރާކުރީމެވެ. ނަމަވެސް ބައެއް ކުދިން ހެދި ޅެން ބައިތުތައް ކިޔައި ދިނުމުން ކޮންމެވެސް ވަރެއްގެ މާޔޫސްކަމެއް އަހަރެންގެ ހިތަށް ވެރިވިއެވެ. އެ ކުދީންގެ ޅެންތަކުގެ މޮޅުކަން ހިތަށް ވެދެ ވަނައެއް ނުލިބިދާނެކަމަށް ހިތް ބުންޏެވެ.\nހުކުރު ދުވަހުގެ ރެއެވެ. އަދަބީ މުބާރާތްތަކާއި ދައްކާލުންތައް ކުރިއަށް ދިޔައިރު، ބައެއް މުބާރާތްތަކުން އެންމެ މޮޅު5ވަނަ އިޢުލާން ކުރުން އޮތެވެ. ތެޅި ތެޅި އޮތް ހިތަކާއެކު އަހަރެން ވެސް ހޯލަށް ވަނީމެވެ. އަހަރެން ފެނުމާއެކު އަހަރެންގެ އަތަށް ވެސް ގަނޑެއް ދިނެވެ. ރަނގަޅަށް ބަލައި އިރު އެއީ އަހަރެން ހެދި ޅެމެވެ. ޅެން ހެދުމުގައި އިތުރު ހިތްވަރެއް ލިބިގެން ދިޔައީ އެ ހިސާބުންނެވެ.\nފަހަރަކު ކުއްޖަކު އެ ކުއްޖެއްގެ ޅެން ހުށަހަޅަމުން ދިޔައެވެ. އަހަރެންގެ ނަން އިޢުލާންކުރުމުގެ ކުރިން އަމިއްލަ ނަފުސާ ސުވާލުކުރީމެވެ. މިއީ އެހައި މޮޅު ޅެމެއް ހެއްޔެވެ؟ މީ ބަޔަކަށް ކިޔައިދޭ ވަރުގެ ޅެމެއް ހެއްޔެވެ؟ އެ ސުވާލުތަކުގެ ޖަވާބު އަހަރެންގެ ހިތްދިޔައީ ދެމުންނެވެ. އާއެކެވެ. އެހެން ނޫންނަމަ އެންމެ މޮޅު5ޅެމުގެ ތެރެއަކު މި ޅެމެއް ނުހޮވުނީހެވެ. މި އޮތްހައި މީހުންގެ ތެރޭގައި މި ޅެން އިއްވާކަށް ނުޖެއްސީހެވެ.\nޅެން ހުށަހެޅަން ޖެހޭ ކުދިންގެ ކިއުގައި ހުރެގެން އަހަރެންގެ ތެޔޮ މޫނު ފުހެލީމެވެ. ނިތްކުރި މައްޗަށް ވެއްޓިފައިވާ އިސްތަށިކޮޅު ވެސް ރީތިކޮށްލީމެވެ. ލައިގެން ހުރި ހުދު ގަމީހުގެ ތިރީ ކައިރީގައި ހިފައި ރަނގަޅަށް ހެޔޮވަރު ކޮށްލީމެވެ. އަދި އަނދެގެން ހުރި ގޮޅިޖެހި ހުދު މުންޑުގެ ރޫތައް ވެސް ފިލުވާލީމެވެ. ހޯލުތެރެއަށް ނަޒަރު ހިންގާލީ އަހަރެންނާ އަޅުވާކިޔާ ކުއްޖާ އިނީ ކިހައި ހިސާބެއްގައިތޯ ބަލައިލުމަށެވެ. ހިތަށް އެރިއެވެ. މުބާރާތުގައި ލޯބީގެ ޅެމެއް ނުހެދުނުކަން އެއީ ނަސީބެކެވެ. އެހެން ނޫންނަމަ ހަލާކުވީއެވެ. ލަދުން މަރުވީހެވެ. މުޅި ރަށުގެ ރައްޔިތުންގެ ކުރިމަތީ އަހަރެން ފަޟީޙަތް ވީހެވެ.\nއެ ޚިޔާލުގައި ހުއްޓާ އަހަރެންގެ ނަން އިޢުލާން ކުރިއެވެ. އެއްވެސް ޖެހިލުމެއް ނެތި ޅެން ހުށަހަޅާލީމެވެ. އަހަރެން ސްޓޭޖުން ފޭބުމުން ހީވީ މުޅި ހޯލުތެރެ ގުގުމާލިހެންނެވެ. އެ ތަރުހީބުގެ އަތްތިލަބަޑިއާއެކު އަހަރެންނަށް ލިބުނު ހިތްހަމަޖެހުމާއި ހިތްވަރަކީ ޅެންވެރި ޙަޔާތުގެ މި ޞަފުހާ ފެށުމަށް މެދުވެރިވީ ސަބަބެވެ. އެރޭ ގެއަށް ގޮސް ވެސް އަހަރެން ވިސްނީމެވެ. ދަންވަރު ތިނެއް ޖަހަންދެން ވެސް އޮތީ އެ ފިކުރުގައެވެ. ލިބުނު އުފަލުމުގެ ބޮޑުކަމުންނެވެ.\nޖެހިގެން އައި ރޭ އޮތީ ނަތީޖާފާޅު ކުރި ހަފުލާއެވެ. މުޅި ރަށް ކަހަލަ ގޮތަކަށް ހަފުލާގައި ބައިވެރިވިއެވެ. ސަގާފީ ހެދުންތަކާއެކު ކުރިއަށް ދިޔަ ހަފުލާ، ދިވެހިރާއްޖޭގެ އަޑުން ދިޔައީ ލައިވްކުރަމުންނެވެ.\nޅެން މުބާރާތުގެ ނަތީޖާ އިޢުލާން ކުރަން ފެށުމާއެކު އަހަރެންގެ ހިތް ތެޅެންފެށިއެވެ. ވާނެ ގޮތެއް ނޭނގޭތީއެވެ. އެންމެ މޮޅު ފަސް ޅެމުގެތެރޭގައި ހިމެނުމަކުން ހިތެއް ނުފުރުނެވެ. ކޮންމެވެސް ވަނައެއް ލިބުމަށް ހިތް އެދެން ފެށިއެވެ.\nތިން ވަނައަށް ފަހު ދެވަނަ އިޢުލާން ކޮށްފިއެވެ. އަހަރެން މާޔޫސްވިއެވެ. ތެޅި ތެޅި އޮތް ހިތުން ބުނަމުން ދިޔައެވެ. އެއްވަނައެއް ނުލިބޭނެއެވެ. އެއްވަނަ ލިބޭނީ އެހެން ކުއްޖަކަށެވެ. ނަމަވެސް ރަތް ހެދުމުގައި ހުރި އަޑުގެ ޕްރެޒެންޓަރު އިޢުލާންކުރީ އަހަރެންގެ ނަމެވެ. އަތްތިލަ ބަޑީގެ އަޑާއެކު ހިތަށް ލިބިގެން ދިޔަ އުފާ ބަޔާންކޮށްދޭން ވެސް ނޭނގެއެވެ. ގޮނޑިން ތެދުވެ ދުވެފައި ކަހަލަ ގޮތަކަށް އަހަރެން ސްޓޭޖަށް އެރީމެވެ. އެ ކާމިޔާބީގެ ތަށްޓާ ހަވާލުވީމެވެ.\nހަފުލާ ނިމުމާއެކު އަހަރެން އެކި ދިމަދިމާއަށް ބަލަން ފެށީމެވެ. އަހަރެންނާ އަޅުވާ ކިޔައި ކުއްޖާ ފެނޭތޯއެވެ. އެ ކުއްޖާއާއެކު ފޮޓޯގަނޑެއް ނަގާނަމޭ ހިތައެވެ. ނަމަވެސް އެކަން ކާމިޔާބުވާ ގޮތެއް ނުވިއެވެ. އެކަން ނާކާމިޔާބު ވީ ނަމަވެސް އެރޭ ގެއަށް ދިޔައީ ލިބުނު އިނާމާ ތަށްޓާއެކު ވަރަށް އުފަލުންނެވެ. ހަޔާތުގެ މިސްރާބު ބަދަލުކޮށްލުމަށް އާ ޢަޒުމަކާ އުންމީދެއް އުފައްދަމުންނެވެ. އެ އުންމީދާއެކު އެރޭ ހޭލާ އިނދެ އަހަރެން މަސައްކަތް ފެށީމެވެ. ބޭނުންވީ އަހަރެންނާ އަޅުވާ ކިޔާ ކުއްޖާއަށް ޅެމެއް ހެދުމެވެ. އޭނާއަށް ޅެން ބަހުން ލޯބި ހުށަހެޅުމެވެ. އެތައް ދުވަހެއްގެ އުންމީދު ފުރިހަމަކޮށް ހަގީގަތަކަށް ހެދުމެވެ. ހިތް ބުނަމުން ދިޔައީ އެއީ އެ ވަގުތު ކަމަށެވެ. ލޯބި ހުށަހަޅަން އެންމެ ރަނގަޅު ވަގުތު ކަމަށެވެ. ވަރަށް މަސައްކަތުން އަހަރެންގެ ހިތުގެ އެދުން ގަނޑަކަށް އޮއްސާލީމެވެ. އެއަށްފަހު އެ ޅެން ފަތްޖަހާލައި ދަބަހަށް ލީމެވެ.\nޖެހިގެން އައި ދުވަހު އަހަރެން ސްކޫލަށް ދިޔައީ ޅެން ހިފައިގެންނެވެ. ކޮންމެ ވެސް ވަރެއްގެ ހާސްކަމެއް ހުރިނަމަވެސް މާ ބޮޑުކަމަކަށް ނުހަދަމެވެ. ވަގުތާއި ހާލަތު ބެލުމަށްފަހު ކުލާސް ކުއްޖެއްގެ އަތަށް ޅެމުގެ އެ ސިޓީ އަހަރެން ދިނީމެވެ. އެހެން އެއްވެސް ކުއްޖަކަށް ނުފެންނާނެ ހެންނެވެ. ސިއްރު ހިފަހައްޓާނެ ކަމުގެ ޔަގީންކަން ހޯދުމަށް ފަހުއެވެ.\nނަމަވެސް ކަންތައް ވީ ހީކުރި ގޮތަކަށް ނޫނެވެ. އަހަރެން އެ ކުއްޖާއަށް ފޮނުވި ޅެން ޓީޗަރަކަށް ފެނުނީއެވެ. އެ މައްސަލަ ޕްރިންސިޕަލާ ހަމައަށް ދިޔައީއެވެ. އަހަރެން އޮފީހަށް ހާޒިރު ކުރީއެވެ. ހިތަށް އެރިއެވެ. ވަނަ ލިބުނީ ރޭގައެވެ. މިއަދު މި އިނީ ކުށްވެރި ވެގެންނެވެ. ކުށަކީ ޅެމެއް ހެދުމެވެ. ކިހައި ދެރަ ހެއްޔެވެ؟ ކިހައި ގޯސް ހެއްޔެވެ؟ މަންމަމެންނަށް އެނގިއްޖެ ނަމަ ކިހައި ދެރަވާނެ ހެއްޔެވެ؟ އެހެން ކުދިން އަހަރެންނާ ކިހައި ދިމާކުރާނެ ހެއްޔެވެ؟ ބިރުން އިން އަހަރެންނާ ވާހަކަދެއްކެވީ ޕްރިންސިޕަލެވެ. އަހަރެން ލަދުގަތެވެ. ދެރަވިއެވެ. ރޮވެން ވެސް ރޮވުނެވެ.\n"މިގޮތަށް ކަންތައް ދިމާވީމާ ޕްރިންސިޕަލް ވެސް ވަރަށް ދެރަވެއްޖެ. ހަނދާން ކުރަންޖެހޭ ކަމަކީ އެ ކުއްޖެއްގެ ޝަރަފު ދަމަހައްޓާނީ އެ ކުއްޖަކުކަން. އެއީ ޕްރިންސިޕަލްމެންނަށް ކުރެވޭނެ ކަމެއް ނޫން. އެއީ ދަރިވަރުގެ ޒިންމާއެއް. ދެން ވެސް މިފަދަ ކަމެއް ނުކުރާތި. ހިތުގެ ޝުޢޫރުތައް ހާމަކޮށް ޅެން ހެދުމަކީ ގޯހެއް ނޫން. އެކަމަކު ތި ފާޑު ފާޑުގެ ޅެން ހަދަން ވާނީ އެހިސާބަށް ދިޔައިމާ" ޕްރިންސިޕަލްގެ ވާހަކަފުޅުން އަހަރެންނަށް ލިބިގެން ދިޔައީ ހިތްހަމަޖެހުމެވެ. އިތުރު ދިރުމަކާއި ހިތްވަރެކެވެ. އެންމެ އުފާވީ އެކަން އިތުރަށް ބޭޒާރު ނުވެ ސިއްރެއްގެ ގޮތުގައި ވަޅުލެވުނީތީއެވެ.\nމިއަދު އަހަރެންނަކީ ޅެންވެރިއެކެވެ. އަހަރެންގެ އަންހެނުންނަކީ ސްކޫލު ދައުރު އަހަރެންނާ އަޅުވާކީ އެއްކަލަ ކުއްޖާއެވެ. އަހަރެން ހިފީ ޕްރިންސިޕަލު ދެއްވި ނަސޭހަތެވެ. އެ ދުވަހު އަހަރެންނަށް ލިބުނު ދަރުހެވެ. އެ ދަރުހާއެކު އަހަރެން ޅެން ހެދީމެވެ. އެކި ވައްތަރުގެ ޅެން ދަސްކުރީމެވެ. އެކި ޅެންވެރީންގެ ޅެންތައް ދިރާސާ ކުރީމެވެ. ނަމަވެސް ލޯބީގެ ޅެންތައް ކިޔައެއް ނުހަދަމެވެ. އެ ޒާތުގެ ޅެން ހަދައެއްވެސް ނޫޅެމެވެ. ހަދާ ހިތެއް ވެސް ނުވެއެވެ. މިހެންވީ ސްކޫލު ދައުރު ދިމާވި ހާދިސާގެ ސަބަބުންނެވެ. އަހަރެން ހެދި ލޯބީގެ ފުރަތަމަ ޅެން ޕްރިންސިޕަލްގެ އަތްޕުޅަށް އެރުމުންނެވެ. މިހާރުވެސް އެދުވަސް ހަނދާންވެއެވެ. މިއަދު އެ ޅެން އަހަރެންގެ އަތުގައި އެބަ އޮތެވެ. އަހަރެން ކައިވެނީގެ ހަފުލާގައި ހަދިޔާއެއްގެ ގޮތުގައި އެ ޅެން ދެއްވީ ޕްރިންސިޕްލެވެ. މިރޭ އިންނަން މި ޖެހުނީ އެ ޕްރިންސިޕަލްގެ އެދިލެއްވުމަކަށް ޝުކުރުގެ ލަވައެއް ތައްޔާރު ކުރާށެވެ. އެއީ ދިވެހިރާއްޖޭގެ އަޑުން ބާއްވަމުން އަންނަ އަދަބީ ޢީދުގެ 23 ވަނަ މުބާރާތުގެ ނިންމުމުގެ ރަސްމިއްޔާތުގައި އިއްވާ ޝުކުރުގެ ލަވައެވެ.\nމާޒީގެ ހަދާންތަކުން އަހަރެންނަށް ނުކުމެވުނުއިރު ގަޑިން3ޖަހަނީއެވެ. އަތުގައި އޮތް އަލްބަލް ލައްޕާލުމަށްފަހު އަވަސް އަވަހަށް އަހަރެން މަސައްކަތް ފެށީމެވެ. އަހަރެންގެ ޝުޢޫރުތަކާއެކު ޅެމުގެ މާފައްޗެއް އަޑަށް ހަދިޔާކުރީމެވެ.


ރައީސް ޔާމީން އާއި ދިފާއީ ވަކީލުން ސުޕްރީމް ކޯޓުގައި\nކުރީގެ ރައީސް އަބްދުﷲ ޔާމީނަށް ހުކުމް ކުރެއްވި ފަނޑިޔާރުންގެ ބެންޗުގައި ހިމެނިވަޑައިގަންނަވާ ތިން ފަނޑިޔާރުން ދައްކަވާފައިވާ ކަމަށް ބުނާ ވާހަކަތަކެއްގެ އޯޑިއޯ ހެކީގެ ގޮތުގައި ސުޕްރީމް ކޯޓަށް ހުށަހެޅުމަށް ފަހު އެ އޯޑިއޯތައް އަނބުރާ ގެންގޮސްފި އެވެ.\nސުޕްރީމް ކޯޓުގައި މިހާރު ކުރިއަށް ދަނީ ގއ. ވޮޑުމުލާ ކުއްޔަށް ދޫކޮށްގެން ލިބުނު ކަމަށް ބުނާ އެއް މިލިއަން ޑޮލަރުގެ މައްސަލާގައި ރައީސް ޔާމީންގެ މައްޗަށް އުފުލި މަނީ ލޯންޑަރިންގެ ދައުވާ ސާބިތުވެ، އެމަނިކުފާނު ފަސް އަހަރު ދުވަހަށް ޖަލަށް ލުމަށާއި ފަސް މަސް ދުވަހުގެ ތެރޭގައި ފަސް މިލިއަން ޑޮލަަރު މީރާއަށް ދެއްކުމަށް ކްރިމިނަލް ކޯޓުން ހުކުމްކުރި މައްސަލައިގެ އިސްތިއުނާފީ މައްސަލަ އެވެ.\nމި މައްސަލައިގައި މިއަދު ކުރިއަށް ދަނީ ރައީސް ޔާމީންގެ ފަރާތްޕުޅުން ހުށަހެޅި އާ ހެކިތަކާ ގުޅިގެން ވާހަކަ ދެއްކުމެވެ. އަދި ކަފާލާތުގެ ދަށުން ދޫކޮށްލުމާއި ހުކުމް ތަންފީޒު ކުރުން ފަސް ކޮށް ދިނުމަށް އެދި ހުށަހަޅާފައިވާ ހުށަހެޅުމާ މެދު ވާހަކަ ދެއްކުމެވެ.\nރައީސް ޔާމީންގެ ފަރާތްޕުޅުން އާ ހެކިތަކެއްގެ ގޮތުގައި 14 ހެއްކެއް ވަނީ ހުށަހަޅާފަ އެވެ. އޭގެތެރޭގައި ލީކުވި ކަމަށް ބުނާ ކްރިމިނަލް ކޯޓުގެ ތިން ފަނޑިޔާރުންގެ އޯޑިއޯތައް ވެސް ވަނީ ހުށަހަޅާފަ އެވެ. ނަމަވެސް ހެކިތަކާ ގުޅިގެން ވާހަކަ ދެއްކުމަށް ދިން ފުރުސަތުގައި އެ ހެކިތަކާ ގުޅިގެން ވާހަކަ ނުދައްކަވާނެ ކަމަށާއި ހެކިތައް ދޫކޮށްލަން ބޭނުންފުޅުވާ ކަމަށް ރައީސް ޔާމީންގެ ދިފާއީ ވަކީލް އަބްދުﷲ ޝިޔާޒް ވިދާޅުވި އެވެ.\nއޯޑިއޯ ތަކުގައި އިވެނީ ރައީސް ޔާމީނަށް ހުކުމް ކުރެއްވި ބެންޗުގައި ތިއްބެވި ފަނޑިޔާރުން ކަމަށްވާ ހުސައިން ފާއިޒު ރަޝާދާއި، އަލީ އާދަމް އަދި މުހައްމަދު ސަމީރުގެ އަޑު ކަމަށް ވަނީ ތުހުމަތު ކޮށްފަ އެވެ. އެ މައްސަލަ ޖޭއެސްސީއިން އަންނަނީ ބަލަމުންނެވެ.\nރައީސް ޔާމީންގެ ފަރާތްޕުޅުން އިތުރަށް ހުށަހަޅާފައި ވަނީ ހޯރަފުށި ދާއިރާގެ ކުރީގެ މެންބަރު މުހައްމަދު އިސްމާއީލްއާއި ހުޅުދޫ ދާއިރާގެ ކުރީގެ މެންބަރު މުހައްމަދު ޝާހިދު އެވެ. މި ދެ ހެކި ހުށަހަޅާފައި ވަނީ ކުރީގެ ޓޫރިޒަމް މިނިސްޓަރު އަހުމަދު އަދީބުގެ އަތްޕުޅުގައި ރައީސް ޔާމީންގެ ފައިސާ ހުރިކަން ސާބިތުކޮށްދިނުމަށް ކަމަށް ޝިޔާޒް ވަނީ ފާހަގަކުރައްވާފަ އެވެ.\nއިތުރަށް ހުށަހަޅާފައި ވަނީ އަދީބު 2015 ވަނަ އަހަރު ދީފައިވާ ނިއުސް ކޮންފަރެންސެއްގެ ވީޑިއޯއަކާއި އޭސީސީގެ ކުރީގެ ނައިބު ރައީސް މުއައްވިޒް ރަޝީދުގެ އާންމު ވެފައިވާ އޯޑިއޯއެއްވެސް ވަނީ ހުށަހަޅާފަ އެވެ. އެ އޯޑިއޯ އެނަލިސިސްއެއް ހެއްދެވިންތޯ އާއި އެއީ މުއައްވިޒްގެ އަޑުކަން ކަށަވަރުކުރާނީ ކިހިނެއްތޯ ފަނޑިޔާރު މަހާޒު އަލީ ޒާހިރު އެއްސެވި އެވެ.\nނަމަވެސް އެފަދަ އެނަލިސިސް އެއް ހައްދަވާފައި ނުވާ ކަމަށާއި އަދި ހެދެން ނެތް ކަމަށް ވެސް ވިދާޅުވެފަ އެވެ.\nފަނޑިޔާރު އިތުރަށް ވަނީ އެ ހެކިތައް ސުޕްރީމް ކޯޓުން ބަލައިގަންނާނެ ހާލަތްތަކާއި އެ ހެކިތަކުގައި ހުންނަންޖެހޭ ޝަރުތުތައް ބަޔާންކުރުމަށް އެދިވަޑައިގެންފަ އެވެ. ނަމަވެސް އެ ދިރާސާ ރައީސް ޔާމީންގެ ފަރާތްޕުޅުން ނުކުރައްވާތީ ރިޔާސަތުން ވަނީ އެ ޝަރުތުތައް ވިދާޅުވެދެއްވާފަ އެވެ.\nހެކިތަކާ ގުޅިގެން ދައުލަތުގެ ފަރާތުން ފާހަގަކޮށްފައި ވަނީ އެ ހެކިތަކަކީ ބަލައިގަނެވޭނެ ހެކިތަކެއް ނޫން ކަމަށް ކަނޑައަޅައިދެއްވުމަށެވެ. ސަބަބަކީ އެ ހެކިތަކަކީ ސުޕްރީމް ކޯޓަށް ހުށަހަޅާ ހެކިތަކުގައި ހުންނަ ޝަރުތުތައް ހަމަނުވާތީ އާއި ބައެއް ހެކިތަކަކީ ހައިކޯޓު މަރުހަލާފައި ވެސް ހުށަހެޅޭނެ ހެކިތަކެއް ކަމުގައި ވަނީ ފާހަގަކޮށްފަ އެވެ.\nޝަރީއަތުގެ މިއަދުގެ އަޑުއެހުމުގައި ދެން ކުރިއަށް ގެންގޮސްފައި ވަނީ ރައީސް ޔާމީންގެ ފަރާތްޕުޅުން ހުށަހަޅާފައިވާ ކަފާލާތުގެ ދަށުން ދޫކޮށްލުމާއި ހުކުމް ތަންފީޒުކުރުން ފަސްކޮށްދިނުމަށް އެދި ހުށަހަޅާފައިވާ ހުށަހެޅުންތަކާއި ގުޅިގެން ވާހަކަދެއްކުމެވެ.


Highway gai iyye rey aacident vee Azmoon\nކުރީގެ ނޫސްވެރިޔާ އަހުމަދު އަޒުމޫން: އިއްޔެ ރޭގެ ނުރައްކާތެރި އެކްސިޑެންޓުގައި ބޮޑު އަނިޔާއެއް ނުވެ ސަލާމަތްވި\nސިނަމާލެ ބްރިޖާ ގުޅޭ ހައިވޭގައި މަތީން ދުއްވަނިކޮށް އިއްޔެ ރޭ މެންދަމު އެެކްސިޑެންޓްވެފައި ވަނީ ޔޫތު މިނިސްޓަރުގެ ޕީއެސް އަދި ކުރީގެ ނޫސްވެރިޔާ އަހުމަދު އަޒުމޫނާއި އޭނާގެ ހިއްސާއެއް އޮންނަ ކާރެކެވެ. އެކްސިޑެންޓްވި އިރު އެ ކާރު ދުއްވަން އިންނެވީ ވެސް އަޒުމޫނެވެ.\nއެކްސިޑެންޓްގައި ބޮޑު އަނިޔާއެއް ނުވެ ސަލާމަތްވެ ވަޑައިގެންނެވި އަޒުމޫންއާ މިއަދު "އަވަސް" އިން ގުޅުމުން އޭނާ ވަނީ އެ އެކްސިޑެންޓާ ބެހޭ ގޮތުން ވާހަކަފުޅު ދައްކަވާފަ އެވެ.\nއޭނާ ވިދާޅުވީ އިއްޔެ ރޭ މެންދަމުން 3:00 ޖެހި އިރު ހުޅުމާލެއިން ކާރުގައި މާލެ ވަޑައިގެންނެވި މަގުމަތިން އެ އެކްސިޑެންޓް ހިނގީ ހައިވޭ މަތިން ކުއްލިއަކަށް ހުރަސް ކުރަން ދިޔަ ބުޅަލެއް ކާރުގައި ޖެހުމުން ކާރު މަޑު ކުރަން އުޅުމުގެ ތެރޭގައި ކޮންޓްރޯލް ނުވެ ކަހާލައިގެން ކަމަށެވެ.\nމަޒްޑާ ބްރޭންޑްގެ އާރްއެކްސް އެއިޓްގެ އެ ކާރު ކޮންޓްރޯލް ގެއްލުމާއެކު ހައިވޭގެ އަރިމަތީ ފެންސް ފަޅާލައި އެދިމާ ތޮށިގަނޑުގައި ޖެހުނީ ހައިވޭގެ ހޮޅިދަނޑިއެއްގައި ވެސް ޖެހުމަށް ފަހު އެވެ.\n"ބުޅާ ހުރަސް ކުރަން ގޮސް ކުއްލިއަކަށް ކާރުގައި ޖެހުމާއެކު ކޮންޓްރޯލް ގެއްލުނީ، އެކްސިޑެންޓްގައި ކާރުގެ ބޮޑު ބައި އޮތީ ހަލާކުވެފައި. އަޅުގަނޑުމެން ސަލާމާތްވީ އެއާ ބޭގް ފަޅައިގެން ގޮސް އެއިން ލިބުނު ރައްކާތެރި ކަމުން،" އޭނާ ވިދާޅުވި އެވެ.\nސިޔާސީ ދާއިރާ އަދި ކުޅިވަރު ދާއިރާއިން މީގެ ކުރިން، އެތައް ހަބަރެއް ލިޔުއްވާފައިވާ ނުސްވެރިޔާ ވިދާޅުވީ ބްރިޖް މަތިން އޭނާ ދުއްވާފައި ވަނީ ބާރަށް ނޫން ކަމަށެވެ. އެކަމަކު އެނގިފައިވާ ގޮތުގައި އޭނާ ކާރު ދުއްވީ 70 ކިލޯ މީޓަރަށް ވުރެވެސް ބާރަށެވެ. -- ބްރިޖާއި ހައިވޭގައި އެންމެ ބާރަށް ދުއްވެނީ 50 ކިލޯ މީޓަރަށެވެ.\nކާރު ގޮސް ތޮށިގަނޑުގައި ޖެހި ހަލާކުވެފައި\nއިއްޔެ ރޭގެ އެކްސިޑެންޓްގައި އަޒްމޫނަށާއި އޭނާއާއެކު ކާރުގައި ދެން އިން މީހާއަށް ކުދިކުދި އަނިޔާ ލިބި ފަރުވާ ދޭން ޖެހުނު ނަމަވެސް އަޒުމޫނާއި އޭނާގެ ރަހުމަތްތެރިޔާ މިހާރު ވަނީ ދޫކޮށްލާފަ އެވެ.\nއެހެން ނަމަވެސް މި އެކްސިޑެންޓާ ގުޅިގެން ތަހުގީގެއް ފުލުހުން ވަނީ ފަށާފަ އެވެ.\nބްރިޖާއި ހައިވޭ އެކްސިޑެންޓްތަކުގެ ތަފާސް ހިސާބު\nސިނަމާލެ ބްރިޖު ހުޅުވިތާ ހަމަސް ވީއިރު މިހާތަނަށް 167 އެކްސިޑެންޓެއް ހިނގާފައިވެ އެވެ. މިދިއަ ސެޕްޓެމްބަރު މަހުގެ ބްރިޖް އާންމުކޮށް ހުޅުވި ހިސާބުން ފެށިގެން މިހާތަނަށް އެ އަދަދަށް އެކްސިޑެންޓް ހިނގާފައިވާއިރު ހަ މަސްދުވަހުގެ ހިސާބުން އެވްރެޖުކޮށް ދުވާލެއްގެ މައްޗަށް އެކްސިޑެންޓެއް ހިނގި އެވެ. އެ މުއްދަތުގައި މިހާތަނަށް ބުރިޖުމަތީގައި 37 އެކްސިޑެންޓް ހިނގާފައިވާއިރު ހައިވޭގައި ވަނީ 61 އެކްސިޑެންޓު ހިންގާފަ އެވެ. މި އެކްސިޑެންޓުތަކުގައި 15 މީހަކަށް ސީރިއަސް އަނިޔާ ވެފައިވެ އެވެ. ގިނަ އެކްސިޑެންޓްތައް ހިނގީ އޯވަޓޭކް ކުރުމުގެ ސަބަބުންނެވެ.\nސިނަ މާލެ ބްރިޖް އެކްސިޑެންޓް މަގުމަތީގެ އެކްސިޑެންޓް


7 ދުވަސްތެރޭ ބަނދަރުން ކްލިއަރކުރުމަށް އެމްޕީއެލުން އަންގައިފި – Dhuvas Online\n7 ދުވަސްތެރޭ ބަނދަރުން ކްލިއަރކުރުމަށް އެމްޕީއެލުން އަންގައިފި\nމާލޭ ވިޔަފާރި ބަނދަރަށް ބާލާފައި ހުރި މުދަލުގެ ތެރެއިން ކްލިއަރނުކޮށް ގިނަދުވަސްވީ މުދާ7ދުވަސްތެރޭ ބަނދަރުން ކްލިއަރކުރުމަށް މޯލްޑިވްސް ޕޯޓްސް ލިމިޓެޑް (އެމްޕީއެލް) އިން އަންގައިފިއެވެ.\nއެމްޕީއެލުން ވަނީ މާލޭ ވިޔަފާރި ބަނދަރަށް ބާލާފައި ހުރި މުދަލުގެ ތެރެއިން ކްލިއާރނުކޮށް ގިނަދުވަސްވީ މުދަލުގެ ތަފްޞީލުވެސް އާއްމުކޮށްފައެވެ. އެގޮތުން ކޮންޓެއިނަރ ނަމްބަރާއި، ކޮންޓެއިނަރ ރާއްޖެއަށް ކޮންޓެއިނަރ އައިސްފައިވާ ތާރީޙުގެ އިތުރުން ކޮންޓެއިނަރުގައި ހިމެނޭ މުދަލުގެ ބާވަތާއި ގުޅޭ މައުލޫމާތުވެސް ހިމެނެއެވެ.\nއެމްޕީއެލުން ދީފައިވާ މުއްދަތުގެ ތެރޭގައި މުދާ ނުގެންދާނަމަ، މިފަދަ މުދަލާއިމެދު ޢަމަލު ކުރުމަށް އެކުންފުނީގައި ހަމަޖެހިފައި އޮންނަ ޤަވާއިދުގެ ދަށުން ނީލަމުގައި ވިއްކާލެވޭނެކަމަށް އެމްޕީއެލުން ހާމަކުރެއެވެ.\nމީގެ އިތުރުން މި މުދަލުގެ ތެރޭގައި ކަމާބެހޭ އެއްވެސް މުޢައްސަސާއަކުން ހިފަހައްޓާފައިވާ މުދަލެއް ވާނަމަވެސް އެތަކެއްޗާއިމެދު ވަކިގޮތެއް ނިންމުމަށްފަހު ބަނދަރުން ކްލިއަރކުރުމަށް ނުވަތަ ނައްތާލުމަށް އެމްޕީއެލުން ވަނީ އެދިފައެވެ.\nއެމްޕީއެލުން ބުނީ، އެއްވެސް ސަބަބަކާއި ހުރެ ނީލަމުގައި ވިއްކާނުލެވޭ މުދާ ނައްތާލުމަށްފަހު، އެމުދަލެއް ނައްތާލުމަށް ހިނގާ ޚަރަދު މުދަލުގެ ވެރިފަރާތަށް ބިލްކުރެވޭނެ ކަމަށެވެ.


China in Canada Meehakah Maran Hukum Kohfi\nމަރުގެ ހުކުމް އިއްވި ކެނެޑާގެ ރޮބާޓް ލޮއިޑް ޗައިނާ ކޯޓުގައި.-- ފޮޓޯ: އޭއެފްޕީ\n15 ޖެނުއަރީ 2019 1 ކޮމެންޓް\nޗައިނާ އިން ކެނެޑާ މީހަކު މަރަން ހުކުމް ކޮށްފި\nޗައިނާ އަށް ޑްރަގް އެތެރެ ކުރިކަން ސާބިތުވެގެން ޖަލަށް ލާފައި ހުރި ކެނެޑާ މީހެއްގެ ހުކުމް ބަދަލުކޮށް، އޭނާ އަށް މަރުގެ އަދަބުދޭން ނިންމައިފި އެވެ.\nރޮބާޓް ލޮއިޑް ނަމަކަށް ކިޔާ ކެނެޑާ މީހާ، ޗައިނާ އަށް ޑްރަގް އެތެރެކުރިކަން ސާބިތުވުމުން މިދިޔަ އަހަރު އޭނާގެ މައްޗަށް ވަނީ 15 އަހަރުގެ ޖަލު ހުކުމެއް އިއްވާފަ އެވެ. ނަމަވެސް އެ މައްސަލަ އިސްތިއުނާފް ކުރުމުން، ދަށު ކޯޓުން ކުރި ހުކުމް ލުއި ކަމަށް ބުނެ އޭނާ މަރަން އިއްޔެ ޗައިނާގެ އެޕީލް ކޯޓަކުން ހުކުމް ކުރީ އެވެ.\nއިސްތިއުނާފީ ކޯޓުން އެގޮތަށް ނިންމި އިރު، ޗައިނާ އާއި ކެނެޑާގެ ގުޅުންތައް ވަނީ ވަރަށް ބޮޑަށް ގޯސްވެފަ އެވެ. ގުޅުންތައް ގޯސްވީ މިދިޔަ ޑިސެންބަރު މަހުގެ ތެރޭގައި އެމެރިކާގެ އެދުމަށް، ކެނެޑާ އިން ޗައިނާގެ މަޝްހޫރު ވާވޭ ކުންފުނީގެ ބާނީގެ އަންހެން ދަރި އަދި އެ ކުންފުނީގެ ސީއެފްއޯ މެންގް ވާންޖޯ ހައްޔަރު ކުރުމުންނެވެ.\nވާންޖޯ ހައްޔަރު ކުރުމާ އެކު ޗައިނާ އިން ވަނީ އޭނާ މިނިވަން ކުރަން ކެނެޑާ އަށް ތަކުރާރުކޮށް ގޮވާލާފަ އެވެ. އަދި ވާންޖޯގެ އިންސާނީ ހައްގުތައް ކެނެޑާ އިން ނަގާލާފައިވާ ކަމަށް ޗައިނާ އިން ވަނީ ބުނެފަ އެވެ.\nއެ މައްސަލާގައި އިތުރަށް ހޫނުވީ، ޗައިނާގައި އުޅުނު ކެނެޑާ ބައެއް މީހުން ކުއްލިއަކަށް ހައްޔަރު ކުރުމުންނެވެ. އެގޮތުން ކެނެޑާ އިން ވަނީ އެ ގައުމުގެ ބައެއް މީހުން ޗައިނާ އިން "ގެއްލުވާލައިފި" ކަމަށް ބުނެފަ އެވެ.\nޗައިނާގެ ފިއްތުންތަކާ އެކު ކަފާލާތުގެ ދަށުން ކެނެޑާ އިން ބޭރަށް ނުދެވޭ ގޮތަށް ވާންޖޯ މިހާރު ހުރީ މިނިވަން ކޮށްފަ އެވެ. އޭނާ އެމެރިކާ އަށް ގެންދިއުމާ މެދު އެ ގައުމުން ވަކިގޮތެއް އަދި ނުނިންމަ އެވެ.\nތަޖުރިބާކާރުން ލަފާކުރާ ގޮތުގައި މިއީ ވެސް ވާންޖޯ މައްސަލަ އާ ގުޅުން ހުރި ކަމެކެވެ. އަދި ކުރިއަށް އޮތް ތަނުގައި ވެސް ކެނެޑާ މީހުންނަށް ޗައިނާގައި ހަރުކަށި ކަންކަމާ ކުރިމަތިލާން ޖެހޭނެ ކަމަށް ބައެއް ތަޖުރިބާކާރުން ލަފާކުރެ އެވެ.\nޗައިނާ ބޭރު ދުނިޔެ ކެނެޑާ ވާވޭ\nރާއްޖޭންވެސް މިފަދަ ކަމެއް އެމިރިކާ އެދުމުގެ މަތިން ކުރި. ނަސީބެއްނު ރަޝިޔާއިން ރާއްޖޭގެ ދަރިވަރުންތަކެއް ގެއްލުވާނުލިކަން.


ހެނދުނުގެ ނާސްތާ ނުނަގާ ނަމަ ސްޓްރޯކް ޖެހުމުގެ ފުރުސަތު ބޮޑު | Jazeera\tހެނދުނުގެ ނާސްތާ ނުނަގާ ނަމަ ސްޓްރޯކް ޖެހުމުގެ ފުރުސަތު ބޮޑު - Jazeera\nހެނދުނުގެ ނާސްތާ ނުނަގާ ނަމަ ސްޓްރޯކް ޖެހުމުގެ ފުރުސަތު ބޮޑު\nހުސައިން ނަޒީފް July 6, 2019 89 views0\nހެނދުނުގެ ނާސްތާ ނުނަގާ ނަމަ ސްޓްރޯކް ޖެހުމުގެ ފުރުސަތު ބޮޑުކަމަށް ދިރާސާއަކުން ދައްކައިފިއެވެ.\nއެމެރިކާގައި މަޤްބޫލް މެގަޒިންއެއް ކަމުގައިވާ "ޖާނަލް އޮފް އެމެރިކަން ކޮލެޖް އޮފް ކާޑިއޮލޮޖީ" ގައި ޝާއިއުކޮށްފައިވާ ދިރާސާ، ކުރިއަށް ގެންދިޔައީ 65 އަހަރާއި 75 އަހަރާއި ދެމެދުގެ 6550 މީހުން ބައިވެރިކޮށްގެންނެވެ.\nމި ދިރާސާގައި ބައިވެރިވި މީހުންގެ 60 އިންސައްތަ މީހުން ކޮންމެ ދުވަހަކު ވެސް ނާސްތާ ނަގާކަމަށް ބުނެފައިވެއެވެ. ފަންސަވީސް ޕަސެންޓް މީހުން ބައެއް ދުވަސްތަކުގައި ނާސްތާ ދޫކޮށްލާ ކަމަށް ބުނެފައިވާއިރު 16 ޕަސެންޓް މީހުން ބުނެފައިވަނީ ނާސްތާ ނަގަނީ ވަރަށް މަދުން ނުވަތަ އެއްގޮތަކަށް ވެސް ނާސްތާ ނުނަގާ ކަމަށެވެ.\nދިރާސާގައި ބުނެފައިވާ ގޮތުގައި ކޮންމެ ދުވަހަކު ނާސްތާ ނަގާ މީހުންނާއި އަޅާ ބަލާއިރު ނާސްތާ ގަވާއިދުން ނުނަގާ މީހުންގެ ތެރެއިން 87 އިންސައްތަ މީހުންގެ ހިތަށް ލޭ ފޮނުވައިދޭ ހޮޅިތަކަށް މައްސަލަތައް ކުރިމަތިވުމުގެ ފުރުސަތު ބޮޑެވެ.\nމީގެ ކުރިން ކޮށްފައިވާ ވަރަށް ގިނަ ދިރާސާތަކުން ވެސް ވަނީ ނާސްތާ ދޫކޮށްލާ މީހުންނަށް ޑައިބެޓިކްސް އާއި ހައިޕާޓެންޝަން އަދި ކޮލެސްޓްރޯލް މަތިވުމުގެ މައްސަލަތަކާއި ކުރިމަތިވާކަމަށް ދައްކާފައެވެ.


World Cup Ge Bodethi Match Thah Raajje Gadin - Vaguthu\nވޯލްޑް ކަޕްގެ ބޮޑެތި މެޗުތައް ރާއްޖެ ގަޑިން\nމިއަދަކީ ދުނިޔޭގެ އެންމެ ބޮޑު ކުޅިވަރު މުބާރާތް ކަމަށްވާ ފީފާ ވޯލްޑް ކަޕް ފެށޭ ދުވަހެވެ. ހަތަރު އަހަރުގެ ދިގު އިންތިޒާރަކަށް ފަހު ވޯލްޑް ކަޕް އެނބުރި އައިސްފައިވާއިރު ދިވެހިން މިއަދު ތިބީ ވޯލްޑް ކަޕްގެ ފޯރިއަށް ކެތް މަދުވެފައެވެ.\nތިރީގައި މިވަނީ ވޯލްޑް ކަޕްގެ މެޗުތައް ރާއްޖެ ގަޑިން އޮންނަ ވަގުތުތަކާއި ގްރޫޕް ސްޓޭޖުގެ ބޮޑެތި މެޗުތައް އޮންނަ ވަގުތުތަކެވެ.\nވޯލްޑް ކަޕް މެޗުތަކުގެ ޝެޑިއުލަށް ބަލާއިރު މެޗު އޮންނަ އެންމެ އަވަސް ގަޑިއަކީ ރާއްޖެ ގަޑިން 15:00 އެވެ. މީގެ އިތުރުން 17:00، 18:00، 19:00، 20:00 އަދި 21:00 އަށް ވެސް މެޗުތައް ތާވަލުކޮށްފައިވެއެވެ. ރާާއްޖެ ގަޑިން ބަލާއިރު އެންމެ ލަސް ވަގުތުތަކަށް މެޗުތައް ތާވަލު ކޮށްފައި ވަނީ 23:00 އަށާއި 00:00 އަށެވެ.\nވޯލްޑް ކަޕްގެ ރައުންޑް އޮފް 16 މެޗުތަކާއި ކުއާޓާ ފައިނަލްގެ މެޗުތައް އޮންނާނީ ރާއްޖެ ގަޑިން 19:00 އަދި 23:00 ގައެވެ. މުބާރާތުގެ ސެމީ ފައިނަލުގެ މެޗުތައް އޮންނާނީ ރާއްޖެ ގަޑިން 23:00 ގައެވެ. ތިން ވަނަ ހޮވާ މެޗު 19:00 އަށް ތާވަލުކޮށްފައިވާއިރު ފައިނަލް މެޗު އޮންނާނީ ރާއްޖެ ގަޑިން 20:00 ގައެވެ.\nގްރޫޕް ސްޓޭޖުގެ އެންމެ ބޮޑު މެޗުތަކަށް ބަލާއިރު ގްރޫޕް އޭގެ އެންމެ ބޮޑު މެޗު ކަމަށްވާ ރަޝިއާ އަދި އުރުގުއޭ ކުޅޭ މެޗު އޮންނާނީ 25 ޖޫން ގެ 19:00 ގައެވެ.\nގްރޫޕް ބީގެ އެންމެ ބޮޑު މެޗަކީ ސްޕެއިން އާއި ދެކޮޅަށް ޕޯޗުގަލް ނުކުންނަ މެޗެވެ. މި މެޗު އޮންނާނީ މާދަމާ ރޭ 23:00 ގައެވެ.\nގްރޫޕް ސީގެ އެންމެ ވަރުގަދަަ ވާނެ ކަމަށް ބެލެވޭ ދެ ޓީމު ކަމަށްވާ ފްރާންސާއި ޑެންމާކު ކުޅޭނީ 26 ޖޫންެ 19:00 ގައެވެ.\nގްރޫޕް ޑީގައި އާޖެންޓީނާ އާއި ކްރޮއޭޝިއާ ކުޅޭ މެޗު އޮންނާނީ 21 ޖޫންގެ 23:00 ގައެވެ.\nގްރޫޕް އީ އަށް ބަލާއިރު ވަރުގަދަ ބްރެޒިލް އާއި ސްވިޒަލޭންޑް ކުޅޭނީ އަންނަ އާދީއްތަ ދުވަހުގެ 23:00 ގައެވެ.\nގްރޫޕް އެފްގައި ޖަރުމަނާއި މެކްސިކޯ ކުޅޭނީ އަންނަ އާދީއްތަ ދުވަހުގެ 20:00 ގައެވެ.\nގްރޫޕް ޖީގެ އެންމެ ވަރުގަދަ ވާނެ މެޗު ކަމަށްވާ އިންގްލެންޑާއި ބެލްޖިއަމް ކުޅޭ މެޗު އޮންނާނީ 28 ޖޫން ގެ 23:00 ގައެވެ.\nގްރޫޕް އެފްގެ އެންމެ ވަރުގަދަ ވާނެ ކަމަށް ބެލެވޭ މެޗަކީ ސެނެގަލް އާއި ކޮލަމްބިއާ ކުޅޭ މެޗެވެ. މި މެޗު އޮންނާނީ 28 ޖޫން ގެ 19:00 ގައެވެ.


ވިލިއަމް އަދި ހެރީގެ ދައްތައެއް ހުންނަކަން އެނގޭތަ؟ – Dhen.mv\nވިލިއަމް އަދި ހެރީގެ ދައްތައެއް ހުންނަކަން އެނގޭތަ؟\nދެން އެމްވީ May 6, 2020 - 1:46 pm\nއިނގިރޭސި ޝާހީ އާއިލާއަކީ، އެމީހުންގެ ޒާތީ ކޮންމެވެސް ކަމެއްގެ ސަބަބުން ވިޔަސް އަބަދުވެސް ނޫސްތަކުގެ ސުރުޚީ ތަކުގަައި ނަން އޮންނަ ބައެކެވެ. ހެރީ އަދި މޭގަން ޝާހީ އާއިލާ އާ ދުރަށް ދިއުން ކަމުގައި ވިޔަސް، ޝާހީ އާއިލާގެ ސިއްޙީ ހާލަތުވިޔަސް އެ އާއިލާގެ ވާހަކަ ނުފެންނަ ދުވަހެއް ދަނީ މަދުންނެވެ.\nމިކަންކަމާއި ޚިލާފަށް ހެރީ އަކީ މީޑިޔާއާ ދުރުގައި އުޅެން ބޭނުންވާ ފަރާތެއްކަން މީގެ ކުރިން ވަނީ އެނގިފައެވެ. މޭގަން އަދި ޑަޔާނާއާއި ބެހޭގޮތުން ސާބިތު ނުހިފޭ ވާހަކަ ފަތުރާ ނޫސް ތަކާ ދުރުމިނެއް ބަހައްޓަން ހެރީ ބޭނުންވެއެވެ. މި ގޮތަށް ނޫހެއް ގޮވައިގެން ކޯޓަށް ދާންވެސް ހެރީ އާ މޭގަން އުޅުނެވެ.\nނަމަވެސް މިހުރިހާ ކަމަކުން ދުރުގައި އުޅޭ، ޝާހީ އާއިލާ އާ ގުޅުން އޮންނަ މީހަކު ހުރެދާނެކަމަށް ގަބޫލު ކުރެވޭ ހެއްޔެވެ؟\nއެފަދަ މީހަކީ ހެރީ އަދި ވިލިއަމްގެ ދައްތަ ލައުރާ ލޯޕްސް އެވެ. ލައުރާ އަކީ ޗާލްސްގެ ދެވަނަ އަންހެނުން ކެމީލިޔާގެ ފުރަތަމަ ފިރިމީހާއަށް ލިބުނު ކުއްޖެކެވެ. ޗާލްސްގެ ދޮންދަރިއެކެވެ. ހެރީ އަދި ވިލިއަމްވެސް ކިޔަންވާނީ ދައްތައެވެ. 2005 ގައި ޗާލްސްއާއި ކެމީލިޔާގެ ކައިވެނީގެ ހަފްލާއަށް ވެސް ލައުރާ ދިޔައެވެ. ނަމަވެސް އެ ދުވަހުން ފެށިގެން ވެސް ކެމީލިޔާ ބޭނުންވީ މީޑިޔާއާ ދުރުގައި ލައުރާ ބެހެއްޓުމަށެވެ.\n2011 ގައި ވިލިއަމް އަދި ކޭޓްގެ ކައިވެނި ކުރެވުނު އިރުވެސް ބްރެއިޑްސްމެއިޑެއްގެ ގޮތުގައި ލައުރާ ބައިވެރިވިއެވެ. ނަމަވެސް އެއްވެސް މީހެއްގެ ލޯ ލައުރާއަށް އަމާޒުވެފައެއް ނުވެއެވެ.\nހެރީ ލޯޕްސް ނަމަކަށް ކިޔާ އެކައުންޓެންޓަކާ ކައިވެނި ކޮށްގެން އުޅޭ ލައުރާގެ3ކުދިންވެސް ތިބެއެވެ. އެއީ އުމުރުން 10 އަހަރުގެ އެލީޒިޔާ އަދި9އަހަރުގެ އެއްމާބަނޑު ދެބެން ކަމަށްވާ ލުއީ އަދި ގަސް އެވެ. އެހެންކަމުން މި އާއިލާއަށް އިތުރު ލުއީ އެއްވެސް ލިބުނީ އެވެ.\nލައުރާގެ ކުދިންނާ ވިލިއަމް އަދި ހެރީގެ ކުދިންނަނީ ޓެކްނިކަލީ ބަލާނަމަ ދެބެންގެދެދަރި ކުދިންނެވެ.\nލައުރާ އަކީ ފަންނުވެރިކަމުގެ ދާއިރާގައި މަސައްކަތްކުރާ މީހެކެވެ. އަދި ލައުރާގެ އެއްބަނޑުއެއްބަފާ ބޭބެއެއް ވެސް ހުރެއެވެ. އެއީ ނޫސްވެރިކަމާއި ލިޔުން ތެރިކަމުގެ ދާއިރާގައި މަސައްކަތް ކުރާ ޓޮމް ޕާރކަރ ބޯލްސް އެވެ. ޝާހީ އާއިލާގެ ހަފްލާތަކުން ޓޮމްވެސް ފެންނަނީ ވަރަށް މަދުންނެވެ.\nލައުރާ އަކީ ލަންޑަންގައި އާޓް ގެލެރީތައް ހިންގަމުން އައިސް މިހާރު އަމިއްލަ ގެލެރީ އެއްވެސް ހިންގާ މީހެކެވެ. ބައެއް ފަރާތްތަކުން ގަބޫލުކުރާ ގޮތުގައި މޭގަން އާއި ހެރީ ޝާހީ އާއިލާ އާ ވަކިވެގެން ގޮސްފައި ވުމުން، މި ވަގުތަކީ ލައުރާގެ ތަރި ޝާހީ އާއިލާގައި ވިދަން ފަށަން ރަނގަޅު ވަގުތެކެވެ.


Siyaasee Fasaadha (Part 9) | #Dhiislam\nސިޔާސީ ފަސާދަ (ނުވަވަނަ ބައި)\n6 months ago |0comment| July 10, 2017\nނޯބެލްގެ އަގުހުރި އެވޯޑަށް އެކަމަނާގެ ނަންފުޅު ހުށަހެޅުއްވީ، ސެނެޓަރ ޖޯން އެފް.ކެނެޑީ އެވެ. ބަންގްލަދޭޝްގެ މައްސަލަގަނޑުގެ ތެރޭގައި ކެނެޑީ އިންޑިޔާއަށް ވަޑައިގެން އުޅުއްވަނިކޮށް، އިރުމަތީ ޕާކިސްތާންގެ ރެފިއުޖީންނާއި، ފަޤީރުންގެ އިތުރުން އަނިޔާ ލިބިފައިވާ މީސްތަކުންގެ ޙައްޤުގައި، މި އަންހެންމީހާ ކޮށްފައިވާ ގިނަ ގުނަ މަސައްކަތްތަކާއި، މަސީޙީދީން ފެތުރުމަށްޓަކައި އޭނާ ހިންގާފައިވާ ގިނަގުނަ ޙަރަކާތްތައް ކެނެޑީއަށް ފެނިވަޑައިގެން، މި ކަމަނާގެ ނަންފުޅު ނޯބެލް އަށް ހުށަހެޅުއްވީއެވެ. ހަމައެކަނި، ކަލްކަތާގައި އެކަނި ވެސް 250 ރާހިބާއިން އެކަމަނާގެ ބެއްލެވުމުގެ ދަށުން މި މަސައްކަތްތަކުގައި ޙަރަކާތްތެރިވަމުން ދިޔައެވެ. މި ކަމަނާ މަސައްކަތްކުރައްވާ މަރުކަޒުގައި 1800 ރާހިބާއިން މަސައަކްތަކުރެއެވެ. މިބައިމީހުން މަސައްކަތްކުރަމުން ދިޔައީ އެކިއެކި ޢަރަބި ޤައުމުތަކުގައެވެ. މި މަސައްކަތްތަކުގެ އިތުރުން، މި ދެންނެވި ޖަމުޢިއްޔާ އިން، އިންޑިޔާގައި ޔަތީމުން ބަލަހައްޓަނޭ 87 ތަނަކާއި، އިންޑިއާއިން ބޭރުގައި 40 ތަނަކާއި، މޮޔައިންނަށް ފަރުވާދޭ 213 ހޮސްޕިޓަލަކާއި ޖުޒާމް ބައްޔަށް ފަރުވާކުރާ 54 ހޮސްޕިޓަލް ހިންގައެވެ. ތަޢްލީމުދޭ 60 މަދަރުސާއާއި، ދިރިއުޅުމާއި މެދު މާޔޫސްވެ، މަރަށް އިންތިޒާރު ކުރަމުންގެންދާ ބަލިމީހުންނަށް ފަރުވާކުރުމަށްޓަކައި، 100 އެނދުގެ ހޮސްޕިޓަލެއް ވެސް މި ތަނުން ހިންގައެވެ. މިއީ އަންހެން ބޭކަނބަލަކު އޭނާގެ ދީނާއި ވަޠަނަށް ކޮށްދީފައިވާ އަގުނުކުރެވޭނޭ މަތިވެރި ޚިދުމަތްތަކެކެވެ. އަދި ކީއްހެއްޔެވެ؟ މުޅި އިންސާނިއްޔަތު ވެސް މި ޚިދުމަތްތައް ޝުކުރުވެރިކަމާ އެކު ފާހަގަކުރާނެކަން ޔަޤީނެވެ.\nއިސްލާމީ ދުނިޔޭގެ ގިނަ ޤައުމުތަކުގައި އަންހެނުންނަށް އޮތް މަޤާމަކީ ކޮބާހެއްޔެވެ؟ އަޅުގަނޑުމެންގެ ދީނާއި ވަޠަނުގެ ޚިދުމަތުގައި ކަނބަލުން ޙަރަކާތްތެރިވަނީ ކިހާ މިންވަރަކަށް ހެއްޔެވެ؟ އަދި އެ ކަނބަލުންނަށް މިފަދަ ފުރުޞަތުތައް ތަނަވަސްކޮށްދެވެނީ ކިހާ މިންވަރަކަށް ހެއްޔެވެ؟ އިސްލާމީ ބައެއް މުޖްތަމަޢުތަކުގައި، މަދަރުސާއެއް ނުވަތަ ޔުނިވަރސިޓީއެއްގެ މުދައްރިސާއެއްގެ ގޮތުގައި އަންހެން ބޭކަނބަލަކު މަސައްކަތްކުރުމަކީ ވެސް، ލޮލުގައި ކުނިކޮޅެއް ޖެހުން ފަދަ ކަމެކެވެެ. މިފަދަ މުޖްތަމަޢުތަކުގައި، އެކަނބަލުންް މަސައްކަތްކުރިޔަ ނުދިނުމަށްޓަކައި، اﷲ ތަޢާލާ ޙަވާލުނުކުރައްވާ ބުރަތަކާއި މަސްއޫލިއްޔަތުތައް، ބައެއްމީހުން އަމިއްލައަށް އެބައިމީހުންގެ ބޮލުގައި އަޅައެވެ. އާދޭހެވެ. اﷲ ތަޢާލާގެ ދީނަށް ގޮވާލުމާއި، ހެޔޮކަންކަމަށް އަމުރުކުރުމާއި، ނުބައިކަންކަން ނަހީކުރުމާއި، ނަސޭހަތް ފޯރުކޮށްދިނުން ފަދަ ކަންކަމުން ވެސް، އެކަނބަލުން މަޙްރޫމްކުރުވުމުގެ ބޭނުމުގައެވެ.\nސަޤާފީ އަދި ޞިއްޙީ ޚިދުމަތްދޭ މުއައްސަސާތައް އުފެއްދުމުގައްޔާއި، އަންހެންކުދިންގެ ހޮސްޓެލް ތަކުގައި ޚިދުމަތްދޭ، ބައެއް އަންހެން ބޭކަނބަލުން އަޅުގަނޑު ދަންނަމެވެ. “ޖާމިޢަތުލް ޤަހިރާ”ގެ އުސްތާޛާއެއް ކަމުގައިވާ ޒުހައިރާ ޢާބިދީން އަކީ ވެސް މިގޮތުން ފާހަގަކޮށްލެވޭ ބޭކަނބަލެކެވެ. އަންހެނުންނަކީ، އަބަދު ފަރުދާވެގެން ތިބެންޖެހޭ ބައެއް ކަމަށާއި، އެ ކަނބަލުން ގެއިން ބޭރަށް ނުކުތުމަކީ އިސްލާމްދީނުގައި ހުއްދަ ކަމެއް ނޫން ކަމުގައި ޝައިޚަކު އޭނާއަށް ފަތުވާދެއްވި ކަމުގައި ވެއެވެ. އޭނާ އެވާހަކަ އަޅުގަނޑަށް ކިޔާދިނުމުން އަޅުގަނޑު ދެންނެވީމެވެ. ތިޔައީ އިސްލާމްދީން ރަނގަޅަށް ނޭނގި ތިބި ބަޔަކު ދޭ ކަހަލަ ފަތުވާ އެކެވެ. އެއްވެސް ޝައްކެއް ނެތެވެ. އެފަދަ ޝައިޚުންނަކީ އަހަރެމެންގެ ޢަދުއްވުންގެ ލޯތަކުގެ ފިނިކަމެވެ. ހިތްތަކުގެ ހިންހަމަޖެހުމެވެ. މިބައިމީހުން މި ކުރާ ދަޢުވާގެ ދޮގުތެދުު އަންނަނިވި މިސާލުން އެނގިގެންދެއެވެ. އިސްލާމްދީން އަންގަވާފައިވާ އިމުގެތެރޭގައި ހެދުންއަޅައިގެން އަދަބުވެރިކަންމަތީގައި ކުރެވޭ މުޢާމަލާތެއް ނަމަ، ނުވަތަ އޭނާގެ ޒީނަތްތެރިކަން ފިރިހެނުންނަށް ދެއްކުމަށްޓަކައި ނުނުކުންނަ ނަމަ، ގަނެވިއްކުމަކީ އިސްލާމްދީނުގައި އަންހެނާއަށް މަނާކަމެއް ނޫނެވެ. ވިޔާފާރީގެ ޠަބީޢަތުގެ ސަބަބުން ބައެއް ފަހަރު ޢާންމުންގެ ތެރެއަށް ނުކުންނަންޖެހުނު ކަމުގައި ވީނަމަވެސް އަދި ނޫންކަމުގައި ވީނަމަވެސް އިސްލާމްދީން އަންހެނާ ވިޔަފާރީގައި ޙަރަކާތްތެރިވެ އުޅުމަކަށް ހުރަހެއް ނާޅައެވެ. ހަމަ އެފަދައިން ޢިލްމު އުގަންނައިދިނުމުގެ މަސައްކަތަކީ ވެސް އިސްވެ ދެންނެވުނު އިމުގެ ތެރޭގައި ކުރެވޭ ކަމެއްކަމުގައި ވާނަމަ، އެކަމުގައި އެއްވެސް މައްސަލައެއް އޮތް ކަމެއް ނޫނެވެ. ވީމާ، މިފަދަ ތާކުންތާކު ނުޖެހޭ ވާހަކަތަކަކީ އިސްލާމީ ސަޤާފަތް ފޮހެލުމުގެ ބައެކެވެ.


ނިއުމަތްތައް ބީވެދަނީ ނިއުމަތް ދެއްވި ފަރާތް އޮޅި އެ ފަރާތަށް ޝުކުރުވެރި ނުވުމުންނެވެ! – Haftha\nMon, 10 August, 2020, 11:28 pm\nނިއުމަތްތައް ބީވެދަނީ ނިއުމަތް ދެއްވި ފަރާތް އޮޅި އެ ފަރާތަށް ޝުކުރުވެރި ނުވުމުންނެވެ!\nﷲ އަށް ތަގުވާވެރިވުމުގައި އެކަލާނގެ ނިއުމަތްތަކަށް ސިއްރާއި ފާޅުގައި ޝުކުރުވެރިވުން ހިމެނެއެވެ. އެ ނިއުމަތްތަކަށް ޝުކުރުވެރިވުމަކީ އަމަންއަމާންކަމާއި ހަމަޖެހުމުގެ އަސާސެވެ. އެއީ ﷲގެ ރުހިވޮޑިގަތުމާއި ﷲގެ ރިޒްގު ތަނަވަސްވުމުގެ ސަބަބެކެވެ. އެކަލާނގެ ދެއްވާ ނިއުމަތްތަކަށް ޝުކުރުވެރިވުމަކީ އެ ނިއުމަތްތައް ދެމި އޮންނާނެކަމުގެ ޖާމިނުވުމެކެވެ. އެކަލާނގެ ކޯފާއިން ސަލާމަތްކޮށްދެއްވާނެ ކެމެކެވެ. އަދި ނިއުމަތަށް ޝުކުރުވެރިނުވުމަކީ ނިއުމަތް ނެތި ހިނގައިދޭނ ކަމެކެވެ. ތަނަވަސްކަން ދަތިކަމަށް ބަދަލުވެ ކުރައްވާނެ ކަމެކެވެ. ފާގަތިކަން ތަދުމަޑުކަމަށް ބަދަލު ކުރައްވާނެ ކަމެކެވެ.\n"އަމާންވެ، ހިތްހަމަޖެހިގެންވާ ރަށެއްގެ މިސާލުން، ﷲ މިސާލެއް ޖެއްސެވިއެވެ. ކޮންމެ ދިމާޔަކުން ތަނަވަސްވެގެންވާ ގޮތުގައި، އެ ރަށަށް ރިޒުގު އާދެތެވެ. ދެން ﷲ ގެ ނިއުމަތް ތަކަށް އެރަށުގެ މީހުން ކާފިރުވޫއެވެ. ދެން އެއުރެން ކޮށް އުޅުނު ކަންތަކުގެ ސަބަބުން، ބަނޑުހައިހޫނުކަމާއި ބިރުވެރިކަމުގެ ފޭރާން ލައްވައި، އެކަމުގެ ރަހަ އެއުރެންނަށް ﷲ ދެއްކެވިއެވެ،"\nﷲގެ ނިއުމަތްތަކަކީ ގުނައި އަދަދު ކުރެވޭނެ އެއްޗެއް ނޫނެވެ. އޭގެ ތެރޭގައި ފެންނަ ނިއުމަތްތަކަކާއި ނުފެންނަ ނިއުމަތްތަކެއްވެއެވެ. އެގޮތުން މާތް ﷲ ދިވެހިންނަށް ދެއްވި ގިނަގުނަ ނިއުމަތްތަކުގެ ތެރެއިން އެންމެ ބޮޑު ނިއުމަތަކީ އިސްލާމް ކަމުގެ ނިއުމަތެވެ. މީގެ 900 އަހަރު ކުރިން މާތް ﷲ މިވަނީ ދިވެހިންނަށް އިސްލާމް ދީުގެ ހިދާޔަތުގެ ދައްކަވައި އެކަލާނގެއަށް އީމާންވާ މުސްލިމުން ކަމުގައި ލައްވާފައެވެ. މާތް ﷲ މި ދެއްވި ނިއުމަތަށް ޝުކުރު ކުރަންޖެހޭނެއެވެ. އެކަމަށްޓަކައި ކާބަފައިން ވަނީ އެމީހުންގެ ނަފްސުތަކުން ގުރުބާންތަކެއްވެ، މި ދީން ރައްކާތެރިކަމާއެކު އަހަރެމެންނާ ހަމައަށް ވާސިލުކޮށްދީފައެވެ.\nއެހެންކަމުން ސައްތައިން ސައްތަ އިސްލާމީ ގައުމެއްގެ ގޮތުގައި މި ދީބު ދެމެހެއްޓުމަށް މަސައްކަތް ކުރުމަކީ ދިވެހި ކޮންމެ ފަރުދެއްގެ ޒިންމާއެކެވެ.\nވަތަނުގެ އަމްނު އަމާންކަމަކީ ވެސް މާތް ﷲ ދެއްވާފައިވާ ނިއުމަތެކެވެ. ދިވެހިންނަށް ލިބެމުންދާ ކުރިއެރުމާއި ތަރައްގީގެ އަސާސަކީ މިއަދު ރާއްޖެ މިއޮތް އަމްނާއި އަމާންކަމެވެ. ރާއްޖޭގެ މުއްސަނދިކަމާއި ކެރިފޯރުންތެރިކަން ހެޔޮގޮތުގައި ބޭނުން ކުރެވެމުން ދަނީ އަމާންކަމާއި ސުލްހަވެރިކަމުގެ ސަބަބުންނެވެ. އެކަންކަން ދަމަހައްޓާ ދެއްވާތޯ އަޅުގަނޑުމެން މާތް ﷲ އަށް ޝުކުރު ދަންނަވަން ޖެހޭނެއެވެ.\nއެހެންކަމުން ތިޔަބައިމީހުން ﷲގެ ނިއުމަތްތަކަށް ޝުކުރުވެރިވާށެވެ! އުރެދުންތަކާ ދުރުހެލިވާށެވެ! ނިއުމަތްތައް ބީވެގެން ދަނީ ނިއުމަތް ދެއްވި ފަރާތް އޮޅި އެ ފަރާތަށް ޝުކުރުވެރި ނުވުމުންނެވެ. މާތް ﷲ ވަހީ ކުރައްވާފައިވާ ބަސްފުޅެއްގެ މާނައިގައިވެއެވެ.\n"ރަށްތަކުގެ އަހުލުވެރިން އީމާންވެ ތަގުވާވެރިވީ ނަމަ ހަމަކަށަވަރުން، އުޑުންނާއި ބިމުން ތިމަންރަސްކަލާނގެ އެއުރެންގެ މައްޗަށް ބަރަކާތުގެ މަގުތައް ހުޅުއްވައިދެއްވީމުހެވެ. އެހެނެއްކަމަކު، އެއުރެން ދޮގުކުރޫއެވެ. ދެން، އެއުރެން ހޯދައި އުޅުނު އަމަލު ތަކަށްޓަކައި، ތިމަންރަސްކަލާނގެ (ކޯފާގެ އަޒާބުން) އެއުރެން ހިއްޕެވީމެވެ،"\nއެހެން އާޔަތެއްގައި އެކަލާނގެ ވަހީކުރައްވާފައިވެއެވެ.\n"ﷲ ގެ ނިއުމަތް، ކާފިރުކަމަށް ބަދަލުކޮށް، އެއުރެންގެ ގައުމު ހަލާކުގެ ގޮވައްޗަށްލީ މީހުން ކަލޭގެފާނު ދެކެވަޑައި ނުގަންނަވަމުތޯއެވެ؟ (އެއީ) ނަރަކައެވެ. އެއުރެން އެތަނަށްވަދެ އަނދާނެތެވެ. އަދި އެއީ، ތިބުމަށް ހާދަހާ ނުބައި ތަނެކެވެ!"\nއެހެންކަމުން ޖަހަންނަމަ އޭނާގެ އާހިރަތުގެ ގޮޗައްޗަށް ހަދަން ބޭނުން ވާނީ ފަހެ ކާކުހެއްޔެވެ؟ ﷲގެ މަގުން އެއްކިބާވާން އެދޭނީ ކޮން މުސްލިމަކު ހެއްޔެވެ؟ ﷲގެ ނިއުމަތް އަޒާބަކުން ބަދަލު ކުރަން ބޭނުންވާނީ ކޮން މުސްލިމަކު ހެއްޔެވެ؟ މިއީ މުސްލިމަކު އެދޭނެ ކަންކަމެއް ނޫނެވެ. އެކަމަކު މުސްލިމުން އެދޭނީ ﷲ އަމުރުފުޅުތަކަށް އިޖާބަދީ އެކަލާނގެ ނަހީކުރެއްވި ކަންތައްތަކާ ދުރުހެލިވުމަށެވެ.\nފާހަގަ: ހުތުބާ, ދީން


ޖަލުގައި ހުންނެވި ދެކުނު އެފުރިކާގެ ކުރީގެ ރައީސް ޒޫމާ ހޮސްޕިޓަލުގައި އެނދުމަތިކުރައްވައިފި | Sandhaanu\nޖަލުގައި ހުންނެވި ދެކުނު އެފުރިކާގެ ކުރީގެ ރައީސް ޒޫމާ ހޮސްޕިޓަލުގައި އެނދުމަތިކުރައްވައިފި\nFormer South African President Jacob Zuma in the dock facing corruption trial Pietermaritzburg High Court. (Photo: SANDILE NDLOVU)\nޖަލުގައި ހުންނެވި ދެކުނު އެފުރިކާގެ ކުރީގެ ރައީސް ޖޭކޮބް ޒޫމާ ސިއްހީ ފަރުވާއަށް ހޮސްޕިޓަލުގައި އެދުމަތި ކުރައްވައިފިއެވެ.\nދެކުނު އެފުރިކާގެ ކަރެކްޝަނަލް ސާރވިސް (ޑީސީއެސް) އިން ހުކުރު ދުވަހު ނެރުނު ބަޔާނެއްގައި ވާގޮތުން ޒޫމާ އިތުރު ފަރުވާއަށް ޖަލުން ބޭރު ހޮސްޕިޓަލެއްގައި އެނދުމަތިކުރައްވާފައި ވަނީ އާދައިގެ މަތިން ކުރިއަށް ގެންދިޔަ ޓެސްޓުތަކުގެ ނަތީޖާއިން އިތުރު ފަރުވާ ބޭނުންވާކަން އެނގުމާ ގުޅިގެންނެވެ. އެ ބަޔާނުގައި ރައީސް ޒޫމާގެ ސިއްހީ ހާލަތާ ބެހޭ ގޮތުން އިތުރު މައުލޫމާތެއް ހާމަކޮށްފައެއް ނުވެއެވެ.\nކޯޓުގައި ކުރެވުނު ޝަރީޢަތަށްފަހު ޒޫމާއަށް ވަނީ 15 އަހަރު ދުވަހުގެ ޖަލުހުކުމެއް ކުރެވިފައެވެ.\nޒޫމާ ވަނީ 2009 އަކުން ފެށިގެން 2018 އާ ހަމައަށް އެގައުމުގެ ރައީސްކަން ކުރައްވާފައެވެ. އޭނާ އަކީ އެގައުމަށް މިނިވަންކަން ހޯދައިދިނުމުގައި ފާހަގަ ކޮށްލެވޭ ބޭފުޅެކެވެ.\nކުރީގެ ރައީސް ނެލްސަން މަންޑޭލާ އާ އެކުވެސް އޭނާ ވަނީ ޖަލުގައި 10 އަހަރު ދުވަސް ހޭދަކުރައްވާފައެވެ.\nގާތް ތިން ވިޔަފާރިވެރިންނާ އެކު ކޮރަޕްޝަންގެ އަމަލެއް ހިންގެވި ކަމުގެ ތުހުމަތުވެސް އޭނާ އަށް ވަނީ ކުރެވިފައެވެ. އޭގެ ތެރޭގައި އެމީހުންނަށް ސަރުކާރުގެ ގަވާއިދުތައް ބަދަލުކުރުމަށް ހުއްދަދިނުމާއި އާއިލީ ވިޔަފާރިއަށް ފައިދާވާގޮތަށް މިނިސްޓަރުން އައްޔަނުކޮށް މަޤާމުން ވަކިކުރުން ހިމެނެއެވެ.


Raajje In China Ge Vaccine Nugahnaanan - Minister Naseem - Vaguthu\nކޮވިޑް-19: މާލޭގެ ހާލަތު ގޯސްވުމާއި ދިމާއަށް - 1 ދުވަސް ކުރިން\nރާއްޖެއިން ޗައިނާގެ ވެކްސިނެއް ނުގަންނާނަން - މިނިސްޓަރ ނަސީމް\n4 މަސް ކުރިން ( ޖޫން 1, 2021 )\nހެލްތު މިނިސްޓަރ ނަސީމް\nކޮވިޑް-19 އިން ދިފާއުވުމަށް ޗައިނާ އިން އުފައްދާފައިވާ އެއްވެސް ވެކްސިނެއް ދިވެހި ސަރުކާރުން ނުގަންނާނެ ކަމަށާއި، ވެކްސިނާއި ގުޅޭ ގޮތުން ޗައިނާ އާއިއެކު ވިޔަފާރީގެ މުއާމަލާތެއް ނުހިންގާނެ ކަމަށް ރާއްޖޭގެ ހެލްތު މިނިސްޓަރ އަހްމަދު ނަސީމް ވިދާޅުވެއްޖެއެވެ.\nމިނިސްޓަރ ނަސީމް މިހެން ވިދާޅުވީ އިންޑިއާގެ "ޓައިމްސް އޮފް އިންޑިއާ" އަށް ދެއްވި އިންޓަވިއުއެއްގައެވެ.\nއިންޑިއާގެ ނޫހަށް ދެއްވި އިންޓަވިއުގައި މިނިސްޓަރ ނަސީމް ވިދާޅުވީ އިންޑިއާގެ ކޮވިޝީލްޑް ވެކްސިންގެ ފުރަތަމަ ޑޯޒް ޖެހުމަށް ފަހު، ދެވަނަ ޑޯޒް ނުލިބިގެން ވެކްސިން ނުޖެހިފައި ރާއްޖޭގައި ތިބި މީހުންގެ އަދަދު މިހާރު 109000 އަށް އަރާ ކަމަށެވެ، އިންޑިއާ އިން ވެކްސިން އެކްސްޕޯޓް ކުރުން މަނާ ކުރުމުން ރާއްޖޭގެ ވެކްސިން ޕްރޮގްރާމަށް އަސަރު ކޮށްފައިވާ ކަމަށް ނަސީމް ވިދާޅުވިއެވެ.\nނަސީމް ވިދާޅުވީ އިންޑިއާ އިން ރާއްޖެއަށް ވެކްސިން ލިބޭނެ މަގުތައް ބަންދުވެފައި އޮތުމުން އެހެން ގޮތެއް ހޯދުމުގެ މަސައްކަތް ކުރަމުން އަންނަ ކަމަށެވެ. އެގޮތުން އެސްޓްރާޒެނެކާ އާއި އެކު ވެކްސިން ހޯދުމަށް ކުރަމުން އަންނަ މަޝްވަރާތައް މިނިސްޓަރ ނަސީމް ފާހަގަ ކުރެއްވެވިއެވެ.\nރާއްޖެ އިން މިހާރު ދަނީ ރަޝިއާ އިން އުފައްދާފައިވާ ކޮވިޑް ވެކްސިން ހޯދުމަށް ވެސް މަސައްކަތް ފަށާފައެވެ.\nރާއްޖެ އަށް ޗައިނާ އިން ވަނީ 20000 ޑޯޒްގެ ސިނޮފާމް ވެކްސިން ހަދިޔާ ކޮށްފައެވެ. ރާއްޖޭގައި މިހާތަނަށް ސިނޮފާމް ވެކްސިންގެ ފުރަތަމަ ޑޯޒް 78000 މީހުންނަށް ވަނީ ދީފައެވެ. 45000 މީހުން ވަނީ ސިނޮފާމް ވެކްސިންގެ ދެޑޯޒް ރާއްޖޭގައި ފުރިހަމަ ކޮށްފައެވެ.\nމިނިސްޓަރ ނަސީމް ވިދާޅުވީ ޗައިނާ އިން ވެކްސިން ގަތުމުގެ މަޝްވަރާއެއް ވެސް މިހާތަނަށް ކުރިއަށް ގެންގޮސްފައި ނުވާ ކަމަށެވެ. "ބެއިޖިން އިން ދެލައްކަ ޑޯޒްގެ ވެކްސިން ދިވެހިރާއްޖެއަށް ހަދިޔާ ކޮށްފައިވޭ. ނަމަވެސް އިތުރަށް ވެކްސިން ގަންނަން އެއްވެސް ވިޔަފާރީގެ މަޝްވަރާއެއް ކުރިއަށް ގެންގޮސްފައެއް ނުވާނެ. އެފަދަ ވިސްނުމެއް ވެސް." މިނިސްޓަރ ނަސީމް ވިދާޅުވިއެވެ.\nރާއްޖެ އިން ކޮވިޑް ވެކްސިން ޖެހި މީހުންގެ އަދަދު މިހާރު 309815 އަށް އަރައެވެ. އޭގެތެރެއިން 166490 މީހުން ވަނީ ވެކްސިންގެ ދެ ޑޯޒް ފުރިހަމަ ކޮށްފައެވެ.\nހޮންގްކޮންގް އިން ދިވެހި އަންހެނަކު ކޮވިޑަށް ފައްސިވެއްޖެ\nއަނެއްކާވެސް އިތުރު ވޭރިއަންޓެއްގެ ބިރު\n22 ގަޑިއިރު ކުރިން\nމިއަދު ފައްސިވީ 55 މީހުން\nޖޫން 1, 2021 11:01\nޢިޒުރާއިލް ވެކުސިން ގެނޭ .\nޖޫން 1, 2021 11:09\nޖޫން 1, 2021 11:13\nތިޔަފަދަ ބޮޑު ޢަދާވާތްތެރިކަމެއް ޗައިނާ އަށް ތިޔަ ބާއްވަނީ ކީއްވެގެން ތޯ؟ ދިވެހިންގެ ތަރައްޤީ އަށާއި އުފާފާގަތިކަމަށް ޗައިނާ ކޮށްދީފައިވާ ކަންކަމާމެދު ތަނެއްގައި އިށީނދެ އިނދެގެން މަނިކުފާނު ވިސްނާލައިފިނަމަ، ޗައިނާއާ މެދު ތިޔަ ކަންކަން ކުރާ ގޮތުން މަނިކުފާނު ކަރުނަ އަޅާ ރޯނެކަން ޔަޤީން!\nޖޫން 1, 2021 14:06\nރައީސް ސޯލިހް ކެރަފާގެމިނިންމުމަކީ ސަރުކާރުގެނިންމުމެއްތޯ ސާފުކުރަން ރައްޔިތުން އެބަބޭނުންވޭ ޗައިނާއަކީމިގައުމަށް ނުހަނުދީލަތި އެހީތަށްވަމުންދާގައުމެއް ނޫސްވެރިންވެސް މިސުވާލުގެޖަވާބުރައްޔިތުންނައް ހޯދައިދެއްވާ މިހާރުންމިހާރަށްވެސް ޖަވާބުބޭނުންވާސުވާލެއް\nޖޫން 1, 2021 11:15\nމިއީ އިންޑިޔާގެ މިނިސްޓަރެއްތަ\nޖޫން 1, 2021 11:17\nއިންޑިޔާއަށް ވިކި ހުސްވެފަ، މިވަރު ކަރަޕް މިނިސްޓަރެއް އަދި ހެލްތަކުން ނުފެނޭ\nޖޫން 1, 2021 11:18\nދެން ނަސީމުގެ ގޭގައުފައްދާވެކުސިންގަނެފަ ކެރެފާ މީހުންގަޔައްޖަހާ\nޖޫން 1, 2021 11:21\nޒުވާން ހެލްތު މިނިސްޓަރ ކެރަފާ ކާފާ ނޮވެމްބަރ3ގައި ކިތަށް މީހުން ޝަހީދު ކުރުމުގައި ބައިވެރިވެވުނުތޯ؟ ތިޔަހާ ގަދަ ބަސް ބުނާއިރު ތިބޭފުޅާ ތިމަޤާމަށް ކުފޫވެސް ހަމަނުވޭ އިނގޭތޯ ﷲ ހަނދާންކޮށްފަ އިސްތިއުފާ ދެއްވާފަ ހިތްޕަވަން ބޭނުން އެޗެއް ހިތްޕަވަން ގެއަށް ދުރުވެދެއްވާ\nޖޫން 1, 2021 11:26\nޗިއިނާ ވެކްސިން ގަންނާކަށް ނުޖެހޭނެއެވެ. އެދޭއިރަށް ބޭނުންވަރަކަށް ހިލޭ ލިބޭނެއެވެ. އިންޑިޔާ ދެކެ ބިރުން ކަލޭމެން ތިއުޅެނީ ބުނަން ނުކެރިގެންނެވެ.\nޖޫން 1, 2021 11:34\nކަލޭނެންނަކަށް ދެން އެ ނުވެސް ވިއްކާނެ!\nޖޫން 1, 2021 11:37\nއިންޑިޔާއަށް ދހދެއްކި ފައިސާ އަނބުރާ ގެނޭ!\nޖޫން 1, 2021 11:39\nގެރިއެއްގެ ދަށުވެ ދިވެހިން ހަނާވަނީ\nޖޫން 1, 2021 11:41\nތިޔައީމާކުރިންވެސްއިގޭކަމެއް ބަޅާސާހަބު ރުޅިއަންނާނެކަމެއް ތިޔަމީހުނަކަށް ނުކުރެވޭނެ! ވެރިކަމުގަތިބެވޭނީ ބަޅާސާހަބް ރުއްސައިގެން ! ނޫންނަމަޖެހޭނީ ލަންކާއަށްނުވަތަޖަލަށްދާން ރުފިޔާފައިސާކިތަންމެގިނަޔަސް ކަށްވަޅުގައޮންނަންޖެހޭނީ ހަމައެކަނިމާއެކަނި! ލިބޭޑޮލަރަކުންތުންދިގުފުޅިޔަކުންކުރާނެ މަންފާއެއްނޯންނާނެކަންހަމަޔަޤީން!\nޖޫން 1, 2021 11:50\nދެން އިޒުރޭލުގެ ވެކުސިން ގެންނަންވީނުން. ޗައިނާ ދެކެ ކިތައްމެ ރުޅި އަޔަސް އިންޑިއާއަށް ޗައިނާއާ ހަމަޔަށް ވެސް ނާދެވޭނެ. ކުރިމަގުގަ ﷲ ގެ ހެޔޮ ރަޙުމަތްފުޅާއެކު މި ޤައުމު އާރާސްތު ކުރާނީ ޗައިނާގެދީލަތި އެހީގައި.\nޖޫން 1, 2021 11:58\nމި ދަނޑިވަޅަކީ ވަކި ބަޔަކަށްވީތީ ވެކްސިން ނުހޯދަންވީ ވަގުތެއްނޫން. ރައްޔިތުންގެ ސަލާމަތަށްޓަކައި މަސައްކަތް ކޮށްދެއްވާ. ލިބެން އޮތްތަނަކުން ހޯދަންވީ. ޒާތީކަމެއް އޮވެގެން ނުވާނެ.\nޖޫން 1, 2021 12:11\nހިތްވަރުކޮށްލާ ﷲ އިރާދަކުރެއްވިއްޔާ ވަގުންނާއި ލާދީނީ މީހުންގެ ނިމުން ލަސްނުކުރައްވާށި. އާމީން\nޖޫން 1, 2021 12:15\nއިންޑިޔާ ނުރުހިދާނެތީތޯ، މި ދެން ބޮޑުވަރު ރައްޔިތުންގެ ސިއްހަތާއި ގުޅިފައި ހުންނަ ކަންކަމުގަ ވެސް މިމީހުން މި ކުޅެނީ ސިޔާސީ ގޭމްތައް، ފިރުޢައުނާއި ހާމާނު އެއް ނޫން ހަމަ އެކަނި ނުބައީ\nޖޫން 1, 2021 12:17\nކެރެފާއާއިލާއިން ދިވެހިން ނަކައް ހެވެއްނޭދޭނެ ތިކަމާ ދިވެހި ރައްޔިތުން ހައިރާން ނެއް ނުވާނެ\nޖޫން 1, 2021 12:23\nޗައިނާ ވެކްސިން ގަންނާނެ ކަމެއް ނެތް އެމީހުން ދޭނީ ހިލޭ. އެކަމް ކޮންމެހެންވެސް އިޒްރޭލް ވެކްސިން ބޮޑު އަގުގަ ވެސް ގަންނަން ވާނީ.\nޖޫން 1, 2021 12:28\nއަދިވެސް ހިލޭ ދީފިއްޔާ ބޭނުންކުރާނެ. ތިހާ ގަދަ ބައެއް ނަަމަ ހިލޭ ދިނަސް ބޭނުން ނުކުރަންވީނު. ތިޔަ ކޮށި ވިސްނުން ދޫކޮށް ރައްޔިތުންގެ ޢާންމު ސިއްޙަތު އިސްކުރަން ގޮވާލަން. ނޫނީ އަންނަ ރިޔާސީ އިންތިޚާބުގައި ރައްޔިތުންވެސް ތިބޭފުޅުންނާ އެއްވެސް މުޢާމަލާތެއް ނުކުރާނެ.\nޖޫން 1, 2021 12:30\nބުރޯ ނަސީމޫ. ތިހެން އިންޑިޔާއަށް ގޮސް ކަރާ ފަޅާއިރު ވިސްނާލަބަލަ ތިޔަ ކިޔޭ ނުކިޔޭ އެއްޗެއް. އިންޑިޔާއަށް އެހާވަރަށް މަރުދަން ތިޔަ ޖެހެނީ އަޅެ ކީއްވެތަ. ކޮން ފައިދާ އެއް ވާތީތަ. އިންޑިޔާގެ ހިންދޫއިން ދިވެހިން ދެކެނީ އެމީހުން ދިނީމަ ކައިބޮއެ ހަދާ ބައެއްގެ ގޮތުގަ. އަހަރުމެންނަކީ މިނިވަން ގައުމެއް. އެ މިނިވަންކަން ގެއްލޭ ފަދަ ގޮތްގޮތަށް ކަންތަށް ނުކުރޭ.\nޖޫން 1, 2021 12:33\nނަސީމޫ ޗައިނާ އިން ނުއުޅެޔޭ ވެކްސިން ވިއްކަން. ކޮވިޑް ޝީލްޑްގެ ހޯލްސޭލް އަގު އުޅުނީ ދުއިސައްތަ ރުޕީސް އަށް ޑޯޒެއް.\nރާއްޖޭގެ ރައްޔިތުން މަރުވެ ހުސްވިޔަސް މިސަރުކާރަށް އޯކޭ. ދެން އަންނަ ސަރުކާރުން މިމަރުތަކުގެ ޖިނާއީ ތަހުގީގެއް ހިންގާނެ. ... ނަސީމޫ މިއީ ދިވެހިރާއްޖެ. ރައީސްވެސް ކެބިނެޓް ތިބީވެސް ރަެޔިތުންގެ އޮފީސްތަކުގަ ޚަރަދު ކުރަނީ ރަެްޔިތުންގެ ފައިސާ. ހީވަނީ އަމިއްލަ ފައިސާ ހެން. . ރައޔިތުން ހަނަ އަރުވާނުލާ ގޭގަ ހުރޭ.\nޖޫން 1, 2021 12:35\nބަޔަކަށް އަޅުވެތި ވެފައިވަނީ ވަކިވަރަކަށް ނޫން.\nޖޫން 1, 2021 12:38\nޥަރަށް ދެރަވާނެ ޗައިނާ ، މިފަހަރު ޗައިނާ ބަނޑަށްޖެހޭނެ ކަލޯ ވެކްސިން ގަންނާނީ އިޒްރޭލުން ކަން ގިނަ ދިވެހިންނަށް އެނގެޔޭ\nޖޫން 1, 2021 12:44\nޗައިނާ މީހުން އެޅި ބުރިޖަށްވެސް ނާރާވޭތޯ ބަލާތި.\nޖޫން 1, 2021 12:59\nމޯދީ ބޮސް ރުޅި އައްނާނެދޯ؟؟؟\nޖޫން 1, 2021 13:15\nއިންޑިޔާގެ ދަށުވެފަތިބި ބަޔަކަށް ރައްޔިތުން މަރުވެ ދިޔަ ޔަސް ކިހިނެއް ކުރޭނީ ޗައިނާ އާ އެކީ އެއްވެސް މުއާމަލާތެއް ކުރަން. ނުބައި ނުލަފާ ރޭވުވުގެ ދަށުން އެތައް ބަޔަކު ވެކްސިން އިން މަހުރޫމު ކޮއްގެން މިތިބެނީ އިންޑިޔާ ރުއްސަންވެގެން. މަކަރާ ހީލަތުން އިންޑިޔާ ވެކްސިން ޖެއްސީ އޭރަށް މަޖުބޫރު ވާނެ އެއްނު ކޮންމެހެން އިންޑިޔާގެ ފޭކު ވެކްސިންގެ ދެވަނަ ޑޯޒް ޖަހަން. މިމީހުންގެ ޖީބުތައް ފުޜާލެވެނި ކޮއްނިމުނީ ރައްޔިތުން ކޮންމެ ފަދަހާލެއްގަ އުޅުނަސް. އިސްތިއުފާ ބޮޑުބާްގީ\nޖޫން 1, 2021 13:21\nއިންޑިއާއިން ވެކްސިން ލިބެންދެން ރައްޔިތުން މަރުވިޔަސް އޯކޭ.\nމޑޕ ސަރުކާރެއް އަންނަންދެން ރޔ ވެރިކަމުގައި ބައެއް ކައުންސިލްތަކުން ތަރައްގީގެ މަޝްރޫއު ތަކަށް އެޅީ ހުރަސް. ގެއްލުންވީ ރައްޔިތުންނަށް.\nޖޫން 1, 2021 13:25\nއެކަމަކު މަނިކުފާނާ މަނިކުފާނުންގެ އައުވާނުން ގަޔައް ޖަހުއްވައިގެން ތިޔަ އުޅުއްވަނީ ޗައިނާ ވެކުސިނޭ. ބޭކާރު ވާހަކަ ނުދައްކާ ދައުލަތް ކައި ހުސްކޮއްބަލަ.\nޖޫން 1, 2021 13:36\nހމމމމމ، ކޮވިޑް ވައިރަސް އިން ސަލާމަށްވުމަށް ދުނިޔޭގައި އެންމެ ބޮޑު ކާމިޔާބެއް ހޯދާފައިވަނީ އިންޑިއާއިން، އެހެންވީމަ، އިންޑިއާއިން ދޭ ލަފަޔާއި އެއްގޮތަށް ކުރިއަށް ގެންދޭ، ޢާލަމީ ވަބާއެއް ދިމާވެފައި މިއޮތީ، ވޯޓު ދެވުނު މޮޔަ ހީވޭ،،\nޖޫން 1, 2021 13:43\nލިބޭނެ ކަން ޔަޤީން ތަނަކުން ނުގަން ނާތި އޭރުން ދޯ ގުޅުން ހުރި ފާރާތް ތަކަށް މިލިއަނުން ފައިސާ ދައްކަ ދައްކާ ތިބެވޭނީ.\nޗައިނާ އިން ހިލޭ ދީފަ ހުރި ވެކްސިން ޖަހަން ކަމުދޭ، އެކަމު ޗައިނާއިން ވެކްސިން ގަންނާކަށް ކަމަކު ނުދޭ، ދިވެހި ސަރުކާރުން އެދެން ވީނުން ހިލޭ ދޭށޭ\nޖޫން 1, 2021 14:13\nޖޫން 1, 2021 13:51\nމިސަރުކާރުން ޗައިނާ ވެކްސިން ނުގަންނަން ނިންމުމުން ޗައިނާ މީހުން ބަނޑަށްޖެހޭނެ. އެހެން ނުހަދާ އިޒްރޭލްނަސީމޫ. އެމީހުން އެއާދޭސްކުރަނީ މިސަރުކާރުގައި އެމީހުންގެ ވެކްސިން ގަންނަން. ހެޔޮނުވާނެ. ޗައިނާ މީހުން ބަނޑަށްމަރުވެދާނެ. ޗައިނާއިން ވަރަށްކަންތައް ބޮޑުވާނެ.\nޖޫން 1, 2021 14:01\nބަލަ އެކަކުންޏެއްގެ ވަރުން އެކަކުންޏެއް ހަރުކޮންނާނީ ޗައިނާއިން ވެކްސިން ގަންނާނެ ފެންވަރެއްވެސް ނުހުންނާނެ\nޖޫން 1, 2021 14:04\nދެން ހަދިޔާކުރި ހުރިހާ ވެކްސިނެއް ޖަހާ ހުސްކުރީޔޯ.. ގަންނަން ވީމަތަ ޗައިނާ ވެކްސިން ކަމުނުދަނީ؟؟؟؟ ހިލޭ ބަހަންޏާ އޯކޭ ދޯ..\nޖޫން 1, 2021 14:07\nޙެ ހެ ހޭ އަޅެއްގެ އަޅެއް\nޖޫން 1, 2021 14:14\nހެޔޮ އެ ދޭ އިންޑިޔާއިން ވެކްސިން ނުވިއްކަނީ ކީއްވެ.. ..މޮހޮ ދޭ ހާ ދަހެވޭ ދޯ ދިވެހިންނަށް ...އިންޑިޔާގެ ބ ވަޒީރު މޮހޮ ދޭ ހެޔޮނުވާނެ ވެކްސިން ލިބޭނެ ގޮތެއް ހަ ދާދދ ދީ...ބަބުކެޔޮ ރާއްޖެއަށް އެހީވެ ދީ...މިގައުމުގެ އަގު ވައްޓާލާފި...އޭ ދިވެހި ދަދިރިންނޭ ހޭލާށޭ...\nޖޫން 1, 2021 14:34\nޖޫން 1, 2021 14:37\nއެހެންވީމާ 1980 އަހަރުތަކުގަ ދިވެހިންނަށް ދިން އަނިޔާގެ ދެވަނަބާބު ދޯ މީ؟ މިފަހަރު ބަލިމަޑުކަމެއް ފަތުރާފަ ރައްޔިތުން ގޭބަންދުކޮއްފަ އަނިޔާދިނުން މި އޮތީ؟\nޖޫން 1, 2021 14:43\nނަސީމުބެ ބުނަންރަނގަޅުވާހަކައެއް. މާކަނާނުހެ ދިތިބޭ!!\nމާކަނާއަށްޖެހުނުހާލާމެ ދު ވިސްނާލުން\nބުއް ދިވެރި!! އަލިފު ހާ\nޖޫން 1, 2021 14:45\nޗައިނާގެ ވެކްސިން އަކީ މިވަގުތު ދުނިޔޭގައި ބޭނުން ކުރާ ވެކްސިން ތަކުގެ ތެރެއިން އެންމެ އެފިކަސީ ރޭޓް ހައި އަދި އެންމެ ބޮޑަށް ކޮވިޑް-19 އިން ރައްކާތެރިކޮށްދޭ ވެކްސިން. އެހެން ނަމަވެސް ދިވެހި ރައްޔިތުން ޤުރުބާން ކޮށްފައި ނަމަވެސް އިންޑިއާ ރުއްސުމަކީ ނަސީމުގެ ކޮށްކޮ އަށް 2023 ގައި ވެރިކަން ހޯދުމަށްޓަކައި އިންޑިއާގެ މަދަދު ހޯދުމަށް ކޮންމެހެންވެސް ކުރަން ޖެހޭ ކަމެއް. ވީމާ ދިވެހި ރައްޔިތުން ގަޔަށް ޖަހާނީ ފަޑުއްކަ ވެކްސިން. މިނޫން ގޮތެއް ނޯންނާނެ!\nޖޫން 1, 2021 15:14\nއިންޑިއާއަށް އަޅުވެތިވެފަ އޮތްވަރު މި ކަހަލަ ވާހަކަތަކުން އެ ފާޅުކޮށް ފެންނަނީ. އިންޑިއާ ނުރުހިދާނެތީ ގައުމުގެ ރައްޔިތުންކޮޅު ހަނާކޮށްލަންވެސް ތައްޔާރަށް ތިބި ވެރިން މިހާރު މިތިބީ. ވޯޓްލައިގެން މިވެރިކަން ގެނެސްދިން މީހުންނަށް ހަމަ ހައްގު މިންވަރު ނޫންތަ އެ ލިބެނީ؟ އެއް ޑޯޒްޖަހައިގެން ވާންވީ ގޮތް ނޭނގިފަ އެތިބީ ގިނަ ބަޔަކު. އިންޑިއާއިން ދިން ފެންތިކީގެ2ޑޯޒް އަތައް ޖަހާލައިގެން ދުވަސް ހަމަކުރާތަނާ އެ ޖެހެނީ ކޮވިޑް.\nޖޫން 1, 2021 15:20\nއައްޔޯ، ތިޔަ ފުނޑާލީ މުޅި ޗައިނާގެ އިކްތިސޯދު..\nޖޫން 1, 2021 15:24\nކިލޭބެނުން އެއްޗެއް ބޭނުމީ! ލިބެންހުރި އެއްޗެއް ބޭނުމީ!\nޖޫން 1, 2021 15:48\nނަސީމް މެން މިނިސްޓްރީ ހިންގަނީ ބަދިގެ ހިންގާއުސޫލުން ނަސީމް އަޒީޒް ކިޔާ ބަގްލަދޭޝްމީހަކު ލައްވާ ސަރުކާރު އޮފީސްގެ ކެބިން ހަދާ އަމިއްލަ ސައިޑް ކުންފުންޏަކަށް މެއިންޓެނަންސް ދީގެން އެފައިސާ ކޮޅުވެސް ޖީބަށްލަނީ .\nޖޫން 1, 2021 16:01\nޗައިނާނޫޅޭ ވެކްސިން ނުވިކިގެން ނަސީމު މޮޔަވީތޯ؟\nޖޫން 1, 2021 16:02\nޗައިނާ ވެކްސިން ނުޖެހޭނެގަންނާކަށް..ހިލޭދެއްވާނެ ބީތާފުޅާ\nޖޫން 1, 2021 16:10\nއޭ........................... ބަލަ ކެރަފައި ނަސީމޫ..!\nޗައިނާ މީހުން އެބަ އޮއެ އާދޭސްކުރޭ ކަލޭ ވެކްސިން ނުގަންނާނަމޭ ބުނީމަ. ކިހާ ދެރަކަމެއް ތިޔަ ކުރީ\nޗައިނާ މީހުން ބުނީ ކެރަފައި ނަސީމު ޗައިނާ ވެކްސިން ނުގަނެފިޔާ އެމީހުން ބަނޑަށް ޖެހޭނެޔޯ. އެހެންވީމަ ގަނެދޭށޯ؟ ފުރާނަ ސަލާމަތްކޮށްދޭށޯ/ އާދޭސްކޮށްފަޔޯ މިބުނީ\nޖޫން 1, 2021 16:13\nޗައިނާ އިން ހިލޭ ދޭން ތައްޔާރައް އޮތްއިރުވެސް . މި ބައިގަނޑު މިތެޅެނީ އިންޑިޔާ ރުއްސަން. ބަލަ ރައްޔަތުންގެ ފުރާނަޔައް ވުރެ އިންޑިޔާ ރުއްސުން މުހިންމީތޯ؟؟؟؟؟؟\nޖޫން 1, 2021 16:15\nސަބަބަކީ ޗައިނާއިން މިވެރިންގެ ޖީބަށް ބައި ނާޅާނެތީކަމަށްވުން އެކަށީގެން ނުވޭތޯއެވެ؟\nޖޫން 1, 2021 16:16\nޔޫއޭއީގަ ކޮވިޑްގެ ޙާލަތު ރަނގަޅުވެފައިވަނީ ޗައިނާ ވެސްސިނުންކަން ފާހަގަކުރެވިފައިވޭ.\nޖޫން 1, 2021 17:15\nކެރަފާބޭ ތިއުމުރަށްދިޔައިމާ ތިބޭނީ ތަ ކުލީފު ކެނޑިފައޭ ކިޔޭ ނު ކިޔޭއެއް ނޭގޭނެ ތިވަރުގެ މަގާމު ކުފޫ ހަމަނުވޭ!!!\nކުއްލި މަރު އިތުރުވުމަކީ ޤިޔާމަތުގެ އަަލާމާތެއް\nނާހިދާގެ މަރު: ލޯންޗުގައި ތިބި ފިރިހެނުން އެހީތެރިކަމެއް ނުދިން\n"މަހްމޫދު ވަކިވީ ފިރިއެއްގެ ލޯބި އެންމެ ބޭނުންވި ވަގުތު"\nމަސްތުވާތަކެތީ ގިނަވެއްޖެ، އެއީ ކީއްވެތޯ ސުވާލު އުފެދޭ - ނަޝީދު\nކުރީ ސަރުކާރުގެ ހިޔާ ފްލެޓް ކުލި ނުބައި، މިސަރުކާރުގެ ކުލި ރަނގަޅު - ރިޕޯޓް\nއިންޑިއާ ސިފައިން ބޭރު ކުރަން ގޮވާލައި ގިނަ ބަޔަކު ނުކުމެއްޖެ


Bollywood ge mashhooru director Farah Khan sonevafushi gai\nބޮލީވުޑްގެ މަޝްހޫރު ޑައިރެކްޓަރު ފަރަހަ ޚާން ސޮނެވާފުށީގައި\n30 އޭޕްރީލް 2017\nފަރަހަ އާއި ތިން ކުދިން ރާއްޖޭގައި ނަގާފައިވާ ފޮޓޯއެއް\nބޮލީވުޑްގެ މަޝްހޫރު ކޯރިއޯގްރާފަރު އަދި ޑައިރެކްޓަރު ފަރަހަ ޚާން އޭނާގެ އެއްމާބަނޑު ތިން ކުދިންނާއެކު މިހާރު ސޮނެވާފުށި ރިސޯޓުގައި ޗުއްޓީ ހޭދަކުރަމުން އެބަދެއެވެ.\nފަރަހަ ރާއްޖެ އައިސް ކުރި ފުރަތަމަ ޓުވީޓްގައި ވަނީ އޭނާގެ ތިން ދަރިން ސްވިމިންޕޫލް ކައިރީގައި ތިއްބާ ނަގާފައިވާ ފޮޓޯއެކެވެ. އަދި އޭނާގެ ކޮޓަރި ބަންގްލޯއެއްހާ ބޮޑުކަމަށް ފަރަހަ ސިފަ ކޮށްފައިވެ އެވެ.\nއޭނާގެ ދެ ވަނަ ޓުވީޓް ކޮށްފައިވަނީ އިއްޔެ އެވެ.\n“މަންމައަކަށް ވީތީ އެކަނިވެލާނެ ވަގުތުކޮޅެއް ވެސް ބޭނުންވާނެކަން ކޮންމެ މީހަކަށް ވެސް އެނގޭނެ. ނަމަވެސް ހުސް ވަގުތުކޮޅެއް ލިބޭއިރަށް ދަރިން މަތިން ހަނދާންވާން ފަށާ. އެހެންވެ މި އުޅެނީ ކުދިން ހޭލައްވާލަން،” ފަރަހަ ބުނެފައިވެ އެވެ.\nފަރަހަ ޚާން ކޮށްފައިވާ ޓްވީޓެއްގައި އިން ފޮޓޯއެއް\nމި ޓުވީޓާ އެކު އޭނާ ޕޯސްޓްކޮށްފައިވާ ފޮޓޯއިން ދޭހަވަނީ އެއީ ހެނދުނުގެ ވަގުތު ކަމެވެ. ކޮފީއަކާއި އައިނު އަދި ވާހަކަ ފޮތެއް ފެންނަ ގޮތަށް ކޮޓަރިން ބޭރު ފެންނަން އޮތް މަންޒަރު އެ ފޮޓޯއިން ފެނެ އެވެ.\nއަދި އިއްޔެ ހަވީރު ކޮށްފައިވާ ޓުވީޓެއްގައި ފަރަހަ ބުނެފައިވާ ގޮތުގައި ފަޅު ރަށަކަށް ޕިކްނިކް ދިއުމަކީ ކޮންމެހެން ކުރަން ޖެހޭ ކަމެކެވެ.\n“ދެން ފަހަރަކުން އެކަމަކު ޓޮމް ކްރޫޒް ވެސް އަހަންނާ އެކު މި ރަށުގައި ހުންނަން ބޭނުންވޭ،” ފަރަހަ ލިޔެފައިވެ އެވެ. މިފަހަރު ޕޯސްޓްކޮށްފައި ވަނީ ފަރަހަ އާއި އޭނާގެ ތިން ދަރިން މޫދު ކައިރީގައި ތިބެ ނަގާފައިވާ ފޮޓޯއެކެވެ.\nފަރަހަގެ ތިން ދަރިން\nފަރަހަގެ މި ޓުވީޓަށް ޖަވާބު ދިން އެކަކީ ކުރީގެ މަޝްހޫރު ފިލްމީ ތަރިއެއް ކަމަށްވާ ޝަބާނާ އަޒްމީ އެވެ. “ވަރަށް ރީތި ދޯ” އޭ ޝަބާނާ އަހާފައިވެ އެވެ. ޖަވާބުގައި ފަރަހަ ބުނެފައިވަނީ ލޯ ތަރަތަރަ ޖަހައިގެންދާހާ ރީތި ކަމަށެވެ. އަދި ޝަބާނާ ވެސް އައުމަށް އޭނާ ދައުވަތު ދީފައިވެ އެވެ.


"The Sopranos" Ge Feature Film "Newark" Release Kurun Anna Aharu - Vaguthu\nއެޗްބީއޯ އިން ގެނެސް ދިން މަޝްހޫރު ސިލްސިލާ "ދަ ސަޕްރާނޯސް" ގެ ޕްރިކްއެލްއެއްގެ ގޮތުގައި ގެނެސްދޭ ފީޗާ ފިލްމު އަންނަ އަހަރު ރިލީޒްކުރާ ގޮތަށް ނިންމައިފި އެވެ.\nވާނާ ބްރަދާޒް އިން "މެނީ ސެއިންޓްސް އޮފް ނެވާކް" ގެ ނަމުގައި ގެނެސްދޭން އިއުލާން ކުރި ފިލްމު "ނެވާކް" ގެ ނަމަށް ބަދަލުކޮށް އަންނަ އަހަރުގެ ސެޕްޓެމްބަރު، 25 ވަނަ ދުވަހު މި ފިލްމު ސިނަމާއަށް ގެނެސްދޭ ގޮތަށްވަނީ ހަމަޖެހިފައެވެ.\n"ނެވާކް" ގެ ކާސްޓުންގެ ތެރޭގައި އެލެސެންޑްރޯ ނިވޯލާ، ވެރާ ފާމިގާ، ރޭ ލިއޮޓާ، ޖޮން ބާންތަލް، ކޯރީ ސްޓޮލް، ބިލީ މެގްނެސަން އަދި އަދި ޖޯން މަގާރޯ ހިމެނެ އެވެ. މީގެ އިތުރުން "ދަ ސަޕްރާނޯސް" ގެ ބައެއް ކާސްޓުން ވެސް ފިލްމުން ފެންނާނެ އެވެ.\n"ނެވާކް" ސްކްރީންޕްލޭ "ދަ ސަޕްރާނޯސް" ގެ މޭސްތިރިޔާ ޑޭވިޑް ޗޭޒް އާއި ލޮރެންސް ކޮނާ ލިޔެފައިވާ އިރު، ފިލްމުގެ ޑައިރެކްޓަރަކީ "ދަ ސަޕްރާނޯސް" ގެ އެޕިސޯޑްތަކެއް ވެސް ޑައިރެކްޓްކޮށްފައިވާ ޑައިރެކްޓަރު އެލަން ޓޭލާ، 54، އެވެ.\nހަ ސީޒަނަކަށް 1999-2007 އަށް ގެނެސް ދިން "ދަ ސަޕްރާނޯސް" ގެ 86 އެޕިސޯޑް ބެލުންތެރިންނަށް ގެނެސް ދީފައިވެ އެވެ. މީގެ ޕްރިކްއެލްއެއްގެ ގޮތުގައި ގެނެސްދޭ ފީޗާ ފިލްމު "ނެވާކް" އަކީ 1976 ވަނަ އަހަރުގެ ޖުލައި މަހުގެ ތެރޭގައި ނެވާކް ސިޓީގައި ހިނގި ހަމަނުޖެހުންގަނޑެއް ދައްކުވައި ދޭނެ ފިލްމެކެވެ.


ފަނޑިޔާރު އޮނަރަބަލް ޑޮކްޓަރ އަޒްމިރާލްދާ ޒާހިރު - Supreme Court of the Maldives\nޑރ. އަޒްމިރާލްދާ ޒާހިރު އުފަންވެ ވަޑައިގެންނެވީ 19 ޖުލައި 1979 ގައި ކ. މާލެ އަށެވެ. އަދި އެކަމަނާއަކީ ޤާނޫނީ ދާއިރާއިން މަތީ ތަޢުލީމު ޙާޞިލްކުރައްވާފައިވާ ބޭކަނބަލެކެވެ. އެގޮތުން އެ ކަމަނާ ވަނީ ޔުނިވަރސިޓީ އޮފް ކާޑިފް (ޔޫކޭ) އިން، އެލް.އެލް.ބީ އޮނާރސް އާއި، ޔުނިވަރސިޓީ އޮފް ޕޯޓްސްމައުތު (ޔޫކޭ) އިން، އެލް.އެލް.އެމް ޑިގްރީ ޙާޞިލު ކުރައްވާފައެވެ. އެއަށްފަހު، އެކަމަނާ ވަނީ ބައިނަލް އަޤްވާމީ ފިކުރީ މުދަލާއި ބެހޭ ޤާނޫނުގެ ދާއިރާއިން ޔުނިވަރސިޓީ އޮފް އެގްޒެޓަރ (ޔޫކޭ) އިން ޕީ.އެޗް.ޑީ ޑިގްރީ ޙާޞިލުކުރައްވާފައެވެ. ޑރ. އަޒްމިރާލްދާ ޒާހިރު ދިވެހިރާއްޖޭގެ ސުޕްރީމް ކޯޓުގެ ފަނޑިޔާރު ކަމުގެ މަޤާމަށް ޢައްޔަން ކުރެވުނީ 04 ސެޕްޓެންބަރު 2019 ގައެވެ.\nޑރ. އަޒްމިރާލްދާ ޒާހިރުއަށް ދިވެހިރާއްޖޭގެ ކޯޓުތަކުގައި ވަކާލާތު ކުރުމުގެ ހުއްދަ ލިބިވަޑައިގަތީ ޖުލައި 1999 ގައެވެ. އެގޮތުން، 2001 ވަނަ އަހަރު މާލޭ މުނިސިޕަލްޓީގެ ލީގަލް ސެކްޝަނުގައި އެކަމަނާ ވަޒީފާ އަދާކުރެއްވެވިއެވެ. އެ އޮފީހުގައި އެސިސްޓަންޓް ޑިރެކްޓަރ ކަމުގެ މަޤާމުގައި ހުންނެވުމަށްފަހު، 2002 ވަނަ އަހަރުގައި އެޓަރނީ ޖެނެރަލްގެ އޮފީހުގެ ދަށުން ހިނގަމުން ދިޔަ ދިވެހިރާއްޖޭގެ ލޯ ކޮމިޝަނުގެ ލީގަލް އޮފިސަރ ކަމުގެ މަޤާމަށް ބަދަލު ކުރެވުނެވެ. ދިވެހިރާއްޖޭގެ ލޯ ކޮމިޝަނުގައި ރައްޔިތުންގެ މަޖިލިހަށް ހުށަހެޅުމަށްޓަކައި ބިލުތަކުގެ ދެލިކޮޕީ އެކުލަވާލުމުގެ މަސައްކަތާއި އަދި އެފަދާ ބިލުތަކާ ގުޅިގެން ކުރަންޖެހޭ އިތުރު ދިރާސާ ކުރުމުގެ މަސައްކަތް ކުރެއްވެވިއެވެ. ފަހުން އެތަނުގެ ޑެޕިއުޓީ ޑިރެކްޓަރ ޖެނެރަލް ކަމުގެ މަޤާމުގައި ހުންނެވުމަށްފަހު، 2009 ވަނަ އަހަރުގައި އެކަމަނާ މޯލްޑިވްސް ކޮލެޖް އޮފް ހަޔަރ އެޑިޔުކޭޝަނާ ގުޅިވަޑައިގަތެވެ. ކޮލެޖު ޤައުމީ ޔުނިވަރސިޓީއަށް ބަދަލުވެގެން ދިޔައިރު ޑރ، އަޒްމިރާލްދާ ޒާހިރަކީ ފެކަލްޓީ އޮފް ޝަރީޢާ އެންޑް ލޯ ގެ ޑީންއެވެ.\n26 މާރޗް 2011 ގައި ޑރ. އަޒްމިރާލްދާ ޒާހިރު ދިވެހިރާއްޖޭގެ ހައިކޯޓުގެ ފަނޑިޔާރުކަމަށް ޢައްޔަންކުރެވުނެވެ. އެކަމަނާއަކީ ދިވެހިރާއްޖޭގެ ހައިކޯޓުގެ ފަނޑީޔާރުކަމަށް ޢައްޔަންކުރެވުނު ފުރަތަމަ އަދި ހަމައެކަނި އަންހެން ބޭފުޅާއެވެ. އަދި 2015 ވަނަ އަހަރު ހައިކޯޓުގެ ދެކުނު ގޮފީގެ ފަނޑިޔާރުންގެ ގޮތުގައި އެންމެ ފުރަތަމަ ކަނޑައެޅުއްވި ފަނޑިޔާރުންގެ ތެރޭގައި އެކަމަނާ ހިމެނުނެވެ. ހައިކޯޓު ފަނޑިޔާރުކަމުގެ މަޤާމުން 2016 ވަނަ އަހަރު އެކަމަނާ އިސްތިއުފާ ދެއްވުމަށްފަހު އަމިއްލަ ލޯ ފާރމެއް އުފައްދަވައި، އުޅުއްވީ ޕްރައިވެޓް ޕްރެކްޓިސްގައެވެ.


Reendhoo uraha kanneli husvumuge biru eba oi: Zaha | Mihaaru\nވިޔަފާރި / މަސްވެރިންގެ ދުވަސް\nރީނދޫ އުރަހަ ކަންނެލި ހުސްވުމުގެ ބިރު އެބައޮތް؛ އެއީ ގޮންޖެހުމެއް: ޒަހާ\n10 ޑިސެމްބަރ 2019 - 23:13\nރާއްޖޭގައި އެންމެ ގިނައިން ބާނާ މަހުގެ ބާވަތް ކަމަށްވާ ރީނދޫ އުރަހަ ކަންނެލި އިންޑިއާ ކަނޑުން ހުސްވުމުގެ ބިރަކީ، ރާއްޖޭގެ މަސްވެރިކަމަށް ވެސް އޮތް ބޮޑު ގޮންޖެހުމެއް ކަމަށް ފިޝަރީޒް މިނިސްޓަރު ޒަހާ ވަހީދު މިރޭ ވިދާޅުވެއްޖެ އެވެ.\nމަސްވެރިންގެ ދުވަސް ފާހަގަކުރުމުގެ ގޮތުން ދަރުބާރުގޭގައި ބޭއްވި ރަސްމިއްޔާތުގައި ޒަހާ ވަނީ މަސްވެރިންނަށް ދިމާވަމުންދާ ބޮޑެތި ގޮންޖެހުންތައް ފާހަގަކުރައްވައި، އެކަންކަމަށް ހައްލު ހޯދަން ސަރުކާރުގެ ސިޔާސަތުތައް ބައްޓަން ކުރަމުން އަންނަ ކަމަށް ވިދާޅުވެފަ އެވެ.\nމިނިސްޓަރު ޒަހާ ވިދާޅުވީ، ދިވެހި މަސްވެރިކަން އެންމެ ބޮޑަށް ބަރޯސާވެފައިވަނީ ކަނޑުމަހުގެ ބާވަތްތަކަށް ކަމަށްވާ އިރު ރީނދޫ އުރަހަ ކަންނެލީގެ ސްޓޮކްގެ ހާލަތު އަންގައިދޭ މިންގަނޑުން ހުރީ "ރަތް ދަރަޖައިގައި ގިންތި ކުރެވިފައި" ކަމަށެވެ.\n"މިއީ ދިވެހިރާއްޖޭގެ މަސްވެރިކަމަށް އޮތް ބޮޑު ގޮންޖެހުމެއް. އަދި މަސްވެރިކަން އިތުރަށް ފުޅާކޮށް ކުރިއެރުމުގައި ވިސްނަން ޖެހޭ ކަމެއް. ކަނޑުމަހުގެ ސްޓޮކްގެ ހާލަތު ދެމެހެއްޓެނިވި މިންގަނޑަކަށް ގެނައުމަށްޓަކައި، އިންޑިއާ ކަނޑުގައި މަސްވެރިކަން ކުރާ ހުރިހާ ގައުމަކުން މަސް ބާނާ މިންވަރު މަދުކުރުމަށް ދުނިޔޭގެ ބޮޑެތި ރީޓެއިލަރުން މިއަދު ދަނީ ބާރު އަޅަމުން،" އޭނާ ވިދާޅުވި އެވެ.\nމަސްވެރިންގެ ދުވަހެއް ފާހަގަކުރާ އިރު ދިވެހިރާއްޖޭގައި ބާނާ މަހުގެ މަންފާ އެންމެ އެދެވޭ ގޮތެއްގައި ދިވެހިންނަށް ލިބެމުން ނުދާ ކަމަށާއި އެއީ ވަރަށް ބޮޑު ކަންބޮޑުވުމެއް ކަމަށް އޭނާ ވިދާޅުވި އެވެ.\nމި ސިނާއަތުގައި މަހުގެ ބާވަތްތައް ގަނޑުކޮށްގެން ބޭރުގެ ބާޒާރަށް ވިއްކުމަކީ މަހަށް ރަނގަޅު އަގު ހޯދުމަށް އެންމެ އެކަށީގެންވާ ނުވަތަ އެންމެ ފައިދާ ހުރި ގޮތް ނޫން ކަމަށް މިނިސްޓަރު ވިދާޅުވި އެވެ. އެހެންވެ ކުރިއަށް އޮތްތަނުގައި ރާއްޖޭގައި ބާނާ ހުރިހާ މަހެއް ރާއްޖޭގައި ޕްރޮސެސް ކުރެވޭނެ ގޮތް ހެދުން ކޮންމެހެން މުހިންމު ކަމަށް އޭނާ ވިދާޅުވި އެވެ.\n"މިކަމުގައި ސަރުކާރުގެ ވިސްނުންތަކެއް އެބަހުރި. މަސް ގަންނަ ކުންފުނިތައް އިތުރުކުރުމާއި ރަށު ފެންވަރުގައި މަސް ޕްރޮސެސް ކުރެވޭ މިންވަރު އިތުރު ކުރުމަކީ އަޅުގަނޑުމެންގެ ސިޔާސަތެއް،" ޒަހާ ވިދާޅުވި އެވެ.\nރާއްޖޭގެ މަސްވެރިކަމަށް އޮތް ގޮންޖެހުމެއްގެ ގޮތުގައި، މި ސަރަހައްދުގައި އެއްވެސް ބެލެހެއްޓުމެއްނެތި ގާނޫނާ ހިލާފަށް މަސް ބާނަމުން ދާ ދިޔުމަކީ ވަރަށް ބޮޑު ގޮންޖެހުމެއްގެ ގޮތުގައި މިނިސްޓަރު ވަނީ ސިފަ ކުރައްވައިފަ އެވެ. ޒަހާ ވިދާޅުވީ، ރާއްޖެ ފަދަ ސާފު، ދެމެހެއްޓެނިވި މަސްވެރިކަމެއް ކުރާ ގައުމަކަށް، އެއީ ވަރަށް ބޮޑު ގޮންޖެހުމެއް ކަމަށެވެ.\nމިނިސްޓަރު ވަނީ މި ސަރުކާރުގެ ފުރަތަމަ އަހަރުގައި މަސްވެރިކަމުގެ ދާއިރާ ކުރިއެރުވުމަށްޓަކައި ކޮށްފައިވާ މަސައްކަތްތައް ފާހަގަކުރައްވައިފަ އެވެ. އެގޮތުން މަސްވެރިކަމުގެ ޒަމާނީ ގާނޫނެއް އެކުލަވާލުމާއި ވެސަލް އޮޕަރޭޓިން ޑިވައިސް ހަރުކުރުމާއި އުޅަނދު ފަހަރު ހަރަކާތްތެރިވާ ގޮތް ބެލޭނެ އިންތިޒާމުތައް ހަމަޖެއްސުމަށްޓަކައި އެކަމާ ގުޅޭ މަސައްކަތް ކުރެވިފައިވާ ކަމަށް އޭނާ ވިދާޅުވި އެވެ. މެރިކަލްޗާ ދާއިރާ ކުރިއެރުވުމައްޓަކައި ވޯލްްޑް ބޭންކްގެ އެހީގައި ކ.މަނިޔަފުށީގައި ކުރައްވަވާ މަސައްކަތްތައް ވެސް ޒަހާ ފާހަގަކުރެއްވި އެވެ.\nމީގެ އިތުރުން ކަނޑުމަތީގައި ދިމާވާ ހާދިސާތަކުން މަސްވެރިންނަށް ރައްކާތެރިކަން ހޯދައިދިނުމަށް އިންޝުއަރެންސް ސްކީމެއްގެ ތެރެއަށް މަސްވެރިން ވެއްދުމުގެ މަސައްކަތެއް ވެސް ފިރަޝީޒް މިނިސްޓްރީން ފަށާފައިވާ ކަމަށް އޭނާ ވިދާޅުވި އެވެ.\nމަސް މާރުކޭޓް މަސްވެރިން މަސްވެރިންގެ ދުވަސް ޒަހާ ވަހީދު، ފިޝަރީޒް މިނިސްޓަރު\n18 ކޮމެންޓް, 17 ރިއެކްޝަންސް\nޒަހާ މައްސަލައެއް ނެތެއްނޫންތޯ؟ މަސްވެރިކާޑު އޮންނާނެއެއްނު. ހާސްކަނޑާލާ. ލާރިވަންނަންޏާ ދިރުން ލިބޭނެއެއްނު. ރީނދޫއުރަހަ ނެތިއްޔާ އަސުރުމާ ކަންނެލި ލިބޭނެއެއްނު. އެކި ކަންނެލިން އެކި ރަހަ އެކި ފައިދާ ލިބޭނީ\nދެންވެސް ޒަހާމެން ވެއްޖެއެއްނު ތިވައްތަރު ކަންނެލި ވިއްސުވަން ގިނައިން. ޒަހާ ތިހެން ތިބެގެނެއް ނެތެއްނު ވާކަށް. ބިރުވެރި ކަމެއްނުތީ. އިގުތިސޯދު ބަންދުވެދާނެއެއްނު. ދެން އެންމެ އަވަހަށް ގިނަކުރަންވީ ތުތިބޯވަދިލަމަސް. އެހުންނަނީ މިފްކޯ ފިހާރަތަކުގަ އަތްލާނެ މީހަކުވެސް ނުވެ ކުނިވަނީ. އަގު ބޮޑުކަމުން. ވަނީ ގެއްލުމޯ އެތަނުގެ މުވައްޒަފުން ބުނަނީ. އެހެންނު ވާނީ. ވަކިމީހަކަށް ފައިދާ ހޯދައިދޭން އުޅެންޏާ. ވިއްކަނީ ގެއްލުމުގަ\nދިވެހި މަސްވެރިންނަކީ ދެމެހެއްޓެނިވި މަސްވެރިކަން ކުރާބައެއް. ޔެލޯފިން ޓޫނާާގެ ސްޓޮކް މަދުވަނީކީ ދިވެހި މަސްވެރިންގެ ސަބަބުންނެއް ނޫން. ކޮންމެ ދުވަހަކު ރާއްޖޭގެ މާސިންގާ ބިޔަ ކަނޑުން އެކިގޮތްގޮތަށް މަސްވެރިކަން ކުރާ ބޭރުގެ ބޯޓުފަހަރުން އެކުރާ މަސްވެރިކަން ހުއްޓުވަބަލަ\nމިސަރުކާރާއި ޖެހޭއިރަށް ގައުމުގައި ހުރި ހުރިހާ ވަސީލަތްތައް ހުސްވެއްޖެ މިގައުމު ދުވަހެއް ދުވަހެއް ދަނީ ހައްތަހާ ފަހަތަށް ކާޕެޓް ކޮޅުވެސް ގެއަށް ބަޖެޓްވެސް ގެއަށް\nކަނޑޫގެ ސަރަހައްދު ބެލޭތަ އެއުޅޭ އެމްއެންޑިއެފަށް. މީދާ މެރިން ފިޔަވާ އިތުުރު ކަމެއް ކުރެވޭތަ؟ ހިފާ އެއްޗެއް ހިފަނީ މަސްވެރިން. ރާއްޖެ ވަށާ ދުއްވާ މަނަވަރު ގަނޑެއް ހާހިސާބުވެސް ނެތް ދޮތަ. ބްރިޖް އަޅާލާ 10 މަލެގައި. ކަނޑެއް އެއްޗެއް ބަލާނެ ކަމެއްނެތް. ވަރަށް ވެދުން. މިހާރު ވަނީ ބާލާހިތް. މިކަންކަމަށް ހަރަދު ނުކޮށް މާލޭގަިއ އިތުރު ބްރިޖް އަޅާފިއްޔަ ސަރުކާރު ބަލަން އަހުރެން ވައުދުވަމެވެ.\nއެންދެރި، ވެލާ ކަހަނބު، މިޔަރު ހިމާޔަތް ކުރި އަވަހަށް ހިމާޔަތް ކުރައްވާ ދެން ބާކީ ހުރި އެއްޗެހި ވެސް: ކަޅުބިލަމަސް، ކަންނެލި، އަދި ލައްޓި ރާގޮނޑި ވެސް. އަދި ހުރިހާ ބާވަތެއްގެ ފަރުމަހެއް ވެސް ހިމޔަތް ކުރރައްވާ. ދެން ކާނީ 'ސާޑައިން' އިމްޕޯޓް ކޮށްގެން\nކަންނެލި ދިރުވާ އާލާކުރާ މަޝްރޫޢު އެއް ޖަޕާނާ ގުޅިގެންފަށަން ވީނުން\nއެއީ ގަވާއިދާ ހިލާފައް ދާއަޅާ ބޯޓު ފަހަރުގެ ސަބަބުންނެވެ. އެބޯޓު ފަހަރު މަސްވެރީން ހިފަހެއްޓީމަ ދޫކޮށްލަނީ އެވެ.\n2008 ގެ ވެރިކަންލިބުމުން މިޔަރުގެ މަސްވެރިކަން މަނާކުރީ. މިކަމުގެ ގެއްލުން އެންމެބޮޑަށް ލިބުނު އެއްރަށް ކުޅުދުއްފުށި އެއީ. ަ\nބައްލަވާ " ރީދުލޭތޯ " އެއީ ( އެމް.ޑީ.ޕީ )ގެ ކުލަ އެއް ނޫންތޯ އަނެއްކާ ތިޔަ އާއި އެކު އެވެސް ހުސްވޭތޯ ؟\nތިބައި ހުސްވެގެން ހަމަޖެ ހުމެއް ލިބޭނީ..


Wadde'Ge Nuruhun Imran Aa Maariya Ah - Vaguthu\nވައްޑެގެ ނުރުހުން އިމްރާނާއި މާރިޔާއަށް\n3 މަސް ކުރިން ( ޖުލައި 6, 2021 )\nމިނިސްޓަރު މާރިޔާއާއި މެންބަރު މުހައްމަދު ވަހީދު އާއި މިނިސްޓަރު އިމްރާން\nނިރުބަވެރިކަމުގެ ހުއްޓުވުމުގެ ގާނޫނު ތަންފީޒު ނުކުރެވޭ ކަމަށް ވިދާޅުވެ ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަށް ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު މުހައްމަދު ވަހީދު (ވައްޑެ) ފާޑު ވިދާޅުވެއްޖެއެވެ.\nޓެރަރިޒަމްގެ ގާނޫނަށް އިސްލާހު ގެންނަން ސަރުކާރުން ހުށަހަޅާފައިވާ ބިލުގެ އިބްތިދާއީ ބަހުސްގައި ވައްޑެ ވިދާޅުވީ ސަރުކާރަށް އެއްބާރުލުން ދޭން ބޭނުންވާ ގޮތަކަށް ގާނޫނަށް އިސްލާހު ގެނެސްދެވިދާނެ ކަމަށެވެ.\nއެކަމަކު، އެ ގާނޫނު ދެން ވެސް ތަންފީޒު ނުވާ ނަމަ ކޮންމެ ފަހަރަކު އެތައް އިސްލާހެއް ގާނޫނަށް ގެނައުމުގެ ބޭނުމެއް ނެތް ކަމަށް ވައްޑެ ވިދާޅުވިއެވެ.\nދެހާސް ނަވާރަވަނަ އަހަރު ސަރުކާރުން ބޭނުންވާ އެތައް އިސްލާހެއް ޓެރަރިޒަމްގެ ގާނޫނަށް ގެނައި ފަހުން އެ ތަންފީޒު ނުވާ ކަން ވައްޑެ ފާހަގަކުރެއްވިއެވެ. އޭނާ ވިދާޅުވީ "ތަންފީޒީ އިދާރާތަކުން ފަހަތު ފަޔަށް ބުރަވާ" ކަމަށެވެ.\nމިދިޔަ މެއި މަހުގެ ހަ ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ބޮމުގެ ހަމަލާއެއް ދިން މައްސަލައަށް އިޝާރާތް ކުރައްވަމުން ވައްޑެ ވިދާޅުވީ އެ ހަމަލާއަށް ޚަރަދުކޮށް ފަންޑުދިން މީހުން އަދިވެސް ތިބީ މިނިވަންކޮށް ކަމަށެވެ.\n"ހޯމް މިނިސްޓަރުއާއި، ޑިފެންސް މިނިސްޓަރު މި ކަން ހައްލު ކުރަން ނުތިބެންޏާ މި ކަމެއް ހައްލުވާކަށް ނެތް، މި ދެ މިނިސްޓަރުން ބަލަހައްޓަން އޮތް ފުލުހުންނާއި ސިފައިންގެ އިސް ވެރިން އެ ކަން ކުރަން ނެތިއްޔާ އެ ކަމެއް ހައްލެއް ނުވާނެ،" ވައްޑެ ވިދާޅުވިއެވެ.\nމި ބިލުގެ ބަހުސްގައި ރައީސް ނަޝީދު ތާއީދު ކުރައްވާ މެންބަރުން ގެންދަވަނީ ހޯމް މިނިސްޓަރު އިމްރާނަށް ބަހުގެ ހަމަލާތައް ރައްދު ދެއްވަމުންނެވެ. އިމާރަނަށް ގައުމުގެ އަމަން ބެލެހެއްޓުމުގެ ޒިންމާ ނުއުފުލޭ ކަމަށް އެ މެންބަރުން ވިދާޅުވެއެވެ.\nމީގެ އިތުރުން މާރިޔާއަކީ މި ހަމަލާއަށް ފަހު ނަޝީދުގެ ސަޕޯޓަރުންގެ ފާޑުކިއުން އެންމެ ބޮޑަށް އަމާޒުވި އެކަކެވެ. އެއީ ނަޝީދަށް ނުރައްކާ އޮތް ކަމުގެ މައުލޫމާތު ހުޅުދޫ ދާއިރާގެ މެންބަރު އިލްޔާސް ލަބީބު އެކަމަނާއަށް ދެއްވާފައިވަނިކޮށް އެ ހާދިސާ ހިނގުމުންނެވެ. އެކަމަކު އެ މައުލޫމާތާ ގުޅިގެން ސެކުއިރިޓީ ވަރުގަދަ ކުރި ކަމަށް މާރިޔާ ވިދާޅުވެއެވެ.\nނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ހިންގާ އިންކުއަރީއަށް ވެސް މި ދެ މިނިސްޓަރުން ހާޒިރުކުރިއެވެ. މިނިސްޓަރުންގެ އިހުމާލެއްވާނަމަ އިންކުއަރީއަށް ފަހު އާންމު ކުރާ ރިޕޯޓްގައި އޮންނާނެ ކަމަށް ބުނެއެވެ.\nއެހެންވިޔަސް އެ އިންކުއަރީގައި ފާހަގަކުރެވުނު ގައުމީ ސަލާމަތަށް ނުރައްކާ ހުރި ބައެއް މައުލޫމާތުތައް ހިމެނޭނެތީ ރިޕޯޓްގެ އެ ބައި ސިއްރު ކުރާނެ ކަމަށް ވެސް ކޮމިޓީގެ މުގައްރިރު އަދި އައްޑޫ ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވިދާޅުވެފައިވެއެވެ.\nސީއެމްބިއުލާންސް ހޯދަން އިންޑިއާއިން ފަންޑު ހަމަޖައްސައިފި\nޖުލައި 6, 2021 12:06\nމިނިސްޓަރު ކަމައްޓަކާ ގައުމު ވިއްކާލި އިރުވެސް އަނގައިންނުބުނެ ހުއްޓާ ކަނޑާލާނެ....... ދެން ހައެއްކަ މަސް ކޮއްފަ ކޮއްމެވެސް ތާކައް އަރާ އަގައެއް ތެޅޭތޯ ބަލާނެ . އެކަމަކު އެދެއްކޭ ވާހަކަޔަކަށް މީހަކު އަޅައެއްނުލާނެ ބާކީ އުމުރުގަ އޮތް ބައި ހޭދަކުރަން ޖެހޭނީ އަގުވެއްޓިފަވާ މީހެއްގެ ގޮތުގަ.\nޖުލައި 6, 2021 12:14\nމިއީ ފައްކާ ރޯނު އެދުރެއް\nރައްޔިތުންގެ މަޖުލީހަށް ހޮވާވަރަށް ވުރެ އަޚުލާޤުދަށް ތަޢުލީމެއް ތަޖުރިބާއެއް ނެތް މީހުން ހޮވީމާ ވާނީ މިހެން! ޒުވާބުކުރުން ނޫން ކަމެއް މީނާއަކަށް ނުވޭ!\nޖުލައި 6, 2021 13:11\nތިޔަކަންކަމާއި އެމްޑީޕީ ހަ ރުގެއިން ހަވާލުވާންވީ ނޫންތޯއެވެ.\nޖުލައި 6, 2021 13:54


Vihsaaraagai Addu Cityge 54 Geakah Gellunvi - Vaguthu\nމިހާރު ރާއްޖޭގެ އެކި ސަރަހައްދުތަކަށް ކުރަމުންދާ ވިއްސާރާގައި އައްޑޫ ސިޓީ 54 ގެއަކަށް ގެއްލުންވެފައިވާކަމަށް އައްޑޫ ސިޓީ ކައުންސިލުން ވިދާޅުވެއްޖެއެވެ.\nއެ ސިޓީ ކައުންސިލުން ކުރި ޓްވީޓެއްގައި ވިދާޅުވީ، އެ ސިޓީއަށް ކުރި ވިއްސާރަގއި އެކި އަވަށްތަކުން މުޅިއަކު 54 ގެއެއްގެ ފުރާޅަށް އެކިވަރުގެ ގެއްލުން ލިބުނު ކަމަށެވެ. އަދި ބައެއް ގޭގޭގެ ފުރާޅު އެއްކޮށް ހަލާކުވި ކަމަށެވެ.\n"މީގެ ތެރެއިން 11 ގެއެއްގެ ފުރާޅި މަރާމާތުކޮށް ދިނުމުގެ މަސައްކަތް މިހާރު ނިމިފައިވާއިރު، ބާކީ ގެތަކުގެ މަސައްކަތް ދަނީ ކުރިއަށް". އައްޑު ސިޓީ ކައުންސިލުން ވިދާޅުވިއެވެ.\nއައްޑޫ ސިޓީ ކައުންސިލުން ވިދާޅުވީ، މި ވިއްސާރާގައި 36 ބޮޑެތި ގަސް ވެރިފައިވާކަމަށެެވެ.\n"މި ގަސްތައް ނަގައި ސާފް ކުރުމުގެ މަސައްކަތް މިހާރު ވަނީ ނިމިފައި". އެ ކައުންސިލުން ވިދާޅުވިއެވެ.\nރާއްޖެއަށް މިހާރު ކުރަމުންދާ މޫސުމީ ވިއްސާރާގައި ރާއްޖޭގެ އެކި ހިސާބުތަކަށް ގެއްލުން ވަމުން އެބަ ދެއެވެ. އަދި ކަނޑުމަތީގައި ނުރައްކާތެރި ހާދިސާތައް ހިނގަމުން އަންނައިރު، ބައެއް ރަށްތަކަށް އުދަ އަރާ ގެއްލުންވަމުން ދެއެވެ.


Idhikolhu Candidate Akah Naeemahtha Neren Husha Halhaifi - Vaguthu\nއިދިކޮޅު ކެންޑިޑޭޓަކަށް ނައީމާއްތަ ނެރެން ހުށަހަޅައިފި\nނައީމާއްތަ މުޒާހަރޭގެ ތެރެއިން - ވަގުތު އިމޭޖަސް: އިބްރާހިމް ޝާބިލް\nއިދިކޮޅު ފަރާތްތަކުން ކެންޑިޑޭޓަކު ކަނޑައަޅައި އިއުލާންކޮށްފައި ނުވާތީ އިދިކޮޅު ކެންޑިޑޭޓެއްގެ ގޮތުގައި އިދިކޮޅު މުޒާހަރާތަކުގެ އެންމެ ކުރީގައި ހަރަކާތްތެރިވާ ނައީމާއްތަ ނެރުމަށް ރައްޔިތުންގެ މަޖިލީހުގެ ނައިބް ރައީސް މޫސާ މަނިކު ގޮވާލައްވައިފިއެވެ.\nވެރިކަން ކުރާ ކޯލިޝަނުން ރޭ ތ.ވޭމަންޑުގައި ބޭއްވި ޖަލްސާއެއްގައި ވާހަކަ ދައްކަވަމުން މޫސަ ވިދާޅުވީ އިދިކޮޅު ކެންޑިޑޭޓަކަށް އެމްޑީޕީގެ ތެރެއިން އެންމެ އެކަށީގެންވަނީ ނައީމާއްތަ ކަމަށެވެ.\n"ވޭތުވެ ދިޔަ ދުވަސްތަކުގައި އެންމެ ގިނަ ސިޔާސީ މަސައްކަތްތައް ކުރެއްވީ ނައީމާއްތަ. އެހެން ކަމުން އަވަހަށް ނައީމާއްތަގެ ނަން ފޮނުވަން ޖެހޭ" މޫސަ ވިދާޅުވިއެވެ.\nމޫސަ މިހެން ވިދާޅުވެފައިވާއިރު ރޭ އިދިކޮޅު ފަރާތް ތަކުން އއ ރަސްދޫގައި ބޭއްވި ޖަލްސާގައި އިދިކޮޅު ކެންޑިޑޭޓެއް އަންނަ ރިޔާސީ އިންތިހާބުގައި ވާދަކުރައްވާނެ ކަމުގެ ޔަގީންކަން އަރުވާ ކަމަށާއި އެ ކެންޑިޑޭޓަކީ ގުޅިފައިވާ ޕާޓީތަކުން ސަޕޯޓްކުރާ އެއް ކެނޑިޑޭޓަކަށްވެގެން ދާނެ ކަމަށް އެމްޑީޕީގެ ޕީޖީ ލީޑަރު އިބްރާހިމް މުހައްމަދު ސޯލިހު (އިބޫ) ވަނީ ވިދާޅުވެފައެވެ.\nއިބޫ ވިދާޅުވީ، އިދިކޮޅު އެއް ކެނޑިޑޭޓެއް ހުންނާނެ ކަމަށާއި ރައްޔިތުން ކުރަންވީ ކަމަކީ އެ ކެންޑިޑޭޓަށް ވޯޓު ދޭން ތައްޔާރުވުން ކަމަށެވެ. އަދި ވައްކަމާއި އަނިޔާވެރި ކަމަށް ފާޅުގައި ނޫނެކޭ ބުނުން ކަމަށެވެ.\nރިޔާސީ އިންތިހާބު ކައިރިވަމުން އަންނަ އިރު އިދިކޮޅު ފަރާތް ތަކުގެ މިހާރުގެ ހާލަތާއި ގުޅޭ ގޮތުން " ވަގުތު" ދެންނެވި ސުވާލަކަށް ޖަވާބު ދެއްވަމުން ޕީޕީއެމްގެ ނައިބު ރައީސް އަބްދުﷲ ރަހީމް ވިދާޅުވީ އިދިކޮޅު އޮތީ ވަރަށް ބޮޑަށް ރޫޅި ބައިބައިވެފައި އެބޭފުޅުންގެ ވަކި މިސްރާބެއް ވަކި ލީޑަރެއް ނެތް ކަމަށެވެ.\nއަބްދުﷲ ރަހީމް ވިދާޅުވީ ރިޔާސީ ޓިކެޓް ބޭނުން ނުވާ ހަމަ އެކަކުވެސް އިދިކޮޅުގައި ނެތް ކަމަށާއި , އިދިކޮޅުން ނެރޭން އުޅޭ ކެންޑިޑޭޓުން އަކީ އިންތިހާބުގެ ގާނޫނީ ޝަރުތު ހަމަވާ ބައެއް ނޫން ކަމަށެވެ.\nއޭޕްރީލް 28, 2018 13:27\nއަނެއްހެން ގޯހެއްނޫން !\nއޭޕްރީލް 28, 2018 13:31\nނައީމާއްތަ ކުރިމަތިލާނެކަން އިއުލާނު ކުރާއިރަށް އެމްޑީޕީން ބޭރުކުރާނެ.\nއޭޕްރީލް 28, 2018 13:40\nހާދަ ބިރެއް ގަނެއޭ އިދިކޮޅު ކެންޑިޑޭޓް ދެކެ.\nއޭޕްރީލް 28, 2018 14:37\nއެހެންތާވާނީ މިގައުމުގެ ދީން ފުނޑާލަން އަންނަ އިބިލީހެއްވީމަ\nއޭޕްރީލް 28, 2018 13:47\nމޫސައެއްކަމަކު އެދިނީ ސަޅި އައިޑިއަރެއް.\nއޭޕްރީލް 28, 2018 13:54\nދެން ކަލޯދޯ އޭނާގެ ނައިބު އަކަށް ވާނީދޯ...\nއޭޕްރީލް 28, 2018 14:18\nޕީޕީއެމް ގެ ކެންޑިޑޭޓަކަށް މަރްޔަމް ނިސާ ކިހިނެެއް ވާނެތޯ؟\nއޭޕްރީލް 28, 2018 14:39\nޕީޕީއެމްގެ ކެންޑިޑޭޓަކަށް ރ.ޔާމީން ނަންފުޅު މިއަހަރު އޮތީ. ތިކަމާ ވިސްނާނީ 2023 އަށް ރ.ޔާމީންގެ2ދައުރު ނިމުމުން. އިންޝާﷲ\nއޭޕްރީލް 28, 2018 14:32\nމޫސާމަނިކެއްކަމަކު މިފަހަރު ތިކުރީ ފިސާރި އެކަށީގެންވާ މަލާމާތެކެވެ.\nއޭޕްރީލް 28, 2018 14:35\nބަލަގަ ނެރޭނެ މީހަކު ނުވީތަ...؟\nއޭޕްރީލް 28, 2018 14:41\nޕާޓީގެ ހަރަކާތްތަކުގައި އެންމެ ގިނައިން އުޅުއްވާ ޒުންބާ ކްލާސްތައް ލީޑު ކުރެއްވި ބޭފުޅާއަށް ވީމަ ނައީމާއްތައަށް ރިޔާސީ ޓިކެޓް ހަމަ ހައްގު.\nއޭޕްރީލް 28, 2018 14:43\nމޫސަ ތިކޮށްދެއްވީ ވ.ބޮޑު ހެޔޮކަމެއް.3ޕާޓީވެގެން އެއުޅެނީ ޓިކެޓް ދޭނެ މީހަކު ކަނޑައަޅާ ޕްރައިމަރީ ވެސް ނުބޭއްވިގެން. ނައީމާއްތަވެސް އޯކޭނު.\nއޭޕްރީލް 28, 2018 20:47\nމޮޔަނުވޭ! ނައިމައްތައަށްވުރެ ސޭޓް އުމުރުން ހަގުވާނެ. 70 ގެ އަހަރުތައް ގުނާ ނައީމައްތައަށް ޓިކެޓް ދީގެން ސޭޓް ނުހުންނާނެ.\nއޭޕްރީލް 29, 2018 14:04\nމޫސާ މަނިކު އަށް ވުރެ ރަންގަޅު ވާނެ ނައީމާއްތަ ވެސް ހިތުން ތިޔަހެން މަލާމާތް ކޮއްލާނަމޭ ހިތުގަ އޮތަސް